31 އޮގަސްޓް 2007، ރިފަރެންސް: PPS/2007/93\nاَلحَمْـدُ لِلّـهِ رَبّ العَـالَمِـين، وَالصّـلاة وَالسّلام علـى رسوله الأمين، وَعلـى آلـه وأصـحَابِه أجمـعـين.\nމިރޭ އަޅުގަނޑު ފަށާނީ، މިމަހުގެ 18 ވަނަ ދުވަހު މުޅި ރާއްޖޭގައި ބޭއްވުނު ޢާންމު ވޯޓުގެ ވާހަކައިން.\nއާދެ! ޤާނޫނުއަސާސީ އިޞްލާޙު ކުރުމުގައި، ދިވެހި ދައުލަތުގެ ވެރިކަން ބައްޓަން ކުރައްވަން ރާއްޖޭގެ ލޮބުވެތި ރައްޔިތުން ބޭނުންފުޅުވަނީ ކޮން ނިޒާމަކަށްތޯ ބެއްލެވުމަށްޓަކައި، ރައްޔިތުންގެ ޚާއްޞަ މަޖިލީހުން ނަންގަވަން ބޭނުންފުޅުވި ޢާންމު ވޯޓު، އެދުވަހު ވަނީ ނަންގަވާފައި.\nއެވޯޓުން ދައުލަތުގެ ވެރިކަން ބައްޓަން ކުރުމަށް ރައްޔިތުން އެދިވަޑައިގަންނަވަނީ، ރިޔާސީ ނިޒާމެއްގެ މައްޗަށް ކަމުގައި ވަރަށްބޮޑު އަޣްލަބިއްޔަތަކުން ދިވެހި ރައްޔިތުންވަނީ ކަނޑައަޅުއްވާފައި. 18 އަހަރުންމަތީގެ ވަރަށްގިނަ ޢަދަދެއްގެ ދިވެހިންގެ ވޯޓުން އެކަނޑައެޅުއްވި ރައްޔިތުންގެ ހުކުމަކީ، އަޅުގަނޑުމެން އެންމެން އެއަށް އިޙްތިރާމްކޮށް، ތަބާވާންޖެހޭ ހުކުމެއް.\nއެ ހުކުމާ ހަމަޔަށް ވާސިލުވުމަށްޓަކައި، ރައްޔިތުންގެ ތެރެއިން ގިނަބަޔަކު ކުރި މަސައްކަތްތަކެއް ކުރީ، އެބަޔަކު ގަބޫލުކުރާ ގޮތުގައި، އެދެނިޒާމުން ރާއްޖެއަށް ފައިދާ ބޮޑު ނިޒާމަކަށް ތާއީދު ހޯދުމަށްޓަކައި. ދިގު، އުނދަގޫ އެތައް ދުވަހެއް، އެތައް ހަފްތާއެއް، އެތައް މަހެއް، އެ މަސައްކަތުގައި ކަޑައްތުކުރި. ކޮންމެއަކަސް، މާތްﷲގެ ވާގިފުޅާއެކު، އެކަން މިހާރު މިވަނީ ނިމިފައި. އެމަރުޙަލާވަނީ ކަޑައްތުކުރެވިފައި. ރައްޔިތުންގެ އަޑުވަނީ، ރައްޔިތުން ވަރަށް ފާޅުކަންބޮޑު ގޮތެއްގައި އިއްވަވާފައި.\nއެހެން ނަމަވެސް، ހިތާމައަކީ، ބައެއް ފަރާތްތަކުން ރައްޔިތުންގެ ހުކުމް ގަބޫލު ނުކުރާކަން. އަދި މިވޯޓުގައި އޮޅުވާލުންތަކެއް އޮޅުވާލާފައިވާ ކަމަށް ބަޔަކު ބުނަމުން ގެންދާކަން. އަދި ޤައުމަށާއި ރައްޔިތުންނަށާއި އެކިއެކި އަމިއްލަ ފަރުދުންނަށް ގެއްލުންދެނިވި ޢަމަލުތަކެއް، ޤައުމަށް ހެޔޮ ނޭދޭ ބަޔަކު ހިންގަމުން ގެންދާކަން.\nކެމްޕޭނުގެ ޚިޔާލުތަފާތުވުންތަކުގެ މައްޗަށް އަޅުގަނޑުމެން އިސްކުރަންވާނީ، ޤައުމު ދެކެވާ ލޯތްބާއި، އެއް ރައްޔިތެއްގެ ގޮތުގައި ތިބެވޭތީ ލިބޭ ފަޚުރު. މިއީ، އަޅުގަނޑުމެން އެންމެންގެ ދިވެހިރާއްޖެ. ކެމްޕޭނު ނިމުމުން، އަޅުގަނޑުމެން އެކަން ފަހަތަށް ދޫކޮށްލަން ވެއްޖެ. މިހާރު އަޅުގަނޑުމެން އިސްކަންދޭންވީ، އަޅުގަނޑުމެންގެ ގުޅުންތައް ވަރުގަދަކޮށް، އަޅުގަނޑުމެންގެ ސަފުތައް ބަދަހިކޮށް، މުޅި ޤައުމުގެ އެންމެން އެއްބައިވެ އެކަތިގަނޑަކަށްވުމަށް.\nއިޞްލާޙު ކުރެވޭ ޤާނޫނުއަސާސީއާއެކު ކޮށާލެވޭ، ޒަމާނީ ޑިމޮކްރަސީގެ އާ މަގަކީ، އަޅުގަނޑުމެން އެންމެންގެ ޒިންމާދާރުވުމާއި، ކަންކަން ބަލައި ހޯދާ ވިސްނުމުގެ އުސޫލާއި، ފިކުރުގެ މީޒާނުން ކަންކަން ވަޒަންކުރުމުގެ ހަމަތައް އިތުރަށް ވަރުގަދަ ވެގެންދާނެ މަގެއްކަމުގައި އަޅުގަނޑު ދެކެން.\nއިޞްލާޙުކުރެވެމުން އެދާ ޤާނޫނުއަސާސީ ވެގެންދާނީ، މިޒަމާނުގެ ދިވެހި ތާރީޚުގައި، ދިވެހިން ދެކޭ ޑިމޮކްރަސީގެ އުސޫލުތަކާއި މިންތަކާއި ހަމަތަކުގެ ވަރުގަދަ އަސާސް ކަމުގައި.\nއެހެންކަމުން، ރައްޔިތުންގެ ޚާއްޞަ މަޖިލީހުން މިހާރު ނިންމަވާފައިވާ ގޮތުގެމަތިން، މިއަހަރުގެ ނޮވެމްބަރުމަހުގެ 30 ގެ ނިޔަލަށް ޤާނޫނުއަސާސީ އިޞްލާޙުވެ ނިމުމަށް އަޅުގަނޑު ވަރަށް ބޮޑަށް އެދޭ ވާހަކަ، މިފުރުޞަތުގައިވެސް ތަކުރާރުކޮށްލަން. އަދި އެމަސައްކަތް ހަލުވިކުރުމަށްޓަކައި، އަޅުގަނޑަށް ވެދެވެން އޮތް ހުރިހާ މަދަދެއް، މާތްﷲގެ ވާގިފުޅާއެކު ވެދިނުމަށް ތައްޔާރަށް ހުރި ވާހަކަ ދަންނަވަން.\nދެން އަޅުގަނޑު ދަންނަވާލަން ބޭނުންވާ ވާހަކައަކީވެސް، ރާއްޖޭގެ ސިޔާސީ މަސްރަހުގައި، މި ނިމެމުންދާ އޯގަސްޓު މަހުގެ ތެރޭގައި ހިނގައިދިޔަ ކަމެއްގެ ވާހަކަ.\nދައުލަތުގެ ބަންޑާރަނާއިބު ކަމުގެ މަޤާމުގައި ހުންނެވި ޑޮކްޓަރ ޙަސަން ސަޢީދާއި، މިނިސްޓަރ އޮފް ޖަސްޓިސް ކަމުގެ މަޤާމުގައި ހުންނެވި އަލްއުސްތާޛު މުޙަންމަދު ޖަމީލު، މިމަހުގެ5ވަނަ ދުވަހު، މަގާމުން އިސްތިޢުފާ ދެއްވި. ހަމައެހެންމެ، މިނިސްޓަރ އޮފް ފޮރިން އެފެއާޒްކަމުގެ މަގާމުގައި ހުންނެވި ޑޮކްޓަރ އަޙްމަދު ޝަހީދުވެސް، މިމަހުގެ 21 ވަނަ ދުވަހު އިސްތިޢުފާ ދެއްވި.\nއެ ތިންބޭފުޅުންގެ އިސްތިޢުފާ އަޅުގަނޑު ގަބޫލުކުރީ، ވަރަށް ފުން ހިތާމަޔަކާއެކު. ދިވެހި ޤައުމަށްޓަކައި، އެ ތިންބޭފުޅުން ކޮށްދެއްވާފައިވާ ގިނަގުނަ މަސައްކަތްޕުޅުތަކުގެ އަގު ފުރިހަމައަށް ވަޒަންކުރަމުން. އަޅުގަނޑުގެ އިޚްލާޞްތެރި ދުޢާއަކީ، އެބޭފުޅުންނަށް މާތްﷲ ހެޔޮ ޞިއްޙަތާއި އުފާވެރި ދުވަސްތަކެއް ދެއްކެވުން.\nއެ ތިންބޭފުޅުން، ވަޒީރުންގެ މަޖިލީހުން ވަކިވެވަޑައިގެން ކަމުގައި ވިޔަސް، އަޅުގަނޑުމެންގެ ޤައުމުގެ ހިންގުމަކަށް އިރާދަކުރެއްވިއްޔާ ބަދަލެއް ނާންނާނެ. އަޅުގަނޑުމެން ފަށާފައި މިވާ ސިޔާސީ އިޞްލާޙުގެ ޕްރޮގްރާމަކަށް، އަދި ޤައުމުގެ ތަރައްޤީގެ ދުވެއްޔަކަށް ހުއްޓުމެއް ނާންނާނެ. ވަރުގަދަ ޤައުމީ ޢަޒުމަކާއެކު އަޅުގަނޑުމެން ކުރަމުން މިގެންދާ މަސައްކަތްތަކަށް ހީނަރުކަމެއް ނާންނާނެ.\nތިންވަނަ ވާހަކައަކަށް، މިރޭ އަޅުގަނޑު ދަންނަވާލަން ގަސްދު ކުރަނީ، ރާއްޖޭގެ ކުރިމަގުގެ ފޮނި އުންމީދުތައް ކަމަށްވާ އަޅުގަނޑުމެންގެ ލޮބުވެތި ކުޑަކުދިންނާބެހޭ ވާހަކައެއް.\nއާދެ! ކުޑަކުދިންނަކީ، މާތްﷲ އަޅުގަނޑުމެންނަށް ދެއްވާފައިވާ ވަރަށް މަތިވެރި ނިޢުމަތެއް. އަޅުގަނޑުމެންނާ ހަވާލު ކުރައްވާފައިވާ ވަރަށް މުހިންމު އަމާނާތެއް. ނުހަނުބޮޑު ޒިންމާއެއް.\nކަންމިހެން އޮތްއިރުވެސް، މި ދިވެހި މުޖުތަމަޢުގައި، ކުޑަކުދިންގެ އަބުރަށާއި، ޢިއްފަތަށާއި، ޤަދަރަށާއި ކަރާމާތަށް އުނިކަން އަންނަ ޒާތްޒާތުގެ ގޯނާތައް، އެކިމަޤްޞަދުތަކުގައި އެކުދިންނަށް ކުރެވެމުންދާކަމީ، އަޅުގަނޑުމެން ލަދުގަންނަންޖެހޭ، ހިތާމަކުރަންޖެހޭ ކަމެއް.\nމިއީ، އަޅުގަނޑުމެންގެ ވިސްނުމުގެ ސަމާލުކަން އެކަމަށް ހުއްޓުވައި، ޤައުމީ ފެންވަރެއްގައި، ޙައްލެއް ހޯދަން އުޅެން ޖެހިފައިވާ މައްސަލައެއް. މިކަމަށްޓަކައި، ސަރުކާރުން އެޅެންހުރި ފިޔަވަޅުތައް، މިހާރު މިދަނީ ބަލަމުން. ޖިނާއީ ޢަދުލުގެ ނިޒާމުގެ ތެރެއިން، އެފަދަ ކުށްކުރާ މީހުންނާމެދު އެޅިދާނެ ފިޔަވަޅުތައްވެސް، މިދަނީ ދިރާސާ ކުރަމުން.\nކުޑަކުދިންނާމެދު ރަޙްމެއްނެތް، އިހާނެތި އަދި ދަށް ފެންވަރުގެ ޢަމަލުތައް ހިންގާ މީހުން، ކުށުގެ ތަޙްޤީޤުގެ މަރުޙަލާގަޔާއި، ޝަރީޢަތުގެ މަރުޙަލާގަޔާއި، އަދަބު ތަންފީޒުކުރުމުގެ މަރުޙަލާގައި، މުޖުތަމަޢުން އެކަހެރިކޮށް، އެމީހުންނާމެދު ހަރުކަށި ފިޔަވަޅު އެޅުމުގެ ވިސްނުމެއް މިހާރުވަނީ ސަރުކާރުގެ ކަމާބެހޭ ދާއިރާތަކުގެ މެދުގައި އުފެދިފައި.\nޤާނޫނުތަކާއި ގަވާއިދުތަކާއި އުސޫލުތަކަށް ގެންނަންޖެހޭ ބަދަލުތައް، ދާދިއަވަހަށް ގެނެސް، މިކަމަށް އެކަށީގެންވާ ޙައްލެއް ހޯދުމަށް އިރާދަކުރެއްވިއްޔާ އަޅުގަނޑު މަސައްކަތްކުރާނަން.\nހަމައެހެންމެ، ގަދަ ބާރުގެ ބޭނުންކޮށްގެން ކުރާ ކުށްކުށާއި، ފުރާނައަށް ނުރައްކާވާފަދަ ކުށްކުށާއި، ޒަޚަމާއި ހާނީއްކަ ލިބެނިވި ކުށްކުށްވެސް، އަޅުގަނޑުމެންގެ ތެރޭގައި ގިނަވަމުންދާ ކަމުގައި ދަންނަވަން މިޖެހެނީ، ހިތާމައާ އެކުގައި. މިކަމުގައި ތަފާތު ސަބަބުތައް ހުރުމަކީ އެކަށީގެންވާ ކަމެއް.\nއެހެންނަމަވެސް، ދިވެހިންގެ މަޑުމައިތިރި ޞުލްޙަވެރި ސަގާފަތުގައި، މިފަދަ ކުށްކުށަށް ޖާގަދެވިގެން، ފުރުޞަތު ދެވިގެން ނުވާނެކަމަށް، އަޅުގަނޑުމެންގެ ތެރެއިން ހަމަކޮންމެ މީހަކުމެ ގަބޫލުކުރާނެ.\nއެފަދަ ކުށްތައް މިމުޖުތަމަޢުގައި މަދުކުރެވޭނެ ގޮތްތައް، ސަރުކާރާ ރައްޔިތުންނާ ގުޅިގެން ހޯދައި، ސަރުކާރުގެ ހުރިހާ ދާއިރާތަކަކުން އެއް ވިސްނުމެއްގައި، މިކަމަށް އަވަސް ޙައްލެއް ހޯދުމަކީ، ޖިނާއީ ޢަދުލުގެ ނިޒާމާއި އިޖްތިމާޢީ މައްސަލަތަކާގުޅޭ ސަރުކާރުގެ ދާއިރާތަކަށް މިއަދު އަޅުގަނޑުކުރާ އިލްތިމާސެއް.\nމިކަމުގައި މުޖުތަމަޢުގެ ހަމަކޮންމެ ފަރުދެއްގެ ދައުރެއްވެސް އޮތްކަމަށް ދެކެވަޑައިގެން، ހަމަކޮންމެ ފަރުދެއްގެ ފަރާތުންވެސް، ސަރުކާރަށް އެއްބާރުލެއްވުން ދެއްވުމަކީ، އަޅުގަނޑުގެ ވަރަށްބޮޑު އެދުމެއް.\nދެން މިރޭ އަޅުގަނޑު ތިޔަ ލޮބުވެތި ރައްޔިތުންނާ ހިއްސާކޮށްލަން ބޭނުންވަނީ، އަޅުގަނޑުމެން އަވަސް ފިޔަވަޅުތަކެއް އަޅަންޖެހޭ އެހެން ވަރަށްބޮޑު ކަމެއްގެ ވާހަކަ.\nމުޖުތަމަޢުގެ އަޚްލާޤީ މިންގަނޑުން ބޭރު، މުޖުތަމަޢުގެ ހަމަޖެހުން ނަގާލެވޭ، މުޖުތަމަޢުގެ އަފުރާދުންނަށް ބިރާއި ހާސްކަން ކުރިމަތިވެދާފަދަ ޢަމަލުތައް، ބަޔަކު ހިންގަމުން ގެންދާކަން އެއީވެސް، ވަރަށް ހިތާމަހުރި ކަމެއް.\nއަޅުގަނޑުމެން މިކަންތައްތައް ހުއްޓުވަން އެބަޖެހޭ. ދިވެހި މުޖްތަމަޢަކީ، އަމާން، ރައްކާތެރި މުޖްތަމަޢަކަށް ހަދަން އެބަޖެހޭ. ހިތްހަމަޖެހުމާއެކު، ބިރެއްނެތި، ގޭތެރޭގަޔާއި މަގުމަތީގައި ހިނގާބިނގާވެ އުޅެވޭ މާހައުލެއް ޤާއިމް ކުރަން އެބަޖެހޭ.\nއެހެންކަމުން، އަޅުގަނޑުމެންގެ ގެދޮރާއި މަގުތަކާއި އާންމު ތަންތާނގައި، ބިރުވެރި އެކިއެކި އަމަލުތައް ހިންގާ މީސްމީހުންނާމެދުވެސް އެކަށީގެންވާ ފިޔަވަޅުތަކެއް އެޅުމަށާއި، އަޅުގަނޑުމެންގެ މަގުތަކާއި މުޖުތަމަޢަކީ، ބިރާއި ހާސްކަމާއި ނުތަނަވަސްކަމުން އެއްކިބާވެގެންވާ ތަންތަންކަމުގައި ހެދުމަށް ބޭނުންވާ، ޤާނޫނީ އޮނިގަނޑުތަކާއި އިޖްތިމާޢީ އޮނިގަނޑުތައް ރޭވުމުގެ މަސައްކަތްވެސް، ސަރުކާރުން ފަށައިފި ވާހަކަ، މިފުރުޞަތުގައި އަޅުގަނޑު ދަންނަވާލަން.\nރާއްޖޭގެ އަގު، ބޭރު ދުނިޔޭގެ ކުރިމަތީގައި ވައްޓާލުމަށް ބައެއް ފަރާތްތަކުން ކުރަމުންދާ މަސައްކަތްތަކަށްވެސް، އަޅުގަނޑުމެން ސަމާލުވާން އެބަޖެހޭ. މިގޮތުން ރާއްޖެއަކީ، ހަރުކަށި ޢަމަލުތަކަށް ހިތްވަރުދޭ ޤައުމެއް ކަމަށް ބުނެ، ބޭރުގެ ޚަބަރު ފަތުރާ ބައެއް ވަސީލަތްތަކުން މިދޭތެރެއިން ފެތުރި ޚަބަރަކީވެސް، ކަނޑައެޅިގެން ދޮގު ޚަބަރެއް. މިފަދަ ކަންތައްތައް އެބަޔަކު އެކުރަނީ، ރާއްޖޭގެ ރީތި ނަން ކިލަނބުކޮށްލުމަށް.\nރާއްޖެއަކީ މުޅި ދުނިޔޭގައި ފަތުރުވެރިކަމުގެ އެންމެ މަޤްބޫލު އެއް މަންޒިލް ކަމަށް މިއަދު ވެފައި އޮތްއިރު، ރާއްޖެއާބެހޭ މިފަދަ ދޮގު ޚަބަރުތައް ފެތުރިގެން ދިޔުމަކީ، ރާއްޖޭގެ ރައްޔިތުންނަށް އަދި ރާއްޖޭގެ އިޤްތިޞާދަށް، އެކަމުގެ ސަބަބުން ވަރަށް ބޮޑެތި ގެއްލުންތަކެއް ލިބިގެން ހިނގައިދާނެ ކަމެއް. އެހެންވުމާއެކު، މިފަދަ ކަންކަން ހުއްޓުވުމަށްވެސް، އަޅުގަނޑުމެންނަށް ކުރެވެން ހުރި ހުރިހާ މަސައްކަތެއް ކުރަން އެބަޖެހޭ.\nއަޅުގަނޑުގެ ދުޢާއަކީ، މާތްﷲ ދިވެހިންގެ މިލޮބުވެތި ވަޠަން އަބަދުވެސް، އަމާންކަމާއި ހިތްފަސޭހަ ކަމުގައި ލެއްވުން. ކޮންމެ ދިވެއްސަކީވެސް، އެމީހަކަށް ލިބިގެންވާ ޙައްޤުގެ އިޙްސާސް އާކުރާ ފަދައިން، އެމީހެއްގެ ޒިންމާގެ މަތިންވެސް، ހަނދާންކުރާ މީހަކު ކަމުގައި ލެއްވުން. މިލޮބުވެތި ޤައުމު، އަބަދުމެ އަމަންއަމާންކަމާއި ސުލްހަމަސަލަސްކަމާއި އުފާ ފާގަތިކަންމަތީ ލެހެއްޓެވުން. އާމީން.


2015: Raees Nasheed 13 aharah jalah, eaaku ethah kameh\n2015: ރައީސް ނަޝީދު 13 އަހަރަށް ޖަލަށް، އެއާއެކު އެތައް މައްސަލައެއް\nއެމްޑީޕީގެ ވެރިކަމުގައި ކްރިމިނަލް ކޯޓުގެ އިސްގާޒީ އަބްދުﷲ މުހައްމަދު ގަވައިދާ ހިލާފަށް އެކަހެރިކުރި މައްސަލައިގައި ރައީސް މުހައްމަދު ނަޝީދުގެ މައްޗަށް 13 އަހަރު ދުވަހުގެ ޖަލު ހުކުމެއް ކްރިމިނަލް ކޯޓުން އިއްވާފައިވަނީ، މި އަހަރުގެ މާޗް މަހުގެ 13 ވަނަ ދުވަހުއެވެ.\nއެމަނިކުފާނުގެ ޝަރީއަތް ކުރިއަށް ގެންދިއުމަށް ކޯޓު އަމުރެއްގެ ދަށުން ހައްޔަރުކޮށްފައިވަނީ ފެބްރުއަރީ މަހުގެ 22 ވަނަ ދުވަހުއެވެ. ޝަރީއަތުގެ ފުރަތަމަ އަޑުއެހުން 23 ފެބްރުއަރީގައި ފެށީ ރައީސް ނަޝީދުގެ ގާނޫނީ ވަކީލުންނާ ނުލައެވެ. އަވަސް ޝަރީއަތެއްކޮށް ހުކުމް ކޮށްފައިވަނި މާޗް 13ގައެވެ.\nރައީސް ނަޝީދު ޖަލަށްލުން ވެގެން ދިޔައީ ސިޔާސީ ގޮތުން ހަމަޖެހުން ލިބިފައިއޮތްވާ އަނެއްކާވެސް ސިޔާސީ ހަލަބޮލިކަމެއްގެ ތެރެއަށް ރާއްޖެ ވެއްޓުނު ކަމަކަށެވެ. އެމަނިކުފާނު ޖަލަށްލާފައިވަނީ ނުހައްގުން ކަމަށް ބުނެ އިދިކޮޅު ފަރާތްތަކުން މަގު މައްޗަށް ނިކުމެ ބޮޑެތި މުޒާހަރާތަކެއް ކޮށް ރައީސް ނަޝީދު ދޫކޮށްލުމަށް ގޮވާފައިވެއެވެ. އަދި ބޭރުގެ ޖަމިއްޔާތަކާއި ބައެއް ގައުމުތަކުން ވެސް ވަނީ ނަޝީދު ދޫކޮށްލުމަށް ގޮވާލާފައެވެ. އދ.ގެ ވޯކިން ގުރޫޕުން ވެސް ވަނީ ރައީސް ނަޝީދު ދޫކޮށްލުމަށް ގޮވާލައި ގަރާރެއް ނެރެފައެވެ. ހަމައެގޮތަށް އެފަދަ ގަރާރެއް އީޔޫއިން ވެސް ނެރެފައިވެއެވެ. ނަމަވެސް ގަރާރުތަކަށާއި ގޮވާލުންތަކަށް ސަރުކާރުން ދިން ޖަވާބަކީ ރައީސް ނަޝީދު ޝަރުއީ ހައްލެއް ހޯދުމަށް އިސްތިއުނާފު ކުރުމަށެވެ. ރައީސް ނަޝީދު އެންމެ ފުރަތަމަ ބޭނުންވެލެއްވީ ސިޔާސީ ހައްލެކެވެ. ނަމަވެސް މިހާރު އެމަނިކުފާނު ވަނީ ގޮތް ދޫކުރައްވާ ޝަރުއީ ހައްލެއް ހޯދުމަށް ސްޕްރީމް ކޯޓުގައި އިލްތިމާސްކޮށްފައެވެ.\nރައީސް ނަޝީދުގެ މައްޗަށް ކުރި ހުކުމުގެ ބައެއް ނުކުތާތައް\nޝަރީއަތަށް ހުށަހެޅި ސީޓީތަކަށް ބަލާއިރު އަބްދުﷲ ގާޒީ ގަދަކަމުން ސިފައިންގެ ބެލުމުގެ ދަށުން ކ. ގިރިފުއްޓަށް ގެންގޮސްފައި ވަނީ ނަޝީދުގެ އެނގުމާއި ފެނުމުގެ ތެރެއިން ކަން އަދި އެކަން ކުރީ ނަޝީދުގެ އަމުރަށްކަން އެނގޭކަން\nއަބްދުﷲ ގާޒީ ދޫކޮށްލުމަށް ސުޕްރީމް ކޯޓާއި ހައި ކޯޓުން އަމުރުތައް ނެރުމުން ސިފައިން އެ އަމުރުތަކަށް ތަބާވެފައި ނުވަނީ އޭރުގެ ސިފައިންގެ އެންމެ މަތީ ވެރިޔާ މުހައްމަދު ނަޝީދުގެ ކިބައިގައި ގާޒީ ދޫކޮށްލުމުގެ ނިޔަތެއް ނެތުމުންކަން މި މައްސަލާގައި ހުށަހަޅާފައިވާ ކަންތައްތަކަށް ބަލާއިރު އެނގެން އޮންނަކަން\nއަބްދުﷲ ގާޒީ ދޫކޮށްލުމަށް ބައިނަލްއަގުވާމީ އެކި އިދާރާތަކުންނާއި ހިއުމަން ރައިޓްސް ކޮމިޝަނުން އެންގި އެންގުމުންނާއި ސުޕްރީމް ކޯޓާއި ހައި ކޯޓުން އަމުރު ނެރުމުން ފާޅުގައި އެ އަމުރުތަކަށް ނަޝީދު ގޮންޖައްސަވައި، ވާހަކަދައްކާފައިވާކަން ޝަރީއަތަށް ހުށަހެޅިފައިވާ ކަންތައްތަކުން އެނގޭކަން\nއަބްދުﷲ ގާޒީ ގަދަކަމުން ފޮރުވައި ގާނޫނީ ނިޒާމުން ގެއްލުވާލުމުގެ ޒިންމާ ނަޝީދު ނަންގަވަން ޖެހޭނެކަމީ މި މައްސަލާގައި ޝަރީއަތަށް ހުށަހެޅިފައިވާ ކަންކަމަށް ބަލާއިރު ދެބަސްވެވެން ނެތް ކަމެއްކަން\nނަޝީދުގެ މައްޗަށް މީގެ ކުރިން ޓެރަރިޒަމްގެ މައްސަލައެއްގައި ވައްކަމުގެ މައްސަލައަކާއި ދޮގު މައުލޫމާތު ދިނުމުގެ ކުށް ޝަރީއަތަށް ސާބިތުވެފައިވާކަން އެމަނިކުފާނުގެ ކުށުގެ ރެކޯޑަށް ބެލުމުން އެނގެން އޮންނަކަން\nބަންދުގެ ހުންނަވަނިކޮށް ވަކީލަކު ހަމަޖެއްސުމުގެ ފުރުސަތަކަށް ނަޝީދު އެދިވަޑައިގަތުމުން، ވަކީލުން ހަމަޖެއްސެވި ކަމަށާއި އެ ވަކީލުން އެމަނިކުފާނުގެ ޝަރީއަތުން ތަނާޒުލްވުމުން ބަންދުގައި ހުރެގެން ވަކީލަކު އަލުން ހަމަޖެއްސުމުގެ ފުރުސަތު ކޯޓުން ދީފައިވާކަން\nރައީސް ނަޝީދުގެ މައްޗަށް ކްރިމިނަލް ކޯޓުން އިއްވި 13 އަހަރުގެ ޖަލު ހުކުމް ހައިކޯޓުގައި އިސްތިއުނާފު ކޮށްފައިވަނީ ދައުލަތުގެ ފަރާތުންނެވެ. އެ މައްސަލަ ބަލައިގަތުމާމެދު ގޮތެއް ނިންމުމަށް ހައިކޯޓުގައި ކުރިއަށް ގެންދިޔަ އަޑުއެހުމުގައި ހައިކޯޓުން ވަނީ ކްރިމިނަލް ކޯޓުގެ ހުކުމަށް ތާއިދުކޮށްފައެވެ.\nސުޕްރީމް ކޯޓު މަރުހަލާ\nރައީސް ނަޝީދުގެ މައްސަލަ ސްޕްރީމް ކޯޓުގައި އެންމެ ފުރަތަމަ އިސްތިއުނާފުކުރީ ދައުލަތުގެ ފަރާތުންނެވެ. ނަމަވެސް އެ މައްސަލަ ސްޕްރީމް ކޯޓުން ވަނީ ބޭރުކޮށްލާފައެވެ.\nރައީސް ނަޝީދު އަމިއްލަފުޅަށް އެދިވަޑައިގެން އެމަނިކުފާނުގެ މައްސަލަ ސްޕްރީމް ކޯޓުގައި އިލްތިމާސްކޮށްފައިވަނީ ޑިސެމްބަރު މަހުގެ 21 ވަނަ ދުވަހުއެވެ. މި މައްސަލައާމެދު ސްޕްރީމް ކޯޓުން އަދި ގޮތެއް ނުނިންމައެވެ.\nއިސްތިއުނާފުގެ މަރުހަލާގައި އދ. ގެ ނިންމުމަށް ރިޔާއަތްކުރަންޖެހޭނެ ކަމަށް ވިދާޅުވެ، ރައީސް ނަޝީދު އިސްތިއުނާފަށް ދިއުމަށް ނިންމި ނިންމުމަށް ސަރުކާރުން ވަނީ މަރުހަބާ ކިޔާފައެވެ.\nނަޝީދުގެ ގާނޫނީ ވަކީލުން ވިދާޅުވެފައިވަނީ، ސުޕްރީމް ކޯޓުގައި އިސްތިއުނާފު ކުރާ މައްސަލައިގައި ގާނޫނީ ގޮތުން އެންމެ ބޮޑު އިސްކަމެއް ދޭނީ އާ ގާނޫނުލް އުގޫބާތުގެ ތެރެއަށް ނަޝީދުގެ މައްޗަށް ތުހުމަތު ކުރާ މައްސަލައިގެ ދައުވާ ބަދަލު ކުރުމަށް ކަމަށެވެ. އެ ގޮތަށް ދައުވާ ބަދަލުކޮށްފި ނަމަ، ނަޝީދުގެ މައްޗަށް އަންނާނީ ހަތަރު މަހުގެ ޖަލު ހުކުމެއް ކަމަށް ވެސް ވަކީލުން ވިދާޅުވެއެވެ.\nރައީސް ނަޝީދުގެ އެހެން ދެ މައްސަލައެއް ކޯޓަށް\nއދ އިން ނިންމި ނިންމުން ތަންފީޒުކޮށް ރައީސް ނަޝީދު ދޫކޮށްލުމަށް އެދި ސިވިލް ކޯޓަށް ޑިސެމްބަރު މަހުގެ ތެރޭގައިވަނީ މައްސަލައެއް ވައްދާފައެވެ. ރައީސް ނަޝީދުގެ ގާނޫނީ ވަކީލުން ސިވިލް ކޯޓަށް ހުށަހެޅި މައްސަލާގައި އދ ގެ ވޯކިން ގްރޫޕް އޮން އާބިޓްރަރީ ޑިޓެންޝަން އިން ނިންމި ނިންމުމަށް އަމަލު ކުރުމަށް ހޯމް މިނިސްޓްރީ އާއި ކަރެކްޝަންސްގެ މައްޗަށް އަމުރުކޮށްދެއްވުމަށް ވެސް އެދިފައިވެ އެވެ.\nމި މައްސަލައިގެ އިތުރުން ހައިކޯޓަށް ވެސް ނަޝީދު ފަރާތުން ވަނީ މައްސަލައެއް ވައްދައިފަ އެވެ. އެއީ ނަޝީދު ގާނޫނާ ހިލާފަށް ބަންދުކޮށްފައި ހުރި ކަމަށް ބުނާ މައްސަލަ އެކެވެ. މި މައްސަލައަކީ މީގެ ކުރިން ކްރިމިނަލް ކޯޓަށް ވެސް ހުށަހަޅާފައިވާ މައްސަލައެކެވެ. މި މައްސަލަ އެ ކޯޓުން ބޭރުކޮށްލީ ރައީސް ނަޝީދަކީ ޖަލު ހުކުމެއް ތަންފީޒުކުރައްވަމުންދާ ބޭފުޅަކަށް ވާތީ، ގައިދީއަކު ޖަލަށް ގެންދިއުމަކީ މައްސަލައެއް ކަމަށް ނުވާތީ އެވެ.\nމި މައްސަލާގައި ބުނެފައިވަނީ ގޭ ބަންދަށް ބަދަލުކުރި ކަމަށް ބުނެ ކަރެކްޝަނުން ލިޔުން ދިނުމަށްފަހު ރައީސް ނަޝީދު މިހާރު ޖަލުގައި ހައްޔަރުކޮށްފައިވަނީ ޣައިރު ގާނޫނީ ގޮތަކަށް ކަމަށް ވާތީ އެމަނިކުފާނު ދޫކޮށްލުމަށެވެ. މި މައްސަލަ އެންމެ ފުރަތަމަ ހުށަހަޅާފައިވަނީ ރައީސް ނަޝީދުގެ ގާނޫނީ ވަކީލުންނެވެ. ނަމަވެސް އެގޮތަށް ކޯޓުން މައްސަލަ ބަލައިނުގަަތުމުން މިއަދު ހައިކޯޓަށް މައްސަލަ ހުށަހަޅާފައިވަނީ ސީދާ ރައީސް ނަޝީދުގެ ފަރާތުންނެވެ.


SunOnline: 100 MWh ge capacity behehtey varuge injeenu ge eh Hulhumale' gai alhanee\n100 މެގަވޮޓުގެ ކެޕޭސިޓީ ބެހެއްޓޭވަރުގެ އިންޖީނުގެއެއް ހުޅުމާލޭގައި އަޅަނީ\nމުހައްމަދު ޔަމީން 27 Jan 2022, 19:03\nސްޓެލްކޯގެ ސިކްސްތު ޕަވާ ޕްރޮޖެކްޓުގެ ދަށުން ހުޅުމާލޭގައި 100 މެގަވޮޓުގެ ކެޕޭސިޓީ ބެހެއްޓޭ ވަރުގެ އިންޖީނުގެއެއް އެޅުމަށް ނިންމައިފިއެވެ.\nސްޓެލްކޯއިން އިއްޔެ ވަނީ މި މަޝްރޫއަށް ކޮންސަލްޓެންޓަކު ހޯދުމަށް އިއުލާނުކޮށްފައެވެ. އެ ކުންފުނީގެ އޮފިޝަލަކު "ސަން"އަށް ވިދާޅުވީ މިވަގުތު ކުރިއަށް ދަނީ އެ މަޝްރޫއުގެ އެންމެ ފުރަތަމަ މަސައްކަތްތައް ކަމަށެވެ.\nއޮފިޝަލް ވިދާޅުވީ އެ މަޝްރޫއުގެ ދަށުން ގާއިމުކުރެވޭ އިންޖީނުގެ އަކީ 100 މެގަވޮޓުގެ ކެޕޭސިޓީއެއް ބެހެއްޓޭނެ ވަރުގެ ތަނަކަށް ވިޔަސް، އެތަނުގައި ބަހައްޓާނީ ކިހާ ވަރެއްގެ ޖެނެރޭޓަރެއް ކަމެއް އަދި ނިންމިފައި ނުވާކަމަށެވެ. އަދި 100މެގަވޮޓު ބެހެއްޓޭވަރުގެ ތަނެއް ގާއިމު ކުރުމަށް ނިންމީ ކުރިމަގުގައި އެތަނުގެ ކެޕޭސިޓީ އިތުރު ކުރުމުގެ ވިސްނުމުގައި ކަމަށް ވެސް އޭނާ ވިދާޅުވިއެވެ.\n"މިހާރު ހުޅުމާލޭގައި މިހުންނަނީ 50 މެގަވޮޓު. ދެން އިންޓަކަނެކްޝަންގެ ދެވަނަ ފިޔަވަހި ވެސް ފެށޭނެ ތިލަމާލެ ބުރިޖު ނިމުނީމަ. އަދި މާލޭގެ ޑިމާންޑު ވެސް އަންނަނީ މަތިވަމުން،" ސްޓެލްކޯގެ އޮފިޝަލް ވިދާޅުވިއެވެ.\nމިހާރު ހުޅުމާލޭގައި ހުންނަ އިންޖީނުގެ ހަދާފައި ހުރި ގޮތުން އިތުރު ޖެނެރޭޓަރެއް އެތަނަށް ވެއްދެން ނެތް ކަން އޭނާ ފާހަގަކުރެއްވިއެވެ. އަދި އައު އިންޖީނުގެ އަޅަން ހަމަޖެހިފައިވަނީ މިހާރުގެ އިންޖީނުގެ ހުރި ބިމާ ޖެހިގެން އޮތް ބިމުގައި ކަމަށް ވެސް އޭނާ ވިދާޅުވިއެވެ.\n"އަދި ކޮންސަލްޓެންޓެއް ހޯދަން މި އިއުލާނު ކުރީ. ކުރިއަށް އޮތް ތަނުގައި ކަންކަން ފައިނަލް ވަމުން ދިޔަ ވަރަކަށް އިތުރު މައުލޫމާތު ލިބޭނެ،" އޭނާ ވިދާޅުވިއެވެ.\nދާދި ފަހުން ސްޓެލްކޯއިން ވަނީ އެ ކުންފުނީގެ އިންޓަކަނެކްޓިވިޓީ ގްރިޑަށް ހުޅުލެ އިތުރުކޮށްފައެވެ. އަދި ތިލަމާލެ ބުރިޖާއެކު، ވިލިމާލެ އާއި، ގުޅީފަޅާއި، ތިލަފުށި ވެސް ގުޅުވާލުމަށް ވަނީ ނިންމާފައެވެ.\nކަރަންޓު ބިލުގެ ޖޫރިމަނާ މާފު ކުރެވޭނެ އުސޫލެއް ހަދަނީ\nސްޓެލްކޯއިން ހައްޖާއި އުމްރާއަށް ދާ މުވައްޒަފުން ހޮވައިފި\nކަރަންޓު ފޮއްޓެއްގައި ރޯވެ އަނދައިފި


Engage vumah fahu Siddharth ge kaiveni cancel vikan madhu kashavaru kohdheefi\nޕްރިޔަންކާގެ ކޮއްކޮ ސިދާތާއި އޭނާގެ އިޝިތާ އަދި މަދޫ ޗޯޕްރާ--\nއެންގޭޖުވުމަށް ފަހު ސިދާތުގެ ކައިވެނި ކެންސަލްވިކަން މަދޫ ކަށަވަރުކޮށްދީފި\nބޮލީވުޑުގެ މަޝްހޫރު ބަތަލާ ޕްރިޔަންކާ ޗޯޕްރާގެ ކޮއްކޮ ސިދާތް ޗޯޕްރާ އާއި އޭނާގެ ލޯބިވެރިޔާ އިޝިތާ ކުމާރު އެންގޭޖުވުމަށް ފަހު ކައިވެނި ކެންސަލުކޮށްފައިވާކަން ސިދާތުގެ މަންމަ މަދޫ ޗޯޕްރާ ކަށަވަރުކޮށްދީފިއެވެ.\nކައިވެނި ކެންސަލުކޮށްފައިވާކަން ކަށަވަރުކޮށްދިނުމުގެ އިތުރުން މަދޫ އިތުރު ކަމެއް މީޑިއާއަށް ހިއްސާއެއް ނުކުރެއެވެ.\nމީގެ ދުވަސްކޮޅެއް ކުރިން ޕްރިޔަންކާ ވަނީ ކެލިފޯނިއާގައި ހުރެފައި ކޮއްކޮގެ ކައިވެނީގައި ބައިވެރިމަށް އިންޑިއާއަށް ގޮސްފައެވެ. އެކަމަކު ކައިވެނި ހަފުލާގެ ކުރިން އެނބުރި ގޮސްފައިވާތީ އޭރު އަޑުތައް އެރީ އިޝިތާ ވަރަށް އަވަހަށް ސާޖަރީއެއް ކުރަން ޑޮކްޓަރުން ލަފާދޭތީ ކައިވެނި ލަސްކުރީ ކަމަށެވެ.\nދެ އާއިލާއިން ވަނީ ކައިވެނީގެ ކުރިން ބޭއްވި ހަފުލާތަކުގެ ފޮޓޯތައް ވެސް އިންސްޓަގްރާމަށް ހިއްސާކޮށްފައެވެ. އަދި ބަތަލާ ޕްރިޔަންކާ ވެސް ވަނީ އެ އާއިލާއަށް މަރުހަބާ ކިޔާފައެވެ. އެކަމަކު މިހާރު ޕްރިޔަންކާ އިޝިތާ ފޮލޯކުރުން ހުއްޓާލިއިރު އިޝިތާ ވެސް ވަނީ އޭނާގެ ލޯބިވެރިޔާއާއެކު ނަގާފައިވާ ހުރިހާ ފޮޓޯއެއް ޑިލީޓުކޮށްފައެވެ. މިހެންކަމުން ދެ އާއިލާގެ މެދުގައި ކޮންމެވެސް ހިތްހަމަ ނުޖެހުންތަކެއް މިވަނީ ހިނގާފައެވެ.\nމީގެ އަހަރުތަކެއް ކުރިން ސިދާތާއި އިޝިތާ ލޯބީގެ ގޮތުން ގުޅުނުއިރު އެމީހުން ވަނީ ދެ އާއިލާގެ މެދުގައި ބާއްވާ މުހިއްމު ހަފުލާތަކުގައި އެކުގައި ބައިވެރިވެފައެވެ.


Russia Undhagoo vaane, Spain itubaaraa eku\nރަޝިއާ އުނދަގޫ ވާނެ، ސްޕެއިން އިތުބާރާއެކު!\nމުބާރާތް ބާއްވާ ގައުމު ރަޝިއާއާ ދެކޮޅަށް މިއަދު ކުޅޭ މެޗު ވާނީ ސްޕެއިންއަށް ވަރަށް އުނދަގޫ މެޗަކަށް ކަމަށް ސްޕެއިންގެ ކޯޗް ފެނާންޑޯ އިއޭރޯ ބުނެފި އެވެ.\nއޭނާ ބުނީ ސްޕެއިން އޮތީ އިތުބާރާއެކު ކަމަށެވެ. ސްޕެއިންގެ ޓީމަށް އޮތް އެންމެ ބޮޑު މައްސަލައަކީ، ބައިކޮޅަށް ގިނަ ގޯލްތަކެއް ވަނުމެވެ. ގުރޫޕް ސްޓޭޖުގައި ކުޅުނު ތިން މެޗުން ބައިކޮޅަށް ފަސް ގޯލް ވަނީ ވަދެފަ އެވެ. ސްޕެއިންގެ އެއް ވަނަ ކީޕަރު ޑޭވިޑް ޑެހެއާގެ ބަދަލުގައި، ދެ ވަނަ ކީޕަރު ޕެޕޭ ރެއިނާއަށް ފުރުސަތު ދޭން އިއޭރޯ ވިސްނަމުން ދާކަމަށް ކުރިން ވާހަކަ ދެކެވުނެވެ. ނަމަވެސް އިއޭރޯ ބުނީ ފުރަތަމަ 11 އިން ފުރުސަތު ދޭނީ ޑެހެއާ އަށް ކަމަށެވެ.\n"އަހަރެމެންގެ ތިބި ކުޅުންތެރިންނަކީ ކޮންމެ ވަގުތެއްގައިވެސް ތަފާތު ގެނެވޭ ވަރުގެ ކުޅުންތެރިން،" އިއޭރޯ ބުންޏެވެ. "އަހަރެމެން ކުޅުންތެރިންނަށް ވަރަށް އިތުބާރު ކުރަން، އެއީ އެންމެ މުހިންމު ކަމަކީ ކުޅުންތެރިން ވަނީ ވަރަށް ރަނގަޅަށް މަސައްކަތް ކޮށްފަ އަހަރެންގެ ކުޅުންތެރިން ތިބީ ވަރަށް ފިޓްކޮށް ފިޒިކަލީ އެކަންޏެއް ނޫން އަދި މެންޓަލީވެސް ފިޓްކޮށް."\n"މިއަދު މި ކުރިމަތިލަނީ މުބާރާތުގެ މުޅިން އާ މަރުހަލާއަކަށް، ކުޅުންތެރިން ތިބީ ވަރަށް ރަނގަޅަށް ތައްޔާރަށް."\nރަޝިއާގެ ކޯޗް، ސްޓަނިސްލާވް ޗެރީޗޭސޮވް ސްޕެއިންގެ ގޭމް ސްޓައިލް އިއޭރޯ ބަދަލު ކޮށްފި ކަމަށާއި އާ ޕްލޭނަށް ރަޝިއާއިން ފަރިތަ ވާން ޖެހޭ ކަމަށެވެ.\n"އަހަރެމެންނަށް ފެންނާނެ އޭނާ [އިއޭރޯ] އެ ޓީމުގެ ކުޅޭ ގޮތް ބަދަލު ކޮށްފި، އެއް ކުލުންތެރިންތަކެއް ތިބީ، ނަމަވެސް އެ ކުޅުންތެރިން އަދާ ކުރަން ޖެހޭ ދައުރު ބަދަލު ކޮށްފި، މެޗުގެ ފުރަތަމަ 20 މިނެޓަށް ފަހު އެކަން ފެނިގެންދާނެ."\nސްޕެއިން އާއި ޜަޝިއާ ކުޅޭ މެޗު ފަށާނީ ރާއްޖޭ ގަޑިން މިއަދު އިރުއޮއްސި 7:00 ގަ އެވެ.\nރަޝިޔާ ވޯލްޑް ކަޕް 2018 ސްޕެއިން\nސްޕެއިން އާއި ރަޝިޔާގެ މެޗް\nސްޕެއިން ރޮއްވާލުމަށްފަހު ރަޝިއާ ކުއާޓާއަށް\nއިއޭރޯ އިސްތިއުފާ ދީފި، ސްޕެއިންގެ ކޯޗުކަން އެންރީކޭއަށް؟


Vaavahdhan noolhey, Ticket akee Raees Yaamin ge eycheh: Abdul Raheem\nއިދިކޮޅު ސިޔާސީ ފިކުރަށް މިއަދު ވަނީ ކޮޅު ބެދިފައި ކަމަށާ މިހާރު އޮތް ހާލަތު ބަދަލު ކުރެވޭނީ އާ ވިސްނުމެއް ނެރެގެން ކަމަށް ކުރީގެ ހޯމް މިނިސްޓަރު އަދި ޕީޕީއެމްގެ ކުރީގެ ނާއިބު ރައީސް އުމަރު ނަސީރު ވިދާޅުވި ވާހަކަތަކަށް އިދިކޮޅު ޕީއެންސީގެ ލީޑަރު އަބްދުއްރަހީމް އަބްދުﷲ ރައްދު ދެއްވައިފި އެވެ.\nއިދިކޮޅުން ދ. ކުޑަހުވަދޫގައި ރޭ ބޭއްވި ޖަލްސާއެއްގައި ވާހަކަފުޅު ދައްކަވަމުން އަބްދުއްރަހީމް ވިދާޅުވީ އިދިކޮޅަށް ކޮޅު ބެދިފައިވާ ކަމަށް ބައެއް ބޭފުޅުން ވިދާޅުވި ނަމަވެސް އިދިކޮޅުން ދަތުރުކުރަމުންދަނީ ރާސްތާ އަލި މަގެއް ފެންނަން އޮވެގެން ކަމަށެވެ. އަދި ޕީޕީއެމް / ޕީއެންސީގައި ކުރީގެ ރައީސް އަބްދުﷲ ޔާމީނަށް "ހަރާންކޯރު" ވާނެ ހަމަ އެއްވެސް މީހަކު ނުހުންނާނެ ކަމަށާ އެ މެންބަރުން "ވާވައްދަން" މަސައްކަތް ނުުކުރުމަށް އަބްދުއްރަހީމް ވަނީ ގޮވާލާފައެވެ.\n"ބައެއް ބޭފުޅުން ވިދާޅުވޭ ޕީޕީއެމް އޮތީ ވަންވޭއަކަށް ވަދެ ބެދިފައޭ. އަޅުގަނޑު ދަންނަވާލަން ބޭނުންވަނީ ނޫނެކޭ، އަޅުގަނޑުމެންގެ ދެ ޕާޓީ ދަތުރު ކުރަމުން މިދަނީ އަޅުގަނޑުމެންނަށް ރާސްތާ އަލި މަގެއް ފެންނަން އޮވެގެނޭ، އެ މަގުންނޭ. އަޅުގަނޑުމެންނަށް ވަދެގެން މި އުޅޭ މަގުގެ ކޮޅެއް ނުބެދޭ." އުމަރަށް ރައްދު ދެއްވާ އަބްދުއްރަހީމް ވިދާޅުވި އެވެ.\nއަބްދުއްރަހީމް ޕީޕީއެމްގެ ރިޔާސީ ޓިކެޓް ލިބޭތޯ ބައެއް ބޭފުޅުން ހަގީގަތެއް ނެތް ކުލަ ހުވަފެންތައް ދެކެމުންދާ ކަމަށެވެ. ރިޔާސީ ޓިކެޓަކީ ރައީސް ޔާމީންގެ ހައްގެއް ކަމަށާ 2023 ގެ ރިޔާސީ ޓިކެޓް ރައީސް ޔާމީން ނޫން ބޭފުޅަކަށް ނުލިބޭނެ ކަމަށެވެ.\n"އަޅުގަނޑުމެން މިއަދު ކުރަމުން މިގެންދާ މަސައްކަތަކީ ރައީސް ޔާމީން މިނިވަން ކުރުމުގެ މަސައްކަތް އެކަންޏެއް ނޫން، އަޅުގަނޑުމެން ކުރަމުން މިގެންދާ މަސައްކަތަކީ 2023 ގައި ރައީސް ޔާމީން މިގައުމުގެ ވެރިކަމަށް ގެނައުމަށް ކުރަމުން ގެންދާ މަސައްކަތެއް." އަބްދުއްރަހީމް ވިދާޅުވި އެވެ.\nޕީޕީއެމްގެ ލީޑާޝިޕްގައި ކުރިން މަސައްކަތް ކޮށްފައިވާ އަދި މިހާރު ވެސް އެޕާޓީ ކޮޅަށް ޖެހުމުގެ މަސައްކަތަށް ޝައުގުވެރިކަން ފާޅު ކުރައްވާފައިވާ ކުރީގެ މިނިސްޓަރު އުމަރު ވިދާޅުވީ އިދިކޮޅު ސިޔާސީ ފިކުރަށް މިއަދު ވަނީ ކޮޅު ބެދިފައި އޮތް މަގަކަށް ވަދެވިފައި ކަމަށެވެ.\nއިދިކޮޅަށް މިއަދު ކުރިއަށް ދެވޭކަށްވެސް އަދި ފަހަތަށް ޖެހެވޭކަށް ވެސް ނެތް ކަމަށް އުމަރު ވިދާޅުވިއެވެ.\n"މިއީ އެމްޑީޕީ އުފާކުރާނެ ހާލަތެއް. މި ހާލަތު ބަދަލު ކުރެވޭނީ އެހެން ވިސްނުމެއް ނެރެގެން." މާބޮޑު ތަފްސީލެއް ނުދެއްވާ އުމަރު ވިދާޅުވެފައިވެއެވެ.\nއުމަރު ނަސީރު ޕީޕީއެމް އަބްދުއްރަހީމް އަބްދުﷲ + އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ


Coronavirus: Mulhi dhuniye alert gai thibumah govaalaifi\nކޮރޯނާ ވައިރަސް: މުޅި ދުނިޔެ އެލާޓުގައި ތިބެން ގޮވާލައިފި\nއެ ވައިރަސް ޖެހިފައިވާ މީހުން ވަނީ ތަފާތު 16 ގައުމަކުން ފެނިފަ އެވެ. -- ފޮޓޯ: ޕްރެސް އެސޯސިއޭޝަން\nބެއިޖިންގް (ޖެނުއަރީ 30) - ޗައިނާ އިން އުފަންވެގެން ބާރު ސްޕީޑުގައި ފެތުރެމުންދާ އާ ކޮރޯނާ ވައިރަސް އާދެކޮޅަށް މުޅި ދުނިޔެ އެލާޓުގައި ތިބެންޖެހޭކަމަށް ދުނިޔޭގެ ސިއްހަތާބެހޭ ޖަމިއްޔާ ޑަބްލިޔުއެޗްއޯ އިން ބުނެފި އެވެ.\nނަމަވެސް، އެ ވައިރަސް ފެތުރުން ހުއްޓުވުމަށް ޗައިނާ ސަރުކާރުން އަޅަމުންދާ ފިޔަވަޅުތަކަށް ޑަބްލިޔުއެޗްއޯގެ ހެލްތު އެމަޖަންސީސް ޕްރޮގްރާމްގެ ވެރިޔާ ޑރ. މައިކް ރަޔަން ވަނީ ތައުރީފު ކުރައްވައިފަ އެވެ.\nބައިނަލްއަގުވާމީ ހެލްތު އެމަޖަންސީއެއްގެ ގޮތުގައި ކަނޑައެޅުމާމެދު ޑަބްލިޔުއެޗްއޯއިން އަނެއްކާވެސް މިއަދު ވަނީ ކުއްލި ބައްދަލުވުމެއް ތާވަލުކޮށްފަ އެވެ.


ދައުލަތަށް ޚިދުމަތްކުރެއްވުމުގެ އިނާމް ހޯދެއްވި ޢަބްދުﷲ ރަމީޒްގެ ޚިދުމަތުގެ ވާހަކަ - DhiDaily\nދި ޑެއިލީގެ ކިޔުންތެރިންނަށް މި ކިޔައިދެނީ ”ދިވެހި ދައުލަތަށް ޚިދުމަތްކުރެއްވުމުގެ އިނާމް“ ހޯދެއްވި މާލޭ ސިޓީ ކައުންސިލް އިދާރާގެ ސީނިއަރ އެކައުންޓްސް އޮފިސަރ މަޤާމު އަދާކުރާއްވާ ހުޅުމާލޭ ފުލެޓް ނަންބަރު02-ޖީ-18، އަލްފާޟިލް ޢަބްދުﷲ ރަމީޒް ޚިދުމަތުގެ ވާހަކައެވެ.\nޢަބްދުﷲ ރަމީޒް، ދިވެހި ސަރުކާރުގެ ޚިދުމަތަށް ނުކުމެވަޑައިގެންނެވީ، 14 ޖަނަވަރީ 1982 ގައި ލޭންޑް ރެޖިސްޓްރޭޝަން ޑިވިޜަނުގެ2ނަންބަރު ކާތިބު ކަމުގެ މަޤާމުންނެވެ. އޭގެ ފަހުން މެދުކެނޑުމެއްނެތި ގެންދަވަނީ ޚިދުމަތް ކުރައްވަމުންނެވެ. ރަމީޒު ސަރުކާރަށް ޚިދުމަތް ކުރައްވަމުން ގެންދަވާތާ މިހާރު ޚިދުމަތުގައި 39 އަހަރަށްވުރެ ދިގު މުއްދަތެއް ވެއްޖެއެވެ.\nލޭންޑް ރެޖިސްޓްރޭޝަން ޑިވިޜަންގައި ހުންނަވަނިކޮށް 1982 ސެޕްޓެންބަރު 1 ވަނަ ދުވަހު މާލޭ މުނިސިޕަލްޓީ އުފެއްދެވުމާ ގުޅިގެން، އެތަނުން ކުރައްވަމުން ގެންދެވި މަސައްކަތް މާލޭ މުނިސިޕަލްޓީއަށް ބަދަލު ކުރެއްވުމުން އެދުވަހުން ފެށިގެން ޚިދުމަތް ކުރައްވަމުން ގެންދެވީ މާލޭ މުނިސިޕަލްޓީގައެވެ. މާލޭ މުނިސިޕަލްޓީގެ2ނަންބަރު ކާތިބު ކަމާއި، ސެކްރެޓަރީ ކަމާއި، ސީނިއަރ ސެކްރެޓަރީ ކަމާއި، އެޑްމިނިސްޓްރޭޓިވް އޮފިސަރ ކަމާއި، ސީނިއަރ އެޑްމިނިސްޓްރޭޓިވް އޮފިސަރު ކަމުގެ މަޤާމު އަދާކުރައްވާފައިވެއެވެ.\nލާމަރުކަޒީ ޤާނުނުގެ ދަށުން ކައުންސިލްތައް އުފެއްދެވުމާ ގުޅިގެން ޚިދުމަތް ކުރައްވަން ޖެހިވަޑައިގެންނެވީ މާލޭ ސިޓީ ކައުންސިލްގެ އިދާރާގައެވެ. މާލޭ ސިޓީ ކައުންސިލްގެ އިދާރާގެ އެސިސްޓެންޓް ޑިރެކްޓަރ ކަމުގެ މަޤާމު އަދާކުރެއްވުމަށް ފަހުގައި މިހާރު ހުންނެވީ، ސީނިއަރ އެކައުންޓްސް އޮފިސަރު ކަމުގެ މަޤާމުގައެވެ.\nޢަބްދުﷲ ރަމީޒަކީ، މާލޭ މުނިސިޕަލްޓީގައި ހުންނަވައިގެން މާލޭގެ ތަރައްޤީއަށް ހިންގި ވަރަށް ގިނަ މަސައްކަތް ތަކުގައި ޢަމަލީ ގޮތުން އުޅުއްވާފައިވާ ބޭފުޅެކެވެ. މިގޮތުން މާލޭގެ މަގުތަކުގައި ގާ އަތުރައިގެން ރަނގަޅުފެންވަރަކަށް ހަދަން ފެށުމުގެ މަސައްކަތާއި، ތިލަފުށިން ބިން ހިއްކަން އަލަށް ފެއްޓެވުމުގައްޔާއި، ވޭސްޓް މެނޭޖްމަންޓް ސެކްޝަނުން ކުރަންޖެހުނު މަސައްކަތްތައް ކުރުމަށް ބޭނުންވާ ބަޖެޓް އެކުލަވައިލުމަށް އިސްވެ ހުންނަވައިގެން ކުރައްވާފައިވާ މަސައްކަތްތައް ފާހަގަކޮށްލަން ޖެހެއެވެ. މީގެ އިތުރުން، މައިކްރޯސޮފްޓް ތާނަ ތަޢާރަފްވުމުގެ ކުރިން، މާލޭގެ ގޭގެއަށް ކިޔާ ނަންތައް ފަސޭހައިން ދެނެގަތުމުގެ ގޮތުން ތާނައިގެ އަކުރުތަކުގެ ތަރުތީބުން ގޭގެއަށް ކިޔާ ނަން ލިޔުމުގައިވެސް ވަރަށް މުހިއްމު ދައުރެއް ރަމީޒު އަދާކުރައްވާފައިވެއެވެ. އަދި މާލޭގެ އެޑްރެސް ފޮތް ތައްޔާރުކޮށް، ޗާޕުކޮށް ވިއްކުމާއި، އެޑްރެސް ފޮތުގެ ސީޑީ ތައްޔާރުކޮށް ވިއްކުމުގެ މަސައްކަތް ވެސް ކުރައްވާފައިވެއެވެ.\nޢަބްދުﷲ ރަމީޒު، ދިގު މުއްދަތެއްގައި ކުރެއްވީ ފައިސާއާބެހޭ މަސައްކަތްތަކެވެ. އޭގެ ތެރޭގައި، އަހަރީ ބަޖެޓް އެކުލަވައިލެއްވުމާއި، ހަމަޖެހިފައިވާ ގަވާއިދާއި އުސޫލުގެ ތެރެއަށް ފައްތަވައިގެން ބަޖެޓުން ޚަރަދު ކުރެއްވުމާއި، އާމްދަނީގެ ގޮތުގައި ލިބޭ ފައިސާ، ހަމަޖެހިފައިވާ އުސޫލާ އެއްގޮތަށް ޖަމާކުރެއްވުމުގެ މަސައްކަތްތައް ހިމެނެއެވެ.\nމާލޭ ސިޓީ ކައުންސިލްގެ އިދާރާއިން ދޭ އެކި އެކި ޚިދުމަތްތަކަށް ނުވަތަ އެކި އެކި ކަންކަމަށް އެދޭ ފޯމުތައް، ޒަމާނީ ޓެކްނޯލޮޖީގެ ވަސީލަތްތަކާއެކު އޮންލައިންކޮށް ހުށަހެޅުމަށް ޕޯޓަލްއެއް އުފެއްދެވުމާއި، މާލޭގައި ހުރި ގަރާޖުތަކާއި، ވަރކްޝޮޕްތަކާއި، ގުދަންތަކުގެ މަޢުލޫމާތު، ފަސޭހައިން ބެލުމަށް އުފެއްދުނު ޕޯޓަލްއާއި، ކޮވިޑް-19 އާ ގުޅިގެން ސިޓީ ކައުންސިލުން ދޫކުރަންޖެހުނު ހުއްދަތައް ދޫކުރުމަށް އުފެއްދުނު ޕޯޓަލް އުފައްދަވައިފައި ވަނީ، ރަމީޒުގެ މޭސްތިރިކަމުގެ ދަށުންނެވެ.\nޢަބްދުﷲ ރަމީޒަކީ، މަސައްކަތުގެ މާހައުލުގައި ވެރިން ދެއްވާ އިރުޝާދުތަކާ އެއްގޮތަށް ޤާނޫނުތަކާއި ގަވާއިދުތަކުގެ ތެރެއިން ފަރުވާތެރިކަމާއެކު މަސައްކަތްކުރައްވަމުން ގެންދަވާ ބޭފުޅެކެވެ. އަދި ބޭނުންވެއްޖެ ކޮންމެ ވަގުތެއްގައިވެސް މަސައްކަތަށް ނުކުންނަވައިގެން އިޚްލާސްތެރިކަމާއެކު މަސައްކަތް ކުރައްވާ ބޭފުޅެއް ވެސް މެއެވެ.\nރަމީޒަކީ، ސަރުކާރުގެ ވަޒީފާގެ އިތުރުން، ފުޓްބޯޅަ ލައިންސްމަން ކަމާއި ރެފްރީކަންވެސް ކުރައްވާފައިވާ ބޭފުޅެކެވެ. ޤައުމީ ފުޓްބޯޅަ މުބާރާތްތަކާއި، އެހެނިހެން މުބާރާތް ތަކުގައާއި، ރަށްރަށުގައި ބާއްވާ ފުޓްބޯޅަ މުބާރާތްތަކުގައިވެސް ވަރަށް ޒިންމާދާރުކަމާއެކު ގިނަ ދުވަސްތަކެއް ވަންދެން ލައިންސްމަން ކަމާއި ރެފްރީކަން ކޮށްދެއްވިއެވެ. އަދި 1983 ވަނަ އަހަރުން ފެށިގެން ގިނަ އަހަރުތަކެއް ވަންދެން ބާއްވަމުން ގެންދިޔަ ކަސްރަތު މުބާރާތްތަކާއި، ބައިސްކަލް ރޭސް ތަކުގެ އޮފިޝަލްކަން ވެސް ކޮށްދެއްވާފައި ވެއެވެ.\nކުރިއަށް އޮތް ދުވަސްތަކަކީ ރަމީޒަށް އުފާ ފާގަތި ދުވަސްތަކެއް ކަމުގައި ލައްވައި ރަމީޒު ކުރަމުން ގެންދާ ހުރިހާ މަސައްކަތްތަކުގައި މާތް ﷲ ހެޔޮ ރަޙްމަތް ލެއްވުން އެދި ދި ޑެއިލީގެ މެނޭޖްމަންޓާއި އަޅުގަނޑުގެ އަމިއްލަނަމުގައި ދުޢާ ކުރަމެވެ. އަދި ރަމީޒު ކުރަމުން ގެންދާ ހުރިހާ މަސައްކަތެއްގައި ވެސް ޙަޤީޤީ ކުލަ ޖެހިގެން ދިއުމަކީ އަޅުގަނޑުމެންގެ އުއްމީދެވެ.\nގައުމަށް ކޮށްދެއްވި މިންނެތް މަސައްކަތްތަކަށް ޝުކުރިއްޔާ. މާތް ﷲ ތިބާއަށް ރަހުމަތް ލައްވާނދޭ. އާމީން.\nވަރަށް ފުރިހަމަަ ލިއުމެއް! މިފަދަ ލިއުންތަށް ގިނަގިނަ އިން ގެނެސް ދީބަލަ\nލޯބިވާ ބައްޕަގެ މިކާމިޔާބީގެ އުފާ، ދަރިއެއްގެ ހައިޞިއްޔަތުން ބަޔާންކޮއްދިނުމަކީ ނުހަނު އުނދަގޫކަމެކެވެ. އަޅުގަނޑުގެ ލޮބުވެތި ބައްޕައަކީ، ޤައުމަށް ނުހަނު އަގުހުރި ޚިދުމަތްތަކެއް 39 އަހަރު ކޮއްދެއްވި މުވާތިނެއްގެ އިތުރުން އެފަދަ ދެވަނައެއް މަދުން ނޫނީ ނުފެންނާނޭ ބައްޕައެކެވެ. ބައްޕާ އެވެ. ވަރަށް ބޮޑައް ޝުކުރިއްޔާއެވެ. ބައްޕަ ޤައުމައް ތިޔަކޮށްދެއްވި އިޚްލާސްތެރި މަސައްކަތައް ޤައުމު ޝުކުރުއަދާކުރާނެކަން ކަށަވަރެވެ. އަޅުގަނޑަށްޓަކައި ކޮއްދެއްވި ލޮބުވެތި މިންނެއް މަސައްކަތާއި އުފުއްލެވި ބުރައަށް އަޅުގަނޑުގެ މުޅިއުމުރުގައި ޝުކުރުއަދާ ކުރާނަމެވެ. ބަހާއި ޢަމަލުންނެވެ. އަޅުގަނޑުގެ އަބަދުގެވެސް ދުއާ އަކީ އަޅުގަނޑުގެ ބައްޕައަށް އަބަދުމެ ފާގަތިކަން މެދުވެރިކުރެއްވުމެވެ. ބައްޕަގެ އުމުރުގައި ބަރަކާތް ލައްވާށިއެވެ. ދެދުނިޔޭގެ ބާއްޖަވެރިކަން ބައްޕައަށް މިންވަރުކުރައްވާށިއެވެ.\nމިފުރުޞަތުގައި ދިޑެއިލީ އިން ބައްޕަގެ ޚީދުމަތުގެ އަގުވަޒަން ކުރެއްވުމުގެ ގޮތުން މިއާޓިކަލް މިހާ ތަފްޞީލީ ގޮތެއްގައި ގެނެސް ދެއްވީތީ ވަރަށްބޮޑަށް ޝުކުރު ދަންނަވަމެވެ.


ރައްޔިތުންގެ މަޖިލިސް ހައިޖެކްކޮށްގެނެއް ސުޕްރީމް ކޯޓަކަށް ނުތިއްބެވޭނެ – ރައީސް ނަޝީދު – Maldivian Democratic Party\nރައްޔިތުންގެ މަޖިލިސް ހައިޖެކްކޮށްގެނެއް ސުޕްރީމް ކޯޓަކަށް ނުތިއްބެވޭނެ – ރައީސް ނަޝީދު\nރައްޔިތުންގެ މަޖިލިސް ހައިޖެކްކޮށްގެން ސުޕްރީމް ކޯޓަށް ނުތިއްބެވޭނެ ކަމަށާއި، ސިއްރު ވޯޓު ނެގުމާއި ގުޅޭގޮތުން ސުޕްރީމް ކޯޓަށް ވައްދާފައިވާ މައްސަލަ އެ ކޯޓުން އަވަހަށް ނިންމަވަން ޖެހިވަޑައިގަންނަވާނޭ ކަމަށް އެމްޑީޕީގެ ރިޔާސީ ކެނޑިޑޭޓް ރައީސް ނަޝީދު ވިދާޅުވެއްޖެއެވެ.\nމާފަންނު ހުޅަނގު ދާއިރާގެ ކަންމަތީ ބައްދަލުވުމުގައި ރޭ ވާހަކަފުޅުދައްކަވަމުން ރައީސް ނަޝީދު ވަނީ އުއްތަމަ ފަނޑިޔާރަށް ފާޑު ވިދާޅުވެ ވާހަކަފުޅު ދައްކަވާފައެވެ. އަދި ރައްޔިތުންގެ މަޖިލީހުގައި ވޯޓު ނެގުމުގައި ޢަމަލު ކުރައްވަން އެމަޖިލީހުން ނިންމަވާފައިވާ ގޮތާއިމެދު ގޮތެއް ކަނޑަނާޅުއްވާ، ސުޕްރީމް ކޯޓުގައި ހިފައްހަޓާފައިވާތީ ވެސް އެމަނިކުފާނު ވަނީ ފާޑު ވިދާޅުވެފައެވެ.\n” ވޯޓުލުމުގެ މައްސަލަ ހިފަހައްޓައިގެން އުއްތަމަ ފަނޑިޔާރާއި، ސުޕްރީމް ކޯޓު އެ ތިއްބަވަނީ ކޮން ބޭނުމެއްގައިތޯ؟ ކޮން ސިޔާސީ ފިކުރެއްގައިތޯ؟ އެއީ އިންސާފެއް ނޫން. އެބޭފުޅުންނަށް ޖެހޭނީ އެމައްސަލަ އަވަހަށް ނިންމަވަން. ރައްޔިތުންގެ މަޖިލީހރައްޔިތުންގެ މަޖިލިސް ހައިޖެކްކޮށްގެނެއް ސުޕްރީމް ކޯޓަކަށް ނުތިއްބެވޭނެ. ރައްޔިތުންގެ މަޖިލީހުގެ މަސްޢޫލިއްޔަތެއް މިނިވަން މުއައްސަސާތަކުގެ ވެރިން އައްޔަން ކުރުމާއި އެމީހުން ވަކި ކުރުން. ދާދި ފަހުން ސިވިލް ސަރވިސް ކޮމިޝަންގެ ރައީސް އާއި ގުޅޭ މައްސަލައެއް ރައްޔިތުންގެ މަޖިލީހުން ނިންމެވީމާ، ސުޕްރީމް ކޯޓަށް ކޮން ހައްޤެއްތޯ އޮތީ އެ މައްސަލާގައި ވެސް ހިފަހައްޓައިގެން ތިއްބަވަން؟” ރައީސް ނަޝީދު ވިދާޅުވިއެވެ.\nއެމަނިކުފާނު ވަނީ މި މައްސަލަތައް ހިފަހައްޓަވައިގެން ނުތިއްބެވުމަށް ސުޕްރީމް ކޯޓްގެ ފަނޑިޔާރުންގެ ކިބައިން ވަރަށް އަދަބުވެރިކަމާއި އެކު އެދިވަޑައިގެންފައެވެ.\nއެމަނިކުފާނު ވިދާޅުވީ، މި ރާއްޖޭގައި އިންސާފް ގެއްލިގެންދާކަން އުއްތަމަ ފަނޑިޔާރަށް ވަރަށް ރަނގަޅަށް އެނގިވަޑައިގަންނަވާނެ ކަމަށެވެ. ޝަރުޢީ ދާއިރާގެ އަދުލުވެރިކަމާއި އިންސާފް ގެއްލިގެން ދާއިރު ވެސް އުއްތަމަ ފަނޑިޔާރު ފާއިތުވި ހަފްތާ ތެރޭގައި ވެސް އިންނެވީ، ޝަރީޢަތް ނިންމަވާނޭ ގޮތަކާއި މެދު މަޝްވަރާ ކުރެއްވުމަށް ކަމަށް ވެސް އެމަނިކުފާނު ވިދާޅުވިއެވެ.\nރައީސް ނަޝީދު ވިދާޅުވީ ދިވެހިރާއްޖޭގެ ސުޕްރީމް ކޯޓާއި، އުއްތަމަ ފަނޑިޔާރު، ނުކުމެވަޑައިގެން އެމަނިކުފާނަށް ކޮންމެ ގޮތެއްހެއްދެވިޔަސް ޖެހިލުމެއް ނުވާނެކަމަށާއި އެމްޑީޕީން ނުކުތް މަސައްކަތް ކާމިޔާބުކޮށްފައި ނޫނީ ހުއްޓާނުލާނޭކަމަށެވެ. އަދި ސަރުކާރުން މަސައްކަތް ކުރަމުން ދަނީ މީގެ ކުރިން ރައްޔިތުންގެ މަޖިލީހުގެ މެމްބަރެއްގެ ގޮތުގައި އެމަނިކުފާނު ހުންނަވަނިކޮށް ކަންތައް ކުރެއްވިގޮތަށް ޢަމަލު ކުރައްވަ ކަމަށް ވެސް އެމަނިކުފާނު ވިދާޅުވިއެވެ.\n” ސިޔާސީ ކަންކަމުގައި ވާދަކޮށްގެން، ވޯޓް ހޯއްދަވައިގެން ވަޑައިގެންނެވުމަކީ އެއްގޮތަކަށް ވެސް އެބޭފުޅުންނަށް އެނގިވަޑައިގަންނަވާ ކަމެއް ނޫން. އެހެން ކަމުން އަޅުގަނޑުމެންނަށް މި ސިޔާސީ ވާދަވެރިން ނައްތާލަން އެބޭފުޅުން މަސައްކަތް ކުރައްވާތަން. އެބޭފުޅުން މަސައްކަތް ކުރައްވަނީ އަޅުގަނޑު ރައްޔިތުންގެ މަޖިލީހުގެ މެމްބަރެއްގެ ގޮތުގައި ހުއްޓައި، ކެޔަސް ނުކެޔަސް، ދިނަސް ނުދިނަސް ކަނޑާ ކަނޑާ ބަންގަޅީސް އުސޫލުން އަޅުގަނޑު މައްޗަށް ހުކުމް އިއްވިގޮތަށް މިހާރު ވެސް ޢަމަލު ކުރަން ” ރައީސް ނަޝީދު ވިދާޅުވިއެވެ.\nރޭގެ ކަންމަތީ ބައްދަލުވުމުގައި މާފަންނު ހުޅަނގު ދާއިރާގެ ގިނަ އަދަދެއްގެ ރައްޔިތުންނާއި، އެމްޑީޕީއަށާއި ރައީސް ނަޝީދަށް ތާޢީދު ކުރައްވާ ގިނަ އަދަދެއްގެ ރައްޔިތުން ބައިވެރިވެ ވަޑައިގެންނެވިއެވެ.


Dharifulhu Bass Naahanee eve. Then Hadhaanee Kihineh? ދަރިފުޅު ބަސްނާހަނީއެވެ. ދެންހަދާނީ ކިހިނެއް؟ (2) – Ilm Dharifulhu Bass Naahanee eve. Then Hadhaanee Kihineh?\nދަރިފުޅު ބަސްނާހަނީއެވެ. ދެންހަދާނީ ކިހިނެއް؟ (2)\n6. ރުޅި އައިސްގެން ގޯސް ނުގޮވާށެވެ.\n“ކަލޭތީ ވަރަށް ބަސްނާހާ ކުއްޖެއް! ދުވަހަކު ވެސް ކަލެއަށް ކަމެއް ނުކޮށްދޭނަން” ރުޅި އައިސްގެން ބުނެވޭ މިފަދަ އިބާރާތްތަކަކީ ތާކުން ތާކު ނުޖެހޭ އެއްޗަކަށް ނުވެއެވެ. މީ ނުކުރެވޭނޭ ކަމެކެވެ. އެ ދަރިފުޅަށް ކަމެއް ކޮށް ނުދީ މުޅި އުމުރަށް ހުރެވިދާނެތޯއެވެ؟ މިގޮވަނީ ގޯހެވެ! މިފަދަ ގޯސް ގޮވުމުން ދަރިންގެ ކުރިމަތީ އަގުވެއްޓެއެވެ. މައިންބަފައިން ރުޅި އައިސްގެން ކޮންމެ އެއްޗެއް ކިޔަސް ފަހުން ހަމަޖެހޭނޭ ކަމުގެ ޔަޤީންކަން ލިބި ރުޅި އައުމުގެ އެއްވެސް އަސަރެއް ކުދިންނަށް ނުކުރާތަން އަތުވެދާނެއެވެ. މީގެ ބަދަލުގައި ރުޅި އަންނަން ޖެހޭ ވަގުތު ރުޅި އައިކަން އަންގައި، ނަމަވެސް ކޮންޓްރޯލްގައި ހުރެ، ދޭންޖެހޭ އެކަށީގެންވާ އަދަބު ދޭށެވެ. ހަމައިން ނެއްޓި އެއްވެސް ކަމެއް ނުކުރާށެވެ.\n“މީން އެކަކު ވެސް ކައިގެން އެންމެ ތައްޓެއް ވެސް ނުނަގާނެ! މިއީ ކިހާ ބޮޑު ކަމެއް! ހުރިހާ ތަށިތައް ތަޅާލާނަން! މި މީހުން ކަމަކީ އަބަދު ޓީވީ ބެލުން! ޓީވީ ވެސް ތަޅާލާނަން!” މިހެން ބުނެ ހަޅޭއްލެވުމުގެ ފައިދާއެއް ނެތެވެ. ނަމަވެސް “ހުރިހާ ތަށިތައް ނަގާފައި އެންމެން އެކީގައި ޓީވީ ބަލާނީ! އާދޭ އަވަސްކުރަން.” ނުވަތަ ކުރީން ވެސް ބުނީމެއްނު ޓީވީ ބަލާނީ ހުރިހާ ތަށިތައް ނަގާފައޭ! އެހެންވީމާ ޓީވީ މި ނިވާލީ! ހުރިހާ ތައްޓެއް ނެގުނީމާ ޓީވީ ހުޅުވާނީ! ނިވާލީ! ހުރިހާ ތައްޓެއް ނެގުނީމާ ޓީވީ ހުޅުވާނީ! އަވަސް ކުރަންޏާ އާދޭ އެހީވެދޭން!” މިހެން ބުނުމުގެ ފައިދާ މާބޮޑެވެ. ހަޅޭއްލަވާ ރުޅި ގަދަކުރުމުން އެކުދީންނަށް ވެސް ދަސްވާނީ ހަޅޭއްލަވާ ރުޅި ގަދަކުރާށެވެ. މައްސަލައަށް ފޯކަސްކޮށް މައްސަލަ ޙައްލު ކުރާކަށް ދަހެއް ނުވާނެއެވެ.\n7. އަބަދު މަނާނުކުރާށެވެ.\n“ތިޔަހެން ނުހަދާ!” ، “ތިކަން ނުކުރޭ!” ، “ތި ތަނަށް ނުދޭ!” ، ”ތި ގޮނޑިއަށް ނާރާ!” މިގޮތަށް އަބަދު ކަންތައްތައް މަނާކުރުމުގެ ބަދަލުގައި ކުރާން ކަމަކަށް އަމާޒުކޮށް އިރުޝާދު ދިނުން މާ ރަގަޅުކަމަށް ބެލެވެއެވެ. “ތިކަން ނުކުރޭ!” މިހެންބުނުމުގެ ބަދަލުގައި “ދަރިފުޅާ އާދޭ ބައްޕައާއެކީ މިތަން ސާފުކޮށްލަން.” މިހެންބުނެ ކޮންމެވެސް އެހެންކަމަކާ ޝާމިލުކުރުވުން ރަގަޅުވާނެއެވެ.\n8. “ރިޝްވަތު” ނުދޭށެވެ.\n“ބަސްއަހައިގެން އުޅުނިއްޔާ އައިސްކްރީމް ދޭނަން” މިފަދަ “ރިޝްވަތު” ދިނުމަކީ ތަރުބަވީ ފައިދާއެއް ލިބޭކަމަކަށް ނުވެއެވެ. ވަކިކަމެއް ކުރިއްޔާ މިވެނިއެއްޗެއް ދޭނަމޭ ބުނާ ބުނުން ދޭހަވަނީ އެކަމަކީ އިނާމެއް ހޯދުމުގެ ބޭނުމުގައި ނޫނީ ކުރަން ނުޖެހޭކަމެއް ކަމެވެ. ވުމާއެކު ވަކިކަމެއް ކުރުމުން އިނާމުދީގެން ހަދިޔާދީގެން ތަރުބިއްޔަތު ނުކުރެވޭނެއެވެ. ތަރުބިއްޔަތު ކުރުވުމުގާ މުހިންމުވަނީ އެކަމަކީ ކުރަންޖެހޭ ކަމެއްކަން ޤަބޫލުކޮށް އަމިއްލައަށް ފެނިގެން ކުރުމެވެ. ނުވަތަ ކޮށްގެން ނުވާނޭ ކަމެއްކަމަށް އަމިއްލައަށް ދެކިގެން އެކަމެއް ނުކޮށް\n9. މަލާމާތް ނުކުރާށެވެ.\n“އާނ! މީ މާމޮޅު މީހެއްވިއްޔަ! ތާހިރުވެއްޖެއެއްނު! ކޮބާ ތިއޮތީ ވާނެގޮތްވެފައި!” މިފަދައިން މަލާމާތްކުރުމަކީ ތަރުބިއްޔަތަށް މަގުފަހިކުރާ ކަމެއްނޫނެވެ. މިފަދަ މަލާމާތުގެ ނަތީޖާއަކީ ރުޅިވެރިކަމާއި ނަފުރަތެވެ. މީގެ ބަދަލުގައި ދެންވެސް ހަދަންވީގޮތެއްގެ ވާހަކަދެއްކުން މާމުހިންމެވެ. “ދަރިފުޅާ މިފަހަރު މިވީގޮތް ކިހާދެރަ! ހިސާބުން ފެއިލްވީ! ހިނގާ އިތުރު މަސައްކަތް ހިސާބުން ކުރަން. މިފަހަރު މިހެން މިވީ ހިސާބުން އެކަށީގެންވާ ވަރަށް މަސައްކަތް ނުކުރެވުމުން. މަންމައާ ދަރިފުޅާ ޓީޗަރ ކައިރިއަށްވެސް މާދަމާ ދާންވާނެ. އޭރުން މަސައްކަތްކުރާނޭ ގޮތް ޓީޗަރ ބުނެދެއްވާނެ…..” މިފަދަހިތްވަރުގެ ޢިބާރާތްތަކުން މަގު ދެއްކުން، މަލާމާތް ކުރުމަށްވުރެ ފައިދާ ބޮޑެވެ.\n10. ހުސްވަގުތު ފުރާނޭ ކަމެއް ދަސްކޮށްދޭށެވެ.\nބޮޑެތިވަމުން އަންނަ ކުދިންނަށް ގިނަފަހަރު ގޯސް ހެދެނީ ނުވަތަ ބޭނުން ނެތް ސަކަރާތްޖެހެނީ ކަމެއްނެތި ފޫހިވުމުންނެވެ. ވީމާ ހުސްވަގުތު ކުރާނޭ ކަންކަން ދަރިފުޅަށް ތަޢާރަފްކޮށްދޭށެވެ. މުނިފޫހި ފިލުވުމުގެވެސް ފައިދާހުރި ކަންކަން ތަޢާރަފްކޮށްދޭށެވެ. ޓީވީއާއި ވީޑިއޯ ގޭމް ނޫން ގިނަ ކަންކަން މިގޮތުން ހުރެއެވެ. ތަފާތު ކުޅިވަރުތަކެވެ. ހަށިގަނޑަށް ކަސްރަތުލިބޭ ގިނަގުނަ ކުޅިވަރުތަކެވެ. ވާހަކަ ކިޔުމެވެ. ވާހަކަލިޔުމެވެ. ކުރެހުމެވެ. އަތްފައިން ކުރާ ތަފާތު މަސައްކަތެވެ. އަތްތެރި މަސައްކަތެވެ. ތަފާތު ބާވަތުގެ ތަކެތި އެއްކުރުމެވެ. ފީނުމެވެ. ފެތުމެވެ. ކެޔޮޅުކަމެވެ. މިގޮތުން ތަޢާރަފްކުރެވޭ ކަންކަމުގެ ތެރެއިން ކޮންމެވެސް ކަންތައްތަކެއް ކުރުމުގެ ފޯރި ޖައްސާށެވެ. ހުސްވަގުތު ވައިވެގެން އުޅުމުގެ ބަދަލުގައި މީން ކަމެއްގައި ޝާމިލުވެ އުޅުމަށް ހިތްވަރުދޭށެވެ.\n11. ޙައްޤު ތަޢުރީފު ކުރާށެވެ.\n“ދަރިފުޅު އެނދު ތަންމަތި އަޅާފައި ހުރިތަން ފެނުމުން ބައްޕަހާދަ އުފާވެއެވެ. ތިމާ އެދޭކަމެއް ދަރިފުޅު ކުރުމުން އެކަން ފާހަގަކޮށްލުމަކީ ދަރިފުޅަށް ހިތްވަރުލިބި އިތުރަށް އެފަދަ ކަންކަން ކުރުމަށް އެޅޭ ބާރެކެވެ. ނަމަވެސް ޙައްޤުނޫން ތަޢުރީފު ނުކުރާށެވެ. “ދަރިފުޅަކީ ހާދަ ރަގަޅު ކުއްޖެކޭ، ވަރަށް ބަސްއަހާނެ….” ކަނޑައެޅިގެން ބަސްނާހާ އުޅޭ ވަގުތަކު މިހެން ބުނުމުން ކުއްޖާ ކޮންމެގޮތަކަށް އުޅުނަސް މައިންބަފައިން ނުރުހުން ނުވާނޭކަމުގެ ޔަޤީންކަން ލިބި ހިތައްއެރި ގޮތަކަށް އުޅުމަށް ހިތްވަރު ލިބެއެވެ. ޙައްޤުނޫން ތަޢުރީފު ކުރުމަކީ ކުއްޖާ ހަލާކުވެދާ ކަމެކެވެ. ނަމަވެސް ރަގަޅުކަމެއް ކުރުމުން އެކަން ފާހަގަކޮށް ތަޢުރީފު ކުރުމަކީ ފައިދާހުރި ކަމެކެވެ.\n12. ބޮޑާހާކައިގެން ކަންކަން ވިޔަނުދޭށެވެ.\nކުސް ތަޅައިގެން، ކުކުރައިގެން ކަންކަން ކުރުވާ ކުދިންނަކީ ބޮޑުވެގެންވެސް އެހެންމީހުންނަށް އުނދަގޫކޮށް ޖެއްސުންކޮށްގެން އެމީހުންލައްވާ ކަންތައްތައް ކުރުވަން އުޅޭނޭ ކުދިންނެވެ. އެންމެ ޅަފަތުން ފެށިގެންވެސް ރޮއި އަޑުގަދަކުރުމުން ކަންތައްތައްކޮށް ނުދޭށެވެ. ރޮއި ހަޅޭއްލަވައި ގަތުމުން ބޮލަށް އުނދަގޫވެގެން އެ ބޭނުންވާ ކަމެއް ކޮށްދެވޭތަން އާދެއެވެ. ނަމަވެސް އެއީ ރަގަޅުގޮތެއް ނޫނެވެ. ގިނަފަހަރު އެގޮތަށް ރޮއި ކުކުރާން ފަށާނީ ކަމެއް ކޮށްދެވޭން ނެތޭބުނުމުންނެވެ. ކޮށްދެވޭންނެތްކަމެއް ރޮއިގަތުމުން ކޮށްދެވޭނަމަ ކުއްޖާއަށް ދޮގުހެދެނީތާއެވެ! ވީމާ ކަމެއް ކޮށްނުދެވޭނެކަމަށް ބުނަންވާނީ ހަމަ ކޮށްދެވެން ނެތީމައެވެ. ނުވަތަ މަޤުބޫލު ސަބަބަކަށްޓަކާ ކޮށްދޭން ނުފެންނާތީއެވެ. މިހެންކަމަށްވާނަމަ ކިތަންމެ ވަރަކަށް ރުޔަސް، ކިތަންމެ ކުކުރުމެއް ކުކުރިޔަސް މިކަމަކަށް ބަދަލެއް ނުގެނެވޭނެއެވެ.\n13. އެކަށީގެންނުވާ އަދަބު ނުދޭށެވެ.\nދެއަތާއި ދެފައި ބަނދެ ފާޚާނާ ތެރޭގައި ތަޅުލާފައި ބޭއްވުމަކީ އެއްވެސް ޙާލެއްގައި ތަރުބިއްޔަތު ކުރުމުގެ ނަމުގައި ދެވޭ އަދަބަކަށް ނުބެލެވޭނެއެވެ. އެއީ އަނިޔާއެކެވެ. ކިތަންމެ ބަސްނޭހިޔަސް ދަރިއަކަށް އެހެން ހަދާކަށް ނުވާނެއެވެ. ޖިސްމާނީ އަނިޔާއެއް ދީގެން ނުވާނެއެވެ. ނަމަވެސް ފިލާވަޅުތައް ހެދުމަށް ދޭންވާ ސަމާލުކަން ނުދީ މާގިނައިރު ގޭމު ކުޅެން ކުއްޖާއަށް ނަސޭހަތްދީގެންވެސް އެކަން ބަދަލުނުވެއްޖެނަމަ ވަކި މުއްދަތަކަށް ގޭމްތައް ފޮރުވިދާނޭކަމުގެ އިންޒާރުދީ އެވަރުންވެސް ބަދަލެއް ނައިނަމަ ގޭމްތައް ފޮރުވިދާނެއެވެ. މިއީ އަދަބެކެވެ. ހަގަށް ހުންނަ ކޮއްކޮއާ ތޮޅި ރުޅިއަރުވާހެދުން ގިނަވެ، ނަސޭހަތްދިނުމުންވެސް ބަދަލެއް ނައިކަމަށް ވާނަމަ އަދަބެއްގެ ބިރު ފުރަތަމަ ދެއްކިދާނެއެވެ. އަދި އެވަރުންވެސް އެކަން ނުހުއްޓިއްޖެނަމަ ތޮޅޭ ކޮންމެ ފަހަރަކު ވަކި ތަނެއްގައި ކަނޑައަޅާ ވަކިވަގުތަކަށް އެއްވެސްކަމެއް ނުކޮށް ބޭންދިދާނެއެވެ. ދެވޭ އަދަބަކީ ކުރެވޭ ކުށަކާ މުނާސަބު އަދަބަކަށް ވާންވާނެއެވެ. އަދި އަނިޔާ ކުރުމަކީ އަދަބު ދިނުންކަމަކަށް ނުބެލެވޭނެއެވެ. އަނގަމަތީ ޖެހިޖެހީނުން އަނގަމަތި ފަޅާލުމަކީ އަދަބެއް ނޫނެވެ. އެއީ މާރާމާރީއެވެ. އަދި އެއީ ޤާނޫނީގޮތުން މަނާކަމެކެވެ.\n14. ރިވެތި މިސާލު ދައްކާށެވެ.\nބޮޑެތިމީހުންކުރާ ކަންކަން ކުޑަކުދީން ކޮޕީކުރެއެވެ. މިގޮތުން މަންމައާއި ބައްޕަ ކުރާކަންކަން ދަރީން ކުރެއެވެ. މައިންބަފައިން ދައްކާ ނަމޫނާ ދަރީން ބަލައިގަނެއެވެ. ރިވެތިބަހުން ވާހަކަ ދައްކާ، ޚާއްޞަކޮށް އެކުދީންނާ އޯގާތެރިކޮށް މުޢާމަލާތްކުރާ ނަމަ، ރީތިބަހުން ވާހަކަދައްކާން އަދި އޯގާތެރިކޮށް މުޢާމަލާތްކުރާން އެކުދީން ދަސްކުރާނެއެވެ. ރިވެތި އަދަބުތައް، މީހުންނާ މުޢާމަލާތްކުރާނޭ ގޮތް، މެހްމާންދާރީ އަދާކުރާނޭގޮތް، މީހުންތެރޭ އުޅޭނޭގޮތް، އިށީންނާނޭގޮތް، ހިނގާނޭގޮތް މިހިރީ ހައްތާވެސް މައިންބަފައިންގެ ނަމޫނާއިން ދަރިން ދަސްކުރާނޭ ކަންކަމެވެ. ހަމަ އެފަދައިން އެކުއުޅޭ ކުދިންގެ ސިފަތައްވެސް އެކުދިން ކޮޕީކުރެއެވެ. ވީމާ އެކުވެއުޅެނީ ކޮންކަހަލަ ކުދިންނަކާތޯ ބެލުމަކީ ވެސް ތަރުބިއްޔަތު ކުރުމުގައި މައިންބަފައިން ކުރަންޖެހޭ ކަމެކެވެ. ބައެއްކަހަލަ ކުދިންނާއެކުގައި އުޅުން މަނާކުރަން ޖެހިއްޖެ ޙާލުގައި އެކަންވެސް ކުރާންޖެހެއެވެ. ވީމާ، ރަށްޓެހިކުދިން ގެއަށް ގެނައުމުގެ ފުރުޞަތު ދަރިންނަށް ދޭށެވެ. އެއީ ރަށްޓެހި ކުދިންގެ މިޒާޖާއި ތަބީޢަތު ދެނެގަތުމަށް ލިބޭ ވަރަށް ރަގަޅު ފުރުޞަތެކެވެ.\n15. ހާލު އަޙުވާލު އަހާ ވާހަކަ ދެއްކުމަށް ވަގުތުދޭށެވެ.\nކުޑައިރުންފެށިގެންވެސް ދަރިފުޅާއެކު ވަޤުތުހޭދަކުރާށެވެ. ދަރިފުޅާއެކު ވަގުތުހޭދަ ނުކުރައްވާނަމަ، އެކަމަށް ވަޤުތު ހުސްކުރާށެވެ. ސްކޫލްގަޔާއި، ކުޅެންދިޔަ ދިޔުމުގައި ވީ ކަންތައްތައް އޮޅުންފިލުވާ އޭނާއަށް ލިބޭ ކާމިޔާބީގަޔާއި ހިތާމައިގައި ބައިވެރިވާށެވެ. ދަރިފުޅަށް ބޮޑުވާ ކަންކަމުގެ ވާހަކަ އަޑުއަހާށެވެ. އޭނާ ދެރަވާ ވަގުތު ހިތްވަރުދޭށެވެ. އޭނާ ހާސްވާ ވަގުތު އޭނާއާ ވާހަކަދައްކާ އެހާސްކަން ފިލުވާދޭށެވެ. އޭނާއާ ރަށްޓެހިވާށެވެ. ފުރާވަރަށް އަޅައިގެން އަންނަ ކުދިން ތަރުބިއްޔަތު ކުރުމުގައި މީ ވަރަށް މުހިންމު ކަމެކެވެ. މިގުޅުން ނުއުފެދިއްޖެނަމަ އެކުދިން އަޑުއަހާނީ ރަށްޓެހި ކުދިންގެ ވާހަކައެވެ. ފަހުންއައިސް މައިންބަފައިންނަކީ އެކުދިންގެ އުފަލާ އަރާމަށް ހުރަސްއަޅާ ބައެއްކަމަށް ބެލެވެން ފަށާ ހިސާބަށްގޮސް ގެއްލި ހުސްވެދާނެއެވެ.\n16. މަގޫ ދޫކޮށްނުލާށެވެ.\nމަންމައާއި ބައްޕަ ބޭރަށްދާން ދަރިފުޅުގެ ހުއްދަ ހޯދާކަށް ނުޖެހެއެވެ. އެކަން ވަރަށް ރަގަޅަށް ދަރިފުޅަށް އެގެންޖެހޭނެއެވެ. ނަމަވެސް ދަރިފުޅު ބޭރަށްދާނަމަ މަންމަމެންގެ ހުއްދަ ލިބެންޖެހޭނެއެވެ. ދަރިފުޅު ލާންޖެހޭނީ މަންމަމެން ހުއްދަކުރާ މިންގަޑުތަކަކަށް ހުންނަ ހެދުމުވެ. ދަރިފުޅު އަމިއްލައަށް ގޮސް އެމިންގަޑުތަކަށް ފެތޭ ހެދުން ގަތުމަކީ އެންމެ ރަގަޅު ކަމެކެވެ. ކޮންމެ ކަމެއްގައިވެސް އެންމެ ފަހު ބަހެއް ބުނަން ޖެހިއްޖެނަމަ އެބަސްބުނާނީ މައިންބަފައިންކަން ދަރިންނަށް އެގެންވާނެއެވެ. މީގެ މާނައަކީ ޢާއިލާތެރޭގައި މައިންބަފައިންގެ ޚުދުމުޚުތާރު ވެރިކަން ހިންގުމެއް ނޫނެވެ. ދަރިންނަށް އެދަރިންގެ އަމިއްލަ ކަންކަން އަމިއްލައަށް ނިންމުމުގެ، އަދި ކުރުމުގެ ތަރުބިއްޔަތާއި ތަޖުރިބާ ލިބެންޖެހޭނެއެވެ. ނަމަވެސް އެއީ އަބަދުވެސް މައިންބަފައިންގެ ބެލުމުގެ ދަށުންނެވެ. މައިންބަފައިން ކަނޑައަޅާ މިންގަޑުތަކުގެ ތެރޭގައެވެ. ޢާއިލާގެ ވަކިކަންތައްތައް ކުރުމުގެ ފުރުޞަތުވެސް އެދަރީން ބޮޑެތިވަމުން އަންނަ ވަރަކަށް ދެވެންވާނެއެވެ. ޒިންމާ އުފުލުމުގެ ފުރުޞަތާ ތަޖުރިބާ އަދި ތަރުބިއްޔަތުވެސް ދެވެންވާނެއެވެ. ނަމަވެސް ދަރިފުޅުގެ “ފިޔަފަޅާ” އޭނާގެ އަމިއްލަ ދިރިއުޅުމެއް ފަށަންދެން އެދަރިފުޅާ ދޭތެރޭ އެންމެ ފަހުގެ ބާރުވެރިންނަކީ މަންމައާއި ބައްޕަކަން އޭނާއަށް ވިސްނައިދޭށެވެ. އޭރުން “ދަރިފުޅު ބަސް ނާހަނީއެވެ! ދެން ހަދާނީ ކިހިނެއްހޭ؟” އަހާކަށް ނުޖެހޭނެއެވެ.\nމިއީ ޑރ. ޢަބްދުލް މުޙްސިން މުޙައްމަދު ދަރުމަ މަޖައްލާއަށް ލިޔުއްވާފައިވާ ލިޔުމެކެވެ.


Joali Resort October ga hulhuvanee\nވިޔަފާރި - ޖޯލި ރިސޯޓު\nޖޯލި ރިސޯޓު އޮކްޓޫބަރުގައި ހުޅުވަނީ\nރިސޯޓު ހުޅުވަނީ އޮކްޓޯބަރު މަހު\nރިސޯޓުގައި 73 ވިލާ ހުރޭ\nކ. މާލެ 24 އޯގަސްޓު 2018 | ހުކުރު 13:42 4,092\nޖޯލި ރިސޯޓު - އަގޯޑާ\nރ. މުރަވަންދޫގައި ތަރައްޤީކުރާ ޖޯލި މޯލްޑިވްސް ރިސޯޓު އޮކްޓޯބަރު މަހު ހުޅުވަން ނިންމައިފިއެވެ.\nމާލެ އިން ފުރައިގެން 45 މިނެޓުން ދެވޭ ރިސޯޓުގައި ވޯޓާ ވިލާތަކުގައި އެއް ކޮޓަރިން ފެށިގެން ހަތަރު ކޮޓަރި ހިމެނޭ ވިލާތައް ހުރެއެވެ. ކޮންމެ ވިލާއެއްގައި ވެސް އިންފިނިޓީ ޕްރައިވެޓް ޕޫލަކާއި ބަޓްލާ ސާރވިސް ލިބޭނެއެވެ.\nއެ ރިސޯޓުގެ ފަޅުތެރޭގައި ވަކިން ހަދާފައިވާ ތިން ކޮޓަރި އޯޝަން ރެސިޑެންސް އަދި އެއްގަމުގައި ހަތަރު ކޮޓަރީގެ ބީޗް ރެސިޑެންސް ވެސް ހުންނައިރު ތިން ކޮޓަރި ހުންނަނީ އޯޝަން ރެސިޑެންސްގައި 4،000 އަކަފޫޓުގެ ޖާގައެއްގައެވެ.\nޖޯލި ރިސޯޓަކީ ތްރީ ޑައިމެންޝަނަލް އިމޭޖް ހިމެނޭ ގޮތަށް ތަރައްގީ ކުރާ ރިސޯޓަކަށްވާއިރު އެ ރިސޯޓުގައި 73 ވިލާ ހުރެއެވެ. މީގެ އިތުރުން އެކި ވައްތަރުގެ ކެއުންތައް ލިބޭ ރެސްޓޯރަންޓްތަކެއް ވެސް ރިސޯޓުގައި ހުންނާނެއެވެ.\nމި ރިސޯޓް ތަރައްގީކޮށްފައި ވަނީ ރަށުގައި ހާހަކަށް ވުރެ ގަހަށް ހިމާޔަތް ލިބޭ ގޮތަށް ގުދުރަތީ ސިފަތައް ހިމަނައިގެންނެވެ.


Dhiraagu High Speed Fiber Internet Adhi Dhiraagu TV Ge Hidhumai Maavashah! - Vaguthu\nދިރާގު ހައި ސްޕީޑް ފައިބަރ އިންޓަނެޓް އަދި ދިރާގު ޓީވީގެ ހިދުމަތް މާވަށަށް!\nދިރާގު ޓީވީގެ ހިދުމަތާއެކު ދިރާގުގެ ހައިސްޕީޑް ފައިބަރ ގެ ހިދުމަތް ލ. މާވަށުގައި ރަސްމީކޮށް އިފްތިތާހްކޮށްފިއެވެ.\nދިރާގު ފައިބަރ ބްރޯޑްބޭންޑްގައި ކަސްޓަމަރުންނަށް ތަފާތު އަގުތަކުގައި އަދި ޑޭޓާ އެލަވަންސްތައް ހިމެނޭ ގިނަ ޕެކޭޖްތަކެއް ހިމެނެއެވެ. މިއީ ވީހާވެސް ގިނަ ކަސްޓަމަރުންގެ ބޭނުންތަކަށް ބަލައި، ވީހާވެސް ގިނަ ޕެކޭޖްތަކުން އިހްތިޔާރު ކުރުމުގެ ފުރުސަތު ހުޅުވާލުމުގެ ގޮތުންނެވެ. އެގޮތުން، ރާއްޖޭގެ ގޭބިސީތަކަށް ފޯރުކޮށްދޭ އެންމެ ގިނަ ޑޭޓާ އެލަވަންސް ހިމެނޭ ޕެކޭޖްވެސް ދިރާގު ފައިބަރ ބްރޯޑްބޭންޑް ޚިދުމަތުން ފޯރުކޮށްދެއެވެ.\nދިރާގުން ބުނީ، ލ. މާވަށުގައި ކަސްޓަމަރުންނަށްވެސް ދިރާގު ފައިބަރ ބްރޯޑްބޭންޑްގެ ހުރިހާ ޕްކޭޖެއް ތަޖުރިބާ ކޮށްލެވޭނެ ކަމަށެވެ.\nދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތެވެ.ދިރާގު ޓީވީއަށް ދާދިފަހުން ދިވެހިންގެ މެދުގައި އެންމެ މަޤުބޫލު އެއް ނެޓްވޯކް ކަމަށްވާ "ސްޓަރ" ނެޓްވޯކްގެ ޗެނަލްތައްވެސް ވަނީ ތައާރަފުކޮށްފައިއެވެ. ދިރާގު ޓީވީގެ ހުރިހާ ޗެނަލަކާއި އޮން-ޑިމާންޑްގެ ކޮންޓެންޓް ތައް އަގާއި ކޮލިޓީގެ އެއްވެސް ތަފާތެއްނެތި މިހާރު ލ. މާވަށުގެ ރައްޔިތުންނަށް ބަލާލެވޭނެއެވެ.\n55 ވަނަ މިނިވަން ދުވަހާ ގުޅިގެން ދިރާގުން %55 އިތުރު ޑޭޓާ !\nޖުލައި 22, 2020 16:31\nދިރާގަށް އައްސަރިބަހާ ސާބަސް މާވަށަށް ތިވަރުގެ ހިދުމަތެއް ފޯރުކޮއްދެއްވީތީވެ


vnews - Europa league championkan Atletico in hoadhaifi\nޔޫރޮޕާ ލީގުގެ ޗެމްޕިއަންކަން އެތުލެޓިކޯ ހޯދައިފި\nޔޫރޮޕާ ލީގުގެ ޗެމްޕިއަންކަން ސްޕެއިނުގެ އެތުލެޓިކޯ މެޑްރިޑުން ހޯދައިފި އެވެ.\nމިމުބާރާތުގެ ޗެމްޕިއަންކަން އެތުލެޓިކޯއިން ހޯދީ ރޭ ކުޅުނު ފައިނަލް މެޗުގައި ފްރާންސުގެ އޮލިމްޕިކް މާސޭ އަތުން ފަސޭހަ ކަމާއެކު 3-0 ލަނޑުން މެޗް ކާމިޔާބު ކޮށްގެންނެވެ. މިއީ ފާއިތުވި ނުވަ އަހަރު ތެރޭގައި އެތުލެޓިކޯއިން މި މުބާރާތް ކާމިޔާބުކުރި ތިން ވަނަ ފަހަރުކަން ފާހަގަ ކޮށްލެވެއެވެ.\nއެތުލެޓިކޯގެ ފަރާތުން މޮޅުކުޅުމެއް ފެނިގެން ދިޔަ މިމެޗުގައި އެޓީމްގެ ލަނޑުތައް ކާމިޔާބު ކޮށްދިން ކުޅުންތެރިންނަކީ ދެ ލަނޑު ޖެހި ފޯވާޑް އެންޓޮއިން ގްރީޒްމަން އާއި ކެޕްޓަން ގަބީ އެވެ.\nރޭގެ މެޗަށްފަހު ފްރާންސް ގައުމީ ޓީމުގެ ފޯވާޑް ގްރީޒްމަން ބުނީ، އެތުލެޓިކޯއާއެކު މިވަގުތު ހުރި އުފަލުން ކަމަށާއި މި ސީޒަނަށް ފަހު ޓީމް ދޫކޮށް ދާނެ ކަމަށް ފެތުރުފައިވާ ވާހަކަ އަކީ އަސްލެއް ނެތް ވާހަކައެއް ކަމަށެވެ.\nރޭގެ މެޗުގެ މޮޅު ކުޅުންތެރިޔާގެ މަގާމަށް ވެސް ހޮވުނީ ގްރީޒްމަންއެވެ. އެތުލެޓިކޯއާއެކު ގްރީޒްމަން ހަދާފައިވާ އެއްބަސްވުން ހަމަވާނީ 2021 ވަނަ އަހަރު އެވެ.\nއެތުލެޓިކޯ މެޑްރިޑުން 2010 ވަނަ އަހަރާއި 2012 ވަނަ އަހަރު ވެސް ޔޫރޮޕާ ލީގު ކާމިޔާބުކޮށްފައިވާ އިރު، ރޭގެ މެޗު އެންމެ ހާއްސަވީ އެޓީމުގެ ފޯވަޑް ފެނާންޑޯ ޓޮރެސްއަށެވެ. އެތުލެޓިކޯ ކެޕްޓަނާ އެކު ރޭ ތަށި އުފުލާލީވެސް ޓޮރެސް އެވެ.


Mi Photo Negi Dharivarah Maruge Ethah Inzaareh – Iru\nއެމެރިކާގެ ޖޯޖިއާ ހައި ސްކޫލެއްގައި ކިޔަވަމުން ދިޔަ ދަރިވަރެއް ހިއްސާ ކުރި ފޮޓޯއަކާއި ގުޅިގެން އޭނާއަށް އެތައް މަރުގެ އިންޒާރެއް ލިބިއްޖެއެވެ.\nނޯތް ޕައުލްޑިންގް ހައި ސްކޫލްގައި ކިޔަވަމުން ދިޔަ ހަނާ ވޮޓާސް ހިއްސާކުރި ފޮޓޯއިން ފެންނަނީ ނުރައްކާތެރި ކޮރޯނާ ވައިރަސް ފެތުރެމުންދާ މިދަނޑިވަޅުގައި ސްކޫލްގެ ހޯލްވޭގައި މާސްކު ނާޅައި ތޮއް ޖެހިގެން ތިބި ތަނެވެ. އެ ސްކޫލުން6ދަރިވަރަކާއި3ފެކަލްޓީ މެމްބަރުން ޕޮޒިޓިވްވުމާއި ގުޅިގެން މިހާރު ވަނީ އޮންލައިންކޮށް ކިޔަވައިދިނުަމަށް ނިންމާފައިއެވެ.\nހަނާ ހިއްސާކުރި ފޮޓޯއާއި ގުޅިގެން އޭނާ ވަނީ ސްކޫލްގެ ގަވާއިދާއި ހިލާފުވިކަމަށް ބުނެ ސްކޫލް އިން ސަސްޕެންޑު ކޮށްފައެވެ. ނަމަވެސް އާންމުންގެ ނުރުހުންތައް އަމާޒުވުމާއި ގުޅިގެން ހަނާގެ ސަސްޕެންޝަން ވަނީ އުވާލާފައެވެ.\nހަނާ ބުނިގޮތުގައި ސްކޫލް ބަންދުކުރުމާއި ގުޅިގެން ސްކޫލްގެ އެތައް ދަރިވަރުންނެއް އޭނާއަށް ދަނީ އެކި އެކި އިންޒާރު ދެމުންނެވެ. ހަނާ ބުނީ އޭނާ އެ ފޮޓޯ ހިއްސާކުރީ އެއީ އޭނާއަށް ފެންނަ އެންމެ ރަނގަޅު ގޮތް ކަމަށް ވާތީއެވެ.\n” އަހަންނަށް އެނގޭ އެ ނުރައްކާތެރި ހާލަތުގައި ގިނަ ޓީޗަރުންވެސް އެދެނީ ސްކޫލް ބަންދުކުރަންކަން. އެކަމަކު އަހަންނަށް އެނގޭ އަހަރެންނާއި އެކީ ސްކޫލަށް ދާ ކުދިންގެ ގޮތް. މިހާރުވެސް އެކި ކަހަލަ ބިރު ދެއްކުމާއި އިންޒާރުތައް ދަނީ ލިބެމުން.” ހަނާ ބުންޏެވެ.\nހަނާ ބުނީ އެކަން ސްކޫލުގެ ސަމާލުކަން ގެނައެމުން އޭނާއަށް އެކަމަށްޓަކައި ބައެއް މީހުން ތައުރީފުވެސް ކުރާ ކަމަށެވެ.\n13 36 14 4


Indo Mie noodles festivaleh Lily in baavvanee | Mihaaru\nއިންޑޯމީ ނޫޑުލްސް: މި ނޫޑުލްސްއަކީ ދުނިޔޭގެ އެކި ގައުމުތަކުގައި މަގުބޫޅް ނޫޑުލްސް އެއް-- ފޮޓޯ: ހުސައިން ވަހީދު/ މިހާރު\nއިންޑޯމީ ނޫޑުލްސް ފެސްޓިވަލެއް ލިލީން ބާއްވަނީ\n23 ސެޕްޓެމްބަރ 2019 - 14:58 1 comment\nލިލީ އިންޓަނޭޝަނަލުން އަންނަ ހުކުރު ދުވަހު އިންޑޯމީ ނޫޑުލް ފެސްޓިވަލެއް ބާއްވަން ނިންމައިފި އެވެ.\nމި ފެސްޓިވަލް ކުރިއަށްދާނީ ހުކުރު ދުވަހުގެ ހަވީރު 4:00 އިން ފެށިގެން ރޭގަނޑު 11:00 ގެ ނިޔަލަށް އިސްކަންދަރު ސްކޫލުގަ އެވެ. މި ފެސްޓިވަލުގައި ހުރިހާ އުމުރުފުރާއެއްގެ މީހުންނަށް ބައިވެރިވެވޭނެ އެވެ.\nލިލީ އިންޓަނޭޝަނަލުން ބުނީ އިންޑޯމީ ނޫޑުލް ފެސްޓިވަލަށް ޒިޔާރަތްކުރާ މީހުންނަށް މި ނޫޑުލްސްގެ ރަހަ ބަލާލުމުގެ ފުރުސަތު ލިބޭނެ ކަމަށެވެ. މީގެ އިތުރުން މި ފެސްޓިވަލްގައި ކުރިއަށްގެންދާ ތަފާތު އެކި ހަރަކާތްތަކުގައި ބައިވެރިވުމުގެ ފުރުސަތު ވެސް އާންމުންނަށް ހުޅުވާލާފައިވާ ކަމަށް ލިލީ އިންޓަނޭޝަނަލުން ބުންޏެވެ.\nއިންޑޯމީ ނޫޑުލް ފެސްޓިވަލް ކުރިއަށްދާނީ އިސްކަންދަރު ސްކޫލުގައި--\nއިންޑޯމީ ނޫޑުލްސް އަކީ އިންޑޮނޭޝިއާގެ ބްރޭންޑެކެވެ. މި އުފެއްދުން އެންމެ ފުރަތަމަ ތައާރަފްކޮށްފައި ވަނީ 1972 ވަނަ އަހަރު އެވެ. މި ނޫޑުލްސް އަކީ އެއްވެސް ޕްރިޒަވޭޓިވްސް އެއް ބޭނުން ނުކޮށް އުފައްދާފައިވާ ނޫޑުލްސް އެކެވެ. އިންޑޯމީ ނޫޑުލްސް ތައްޔާރުކޮށްފައި ވަނީ ކޮލިޓީ ރަނގަޅު ފުށާއި ތާޒާ ރަހަތައް ހިމެނޭ ގުދުރަތީ އުފެއްދުންތައް ބޭނުންކޮށްގެންނެވެ.\nއިންޑޯމީ ނޫޑުލްސް އަކީ އޮސްޓްރޭލިއާ އާއި އޭޝިއާ އާއި އެފްރިކާ އަދި ޔޫރަޕްގެ އިތުރުން އެމެރިކާ އާއި ކެނެޑާ ފަދަ ގައުމުތަކުގައި ވެސްބޭނުން ކުރަމުން އަންނަ މަޝްހޫރު އުފެއްދުމެކެވެ. މި ނޫޑުލްސް އަށް ރާއްޖެއިން ވެސް ވަނީ ބޮޑު ތަރުހީބެއް ލިބިފަ އެވެ.\nއިތުރު ލިޔުންތައް ލިލީ އިންޓަނޭޝަލް ވިޔަފާރި ޕްރޮމޯޝަން\nއިންޑޯމީގެ "ހޮޓް އެންޑް ސްޕައިސީ" ރާއްޖެއަށް


ދުނިޔޭގައި ކޮރޯނާ ވައިރަސް ފެތުރެން ފެށިތާ އަހަރުވެގެންދިއައީއެވެ. ނުރައްކާ އަދިވެސް އޮތީ ހަމަބޮޑުކޮށެވެ. އެކަމުގެ ސަބަބުން މަސައްކަތްކުރާ ވަގުތުތައް މަދުވެ ޢާއިލާ އާއިއެކު ހޭދަކުރަން ގިނަވަގުތުތަކެއް ދަނީ ލިބެމުންނެވެ.\nމައިންބަފައިންނަށް ގޭގައި ތިބެގެން މަސައްކަތްކުރަންޖެހިފައިވާއިރު އަދި ބޭރަށް ނުކުމެ އުޅުން ދަތިވެފައިވާއިރު ގިނަ ސްކޫލްތަކާއި ކޮލެޖުތަކާއި ޔުނިވަރސިޓީތައްވެސް މިވަނީ ބަންދުކުރެވިފައެވެ. ވީމާ ދުވަސްތަކަކީ ދަރިން ތަރުބިއްޔަތުކުރަން ބޭނުންކުރާ ފުރުޞަތަކަށް ހެދުމަށް އިލްތިމާސްކުރަމެވެ.\nމިފަދަ ދުވަސްތަކެއްގައި އެންމެ ބޮޑަށް އިސްކަންދޭންވީ ކުދިން ކީރިތި ޤްރައާނާއި ކައިރިކުރުވުމަށެވެ. އަދި ޚާއްޞަކޮށް ފަރުޟު5ނަމާދު އަދާކުރުވުމަށް ގަދައަޅައި މަސައްކަތް ކުރަންވާނެ އެވެ. ކޮންމެ ދުވަހަކު ވެސް ކީރިތި ޤްރްއާނުން މިންވަރެއް އުނގަންނައިދޭން މސައްކަތް ކުރަން ވާނެއެވެ.\nލިބޭ މިފަދަ ފުރުޞަތުތަކުގެ ބޭނުން ހެޔޮ ގޮތުގައި ނުހިފައި ހުސްވަގުތުތައް ގިނަ ކޮށްފިނަމަ ނުވަތަ ލިބޭ ވަގުތުތައް ކުޅިވަރާއި މަޖަލުގައި ހޭދަކުރާނަމަ ރަނގަޅު މަގުން ކައްސާލައިގެން ދއުން ކައިރިވާނެއެވެ. ފުރުޞަތުގެ ބޭނުން ހިފައި ޝައިޠާނާ ގެންދާނީ ހުސްވަގުތު ހޭދަކުރާ މީހާ މަގުފުރައްދަމުންނެވެ.\nއަދި މިފަދަ ދުވަސްތަކަކީ ފައިދާ ހުރި ކޮންމެވެސް މަސައްކަތެއް ކުރާ ދުވަސްތަކަކަށް ހަދައި ކޮންމެވެސް މަސައްކަތެއް ނުވަތަ ހުނަރެއް ދަރިންނަށް ދަސްކޮށްދިނުމަކީވެސް ހަމަ އެހައިމެ މުހިންމު ކަމެކެވެ.\nކަނބަލުންނޭވެ! އަބަދު ބަދިގޭގަ އުޅުނަސް އެންމެންގެ ރުހުމެއް ނުލިބޭނެއެވެ! މިމަގުން ޢަމަލުކުރުމުން ﷲ ގެ ރުހިވޮޑިގަތުން ލިބޭނެއެވެ!\nއަހުރެންގެ މި އާދޭސް ވީހައި ގިނަ ބައަކަށް ފަތުރައިދޭށެވެ! ﷲ ތަޢާލާ އެމީހަކަށް ރަޙްމަތް ލައްވަވާނެތެވެ! އިން ޝާ ﷲ\nތިމާގެ އަނބިމީހާ ގޭގެ އަޅަކަށް ހަދަން، އަދި އަނބިމީހާއަށް އަނިޔާވެރިވާއިރު ދިފާޢުނުކޮށް ހުންނަން އޮތީ ޤުރްއާނުގެ ކޮން އާޔަތެއްގަ؟: މުފްތީ މެންކް\nތިބާއަށް ފުރިހަމަގޮތުގަ ރޯދަހިފޭނަމަ ތިބާއަށް ސުވަރުގެ ޔަޤީނެވެ! އިން ޝާ ﷲ\nކޮންމެ ބިމެއްގައި ހުރިނަމަވެސް ތިއަހުރީ ﷲ ތަޢާލާގެ ބިމުގައެވެ! ރޯދަ ނުހިފާ ސަލާމަތެއް ނުވެވޭނެ!\nނޭނގިތިބެ ދީނުން ބޭރުނުވާށެވެ! އެހެން ދީންތަކުގެ ކަންކަމަށް ތާއީދުކުރުމަކީ ދީނުން ބޭރުވާނެ ޢަމަލެއް!!\n5 މާޗް 2021


Trump Ah Nisbaiyvaa Habaruthakugai Maaiy Bas Beynun Nukurumah "Vaguthu" In Nimmaifi - Vaguthu\nޓްރަމްޕަށް ނިސްބަތްވާ ޚަބަރުތަކުގައި މާތްބަސް ބޭނުން ނުކުރުމަށް "ވަގުތު" އިން ނިންމައިފި\nއެމެރިކާގެ ހައްދުފަހަނައަޅާފައިވާ ރައީސް، ޑޮނާލްޑްޓް ޓްރަމްޕަށް ނިސްބަތްވާ ޚަބަރުތަކުގައި އޭނާއަށް ނިސްބަތްކޮށް މާތް ބަސް ބޭނުން ނުކުރުމަށް "ވަގުތު" އިން ނިންމައިފިއެވެ.\n"ވަގުތު" އިން މިގޮތަށް ނިންމާފައިވަނީ، ފަލަސްތީނުގެ ގުދުސްއަކީ، އިޒްރާއީލުގެ ވެރިރަށް ކަމަށް އެމެރިކާއިން ކަނޑައަޅައި ރޭގެ ވަގުތެއްގައި ޓްރަމްޕް އެކަން ޢިއުލާނުކޮށްފައިވާތީ، އެކަމާ ދެކޮޅު ހެދުމުގެގޮތުންނެވެ.\nޓްރަމްޕްގެ މި ނިންމުމަކީ އެއްވެސް ހައިސިއްޔަތެއް ނެތި، އެކަމާ ދެކޮޅަށް މުޅި ދުނިޔެ އަޑުއުފުލަމުންދަނިކޮށް ނިންމާފައިވާ ނިންމުމެކެވެ. މިއީ އޭނާ މީގެ ކުރީން، އެމެރިކާގެ ވެރިކަމަށް އައުމުގެ ކުރީންވެސް އިޒްރާއިލްގެ ހައްދުފަހަނައަޅާފައިވާ ބޮޑުވަޒީރު ބެންޖަމުން ނަތަންޔާހޫއާއެކު ހަދާފައިވާ "ޑީލެއް"ގެ ދަށުން ނިންމި ނިންމުމެކެވެ.\nފަލަސްތީނުގެ ކުށެއްނެތް މުސްލިމުންނާ ދެކޮޅަށް، ނަތަންޔާހޫ މީގެ ކުރީންވެސް އިޒްރާއިލްގެ ސިފައިން ލައްވާ ގަތުލުއާންމު ހިންގުވާފައިވާއިރު، ޓްރަމްޕް ރޭ ނިންމި ނިންމުމަކީ އެކަންކަމަށް އޭނާގެ ތާއީދުއޮތްކަން މުޅި ދުނިޔެއަށް ހާމަކޮށް އެކަމަށް ފަހިކޮށްދިން އިތުރު ފުރުސަތެކެވެ.\nފަލަސްތީނުގެ ގުދުސްއަކީ، މުސްލިމުންގެ އެންމެ މުޙިންމު އެއް ބިން ކަމުގައިވާއިރު، އެ ބިމަކީ މާތްވެގެންވާ މަސްޖިދުލް އަގްސާވެސް ހުންނަ ބިމެވެ.\nއިޒްރާއިލްގެ ބޮޑުވަޒީރު، ނަތަންޔާހޫ ވެސް މުސްލިމުންނާ ދެކޮޅަށް ހިންގަމުންދާ ޖަރީމާތަކާ ގުޅިގެން މީގެ ދެ އަހަރު ކުރީން "ވަގުތު" އިން ވަނީ އޭނާއަށް ނިސްބަތްކޮށް މާތް ބަސް ބޭނުން ނުކުރުމަށް ނިންމާފައެވެ.\nޑިސެމްބަރު 9, 2017 - 12:54\nދިވެހީންގެ ތެރޭގައި ވެސް ނުބައި ނުލަފާ ޖާހިލު ބަގައެއް އެބަ އުޅޭތާ. މުސްލިމުން މިހާ ނުބައީ ކީއްވެ؟ ޖެރޫސަލަމުގެ ހަގީގަތަކީ ކޮބައިތަ؟\nޑިސެމްބަރު 9, 2017 - 12:22\nތިތަން އެއްވެސް ބަޔަކަށް ދޭނެ ކަމެއް ނެތް. ނިއުކު އަޅާފަ ޗާޓުން ފުހެލަން ފެންނަނީ\nޑިސެމްބަރު 9, 2017 - 11:41\nމޮޔަ ޢަލީކަލޭ ލާދީނީވިޔަސް ބޮޑުވަރު ދެން މުސްލިމަކު ނޫސްވެރިޔަކަށް ވެއްޖިއްޔާ ސޫރަތުލް ކާފިރޫންވެސް ނުކިޔަ ދޯ ހުންނަންވީ. ކަލޯމެންގެ ދޫތަކުން ތިފާޅުވަނީ މިއޮށް ހުރިހާ ދުވަހު ފޮރުވާފަ އޮތް ކުފުރާ ނިފާގު. އެމީހުން ޖިޒިޔަ ދޭންޖެހޭގޮތްވެސް އެއޮތީ އެކަމު ކަލޯމެނަކަށް އެއަޑުއަހާކަށް ކެތެއް ނުވާނެ\nޑިސެމްބަރު 9, 2017 - 09:16\nކަމެއް ހައްލު ކުރަން ކަމަށް ބުނެ އެކަން ހައްލު ވިޔަ ނުދީ ހިފަހައްޓަން އެ އުޅެނީ\nޑިސެމްބަރު 8, 2017 - 18:04\nނޫސްވެރިންނަކީ ކަމެއް ހިގިގޮތަށް ތެދަށް ރިޕޯޓު ކުރަން ތިބޭ ބައެއް. ކަމެއް ހިގި ގޮތެއްގެ ސަބަބުން އެކަމާ ރުޅިއައިސް މީހުންނަށް ހުތުރު ބަހުން ނުވަތަ އެނޫން ގޮތަކަށްވެސް މުއާމަލާތްކުރުމަކީ ނޫސްވެރިކަމުގައި ހިމެނޭ ކަމެއް ނޫން. ފަރުދީގޮތުން އަދި ނޫންނަމަ ކޮންމެވެސް އެހެން ހައިސިއްޔަތަކުން އެކަން ކުރެވިދާނެ. ނަމަވެސް އެއީ ނޫސްވެރިކަމުގެ ތެރެއިން ކުރަންއޮންނަ ކަމެއް ނޫން.\nޑިސެމްބަރު 8, 2017 - 16:46\nމުސްތަގުބަލުގެ ދިވެހި ދަރީންނަށް ތިޔަ ދަސްކޮށްދެވެނީ ނުބައި މިސާލެއް. ހެޔޮކަމާ އޯގާވެރިކަމާ އިހްތިރާމު ކުރުމާއި މާފު ކުރުމުގެ ރީތި ސިފަތައް ވަގުތުން ދަމަހަށްޓާ ދީ.\nޑިސެމްބަރު 8, 2017 - 16:41\nދަށުދަރަޖައިގެ ނިންމުމެއް. ގުދުސްގެ ހަގީގަތް ފުރަތަމަ ލިޔެލަބަލަ\nޑިސެމްބަރު 7, 2017 - 22:44\nތިޔަކަމުގެ އަޑިގަ ހުރި ސައުދިއަރަބިޔަ ގެ ދައަޖާލުވެސްހިމަނާ\nޑިސެމްބަރު 7, 2017 - 21:14\nވަރަށްރަންގަޅު ނިންމެވުމެއް މާޝާﷲ..!\nޑިސެމްބަރު 7, 2017 - 20:27\nމަނަމަ އެމެރިކާގެ ހަބަރު ނުވެސް ގެނެސް ދޭނަން..\nޑިސެމްބަރު 7, 2017 - 16:34\nވަގުތު ކުދިންނަށް ހަމަ ސާބަސްދޭހާ ގަދަ ކަމެއްތިކުރީ.މަށަށް އަދި ރަގަނޅީ (ބޅ، އރ، ކއތ، ހމރ، ބކރ، ނގބޅ، ހޔތކޑ،)މިފަދަ ބަސްބަހުގައި ފިލިޖަހައިގެން ލިޔުނީޔާ.އޭރުން އަދި ވަކިން ފުރިހަމަވާނެ އެލިޔުމެއް.އެންޑް އަހަރެމެން ވަކިކިއްކުރަންތަ އެމީހުން ބޯލަށްލާ މާހެޔޮ އެދެން. [އަހަރެމެންގެ ރަސޫލާﷲ(ޞ) ވެދާޅުވެފަވަނީ ތިޔަބައި މީހުންނަށް ހެޔޮކޮން ހިތާ ބަޔަކަށް ތިޔަބައި ހެޔޮކޮށް ހިތާށވެ.]\nއަދި ރަގނޅުވާނީ އެވޯރާއިން ތަކަށް ރާއްޖެ ނާދެވޭގޮތް ހަދާނަމަ.އޭރުން ވަރަށް ފޯރިހުންނާނެ..\nޑިސެމްބަރު 7, 2017 - 15:52\nރަނގަޅު ހަމަ. ރަސޫލާވެސް އަބޫ ޖަހުލަށް ޖާހިލުންގެ ބައްފަގެ ނަން ދެއްވީވެސް އޭނާ މުސްލިމުންނަށާއި ރަސޫލާއަށް ކުރާ ފުރައްސާރައާއި ދީނާ ދެކޮޅުވެރިވެ އަނިޔާވެރި ވުމުން. ޓްރަމްޕަކީވެސް ހަމަ އެފަދަ ޖާހިލެއް އަނިޔާވެރިއެއް. މުސްލިމުންގެ ދުޝްމަނެއް..\nޑިސެމްބަރު 7, 2017 - 15:26\nޓްރަމްޕް ގޮލާ ވެއްޓޭނެ ވަގުތަކަށް އިންތިޒާރު މިކުރަނީ.\nޑިސެމްބަރު 7, 2017 - 15:22\nކޮން ޓްރަމްޕަޓެއް ގޮއްވާ ކަށް ....ކުއްތާ ގެ ލަގަބު ހަރުބީ ކާފަރުން ނަށް ދޭން ވީ\nތިއައީ ވަރަށް ހެއްވާ ކަމެއް. ޓްރަޕް ކޮށްފާނެ ވެރިއެއްގެ ހައިސިއްޔަތުން ކޮންމެ ކަމެއްވެސް. އެހެންނަނަމަވެސް ދިވެހި ބަހުގައި ވެރިންނަށް ކުރަންޖެހޭ އިހްތިރާމު އެއްވެސް މީހަކު ތަފާތު ކުރުމެއް ނެތި ކުރަންޖެހޭނެ. އެއީ، ޓްރަޕް ކަމަށްވިސް، ރައީސް ނަޝިދު ކަމަށް ވިއަސް، ރައީސް މައުމޫނު ކަމަށް ވިއަސް އަދި ރައީސް ޔާމިން ކަމުގައި ވީނަމަވެސް.\nއެހެނެއްނޫން ޓްރަޕްގެ އެ ނިންމުން އެއީ އަހަރުމެން މުސްލިމުން ގަބޫލު ކުރާނޭ ކަމެއް ނޫން.\nއެކަމަކުވެސް ތަރީހީގޮތުން ޔަހޫދީންނަށާއި، މުސްލިމުންނަށް އަދި ކްރިސްޓިއަނުންނަށްވެސް ބެހިގެން ގޮސްފައިވާ ގުދުސް ހިމެނޭ ސިޓީގައި މި3ބައިމީހުންވެސް އުފަލުގައި އެކުއެކީގައި އުޅޭތަން ދެކެން ވަރަަށް ބޭނުންވޭ. ހަމަނުޖެހުމަކާ ނުލާ. އެބިމަކީ ކުރިން ސުރެއްވުންސް ޔަހޫދީންވެސް ގިނަ އަދަދަކަށް ދިރިއުޅެމުން ދިޔަ ބިމެއް. މައްސަލަ ފަނި ކުރީ2ވަނަ ބޮޑު ހަނގުރާމައަށް ފަހު ވަކިން ޔަހޫދީންނަށް ސިޓީއެއް ތަނުގައި ގާއިމް ކޮށްދޭން އުޅެން ފެށުމުން. އޭގެ މާކުރިން ސުރެއްވެސް މުސްލިމުންނާ ޔަހޫދީން އެކުއެކީގައި ދިޔައީ ދިރިއުޅެމުނ.ް\nއެހެންވިއްޔާ ފިރުއައުނާއި އަބޫޖަހުލަށް ވެސް މާތްބަސް ބޭނުން ކުރަންވީނުން. އެ އޭ ކާފަރުންގެ ތެރޭގައި ޤަދަރު ކުރާ ދެމީހަކަށް ވީތީ.\nޑިސެމްބަރު 7, 2017 - 15:02\nބަރާބަރު ނިންމުމެއް.. ގޮތެއްފޮތެއް ނެތް ޝައިތާނީ މީހަކަށް މާތްވާކަށް ނުޖެހޭ..\nޑިސެމްބަރު 7, 2017 - 14:52\nތިނިންމެވި ނިންމުމަށް ފަށްފަށުން ޝުކުރިއްޔާ، އެއީ ނުލަފާ ޖާހިލެއް އޭނަގެ މުދަލާއި މަގާމު ހިދިކޮޅެއގެ ތެރޭގައި ނިމިދިއުން އެދި ﷲ އަށް ދުޢާކުރަން.\nޑިސެމްބަރު 7, 2017 - 14:14\nސުކުރިއްޔާ... ޥަގުތު ނިންމުމައް،\nޑިސެމްބަރު 7, 2017 - 14:10\nޢެހެންވިޔާ ޓުރަމްޕު އައްތުރެ ކަލޭވެސް ނުބައި\nޑިސެމްބަރު 7, 2017 - 14:06\nދެން ލަދު ކިއާ އެޔާ ދިމާ އައް! 😂😂\nޑިސެމްބަރު 7, 2017 - 13:50\nޑިސެމްބަރު 7, 2017 - 13:47\nކެކެކެކެކެ. އަދި ފެންނަނީ ބާޒާރުމަތީ ބަހުރުވަޔަށް ތިގޮލާގެ ޚަބަރުތައް ލިޔަން. އޭރުން އޭނަ ވަރަށް ދެރަވާނެ.\nޑިސެމްބަރު 7, 2017 - 13:37\nޑިސެމްބަރު 7, 2017 - 13:28\nސާބަހޭ ވަގުތު މީހުނަށް\nޑިސެމްބަރު 7, 2017 - 13:22\nތިޔަ ހިތުން ވަރަށް މޮޅުކަމެއް.. ޓްރަމްޕް އެބަ ރޮއި... އަނެއްކާ ތިޔައީ މާތް ނަބިއްޔާ ދަސްކޮށްދެއްވި މިސާލާ ދިމާ އިދިކޮޅު ޢަމަލެއް.. މައްކާގެ މުޝްރިކުންނާ ޔަހޫދީން އެތަށް ދުއްތުރާލެއްކޮށް މުޢާހަދާތަކުގެ ހުރުމަތް ކެނޑި އިރުވެސް އެކަލޭގެ ފާނު އެބައިމީހުންނާ މުޚާތަބުކޮށް މަޝްވަރާކުރެއްވީ އިހްތިރާމާއެކު އެއީ އިންާނުންނަށް ވީތީ.. ވަގުތުން ތިޔަ ފޮލޯ ކުރާ މިސާލެއް ނޭނގުނު ތިޔަ އުޅެނީ ހަމަ ނުލަފާ ޔަހޫދީ އިޒްރައީލު ޒައެނިސްޓުން އުޅޭ ވައްތަރަށް\nޑިސެމްބަރު 7, 2017 - 13:49\nކާފަރުން ތެރޭގަ ތިބި، ފާޅުގާ މުސްލިމުންނަށް އަނިޔާކުރާ ޝައިތާނުންނަށް އިޙްތިރާމެއް ނުކުރެވޭނެ. އެމީހުންނާއި ހަނގުރާމަކޮށްގެންވެސް މި މުޤައްދަސްބިން ޙިމާޔަތް ކުރުން އޮތީ.. މުސްލިމުންނޭ ކިޔާ ދެފުއް ކެހެރިން ގިނަވެގެން މުސްލިމުން ބަލިކަށި ވަނީ ރަސޫްލާ ޞޢވ ގެ މިޒާޖުފުޅެއް، އެކަލޭގެވާނުގެ ޚުލްޤުފުޅެއް އަދި މާތް ނަބިއްޔާ ޞޢވ އުޅުއްވި ހެޔޮލަފާ ގޮތްކޮޅެއް އިތުރު އެއްވެސް އާދަމުގެ ދަރިޔަކަށް ނުލިބޭނެ... ތިބޭފުޅާވެސް ތިޔަ ވިދާޅުވާގޮތުން ހީވަނީ މިކަމަށްވެސް ހަޖޫޖައްސަވަނީހެން...\nޑިސެމްބަރު 7, 2017 - 14:03\nދުރަންޕެއް ނުހޭރޭނެ , އެހެންވީމާ އަހަރެމެން އޭނަޔައް ތައުރީފުބާ ކުރަންވީ ، އަދި އަބޫޖަހުލު އެންމެ ފަހު ވަގުތުވެސް ދެރައެއް ނުވޭ ،އަދި ޢަދާވާތްތެރިކަން ގަދަކުރީ ، އެހެނޭކިޔާފަ އަހަރެމެން އޭނަޔައް ތައުރީފްކޮއް ޝަނާކިޔަންވީބާ ،\nޑިސެމްބަރު 7, 2017 - 14:37\nބަލަގަ ނަބިއްޔާގެ ޒަމާނުގަ އުޅުނީ އަދި މާ ނުބައި ޖާހިލު މުސްލިމުންނަށް އަނިޔާ ދޭ ބައެއް.. އައިސިސްގެ ވިސްނުމުގެ މީހުންގެ ހިޔާލު ތިޔަ ފާޅުކުރަނީ.ީ އަސްލު ގެ ކޮމެންޓް ހަމަ 100.. ދެން ވަގުތުން އެހެން ލިއުނޭ ކިޔާފަ އެ ބިން ހިމާޔަތްކުރުމަށް ކަމެއް ކުރެވުނީތަ އެ..؟؟ މި އަށްވުރެއް ގަދައަށް އެންމެން ގުޅިގެން ޔަހޫދީ ޒައިނިސްޓުންގެ ބާރު ކަނޑުވާލަން މަސައްކަތްކުރަން އެބަޖެހޭ\nޑިސެމްބަރު 7, 2017 - 13:18\nއޭނާއެކަން ކުރުމަށް މުހައްމަދު ރުހިގެން ހުރިހުރުމަކީ ދެހަރަމުގެ ބެލެހެއްޓުން ތެރިޔާ ދީނަށް ކިރާ ޖެއްސުމެކެވެ. ދީނުގެ ދިފާއުގައި ސައޫދީނެތް ކަމުގެ ރަމްޒެކެވެ. ޓްރަމްޕައްވުރެ ނުބައީ މުހައްމަދެވެ.\nޑިސެމްބަރު 7, 2017 - 13:39\nމުޙައްމަދު މެން ތިބީ ދަށުވެފަ އެކަމަކު ޓްރަމްޕް ދޯ އެކަން ނީންމީ ވީއިރު ތީ ދެކޮޅު ނުޖެހޭ ވާހަކައެއް އަދި މި ޓޮޕިކާވެސް ގުޅުން ހުރި ވާހަކައެއް ނޫން... މި ހާރު މި ދައްކަނީ ވަގުތު ނޫހުން ކުރި ރަނގަޅު ކަމެއްގެ ވާހަކަ އެކަމަށް އެ ޓީމަށް ޝުކުރު އަދާކުރުން... މުޙައްމަދުގެ ބާބު އޮތީ އަދި ފަހުން...\nމުހައްމަދު ތި ނިސްބަތްކުރަނީ ކާކައްތަ.. ވވވވވވވވވވވވވވވވ އަވަހައް އިގެންބޭނުން\nޑިސެމްބަރު 7, 2017 - 14:11\nތިކިޔާއެއްޗެއް ސާފުކޮށް މަގޭ ކުރިމަތީ ކިޔާބަލަ، ފިލާނޯވެ. ފިނޑި\nޑިސެމްބަރު 7, 2017 - 13:16\nޝުކުރިއްޔާ... ވަގުތު މެނޭޖްމަންޓަށާއި ޓީމަށް... ހަރުބީ ކާފަރުންގެ ތެރޭގައި ވެސް މުސްލިމުންނަށް ޤަދަރުކުރުން އޮވޭ ނަމަވެސް މި ދެ ޝައިތާނު ( ޓްރަމްޕު މިނިކާވަގާއި، ޑްރެކިއުލާރ ނަަތަންޔާހޫ ) މީ ހައްދު ފަހަނަ އަޅައިގެން ގޮސް މުސްލިމުންގެ ލޭބޯން ނުކުމެ އުޅޭ ދެ ޝައިތާނުން... ޔާ ﷲ މި ދެޝައިތާނުންގެ ނިންމުން ނާކާމިޔާބުކުރައްވާ މި ދެ ޝައިތާނުންގެ ނެތި ދިއުން އަނިޔާވެރި ކުރައްވާ މުސްލިމުންގެ މުޤައްދަސް ބިން ޙިމާޔަތް ކޮށްދެއްވާނދޭވެ... އާމީން...\nޑިސެމްބަރު 7, 2017 - 13:13\nތިޔަ ނިންމުމަށް ތާޢީދު!\nޑިސެމްބަރު 7, 2017 - 13:12\nމާޝާﷲ . ވަރަށް ރަގަޅު ނިންމުމެއް.\nޑިސެމްބަރު 7, 2017 - 13:10\nޑިސެމްބަރު 7, 2017 - 13:08\nﷲ ތިކަމުގައި ތިޔަފަރާތަށް ކޮންމެސް ސަވާބެއްދެއްވާނެކަމަށް އުންމީދުކުރަން. އިންޝާ ﷲ.\nޑިސެމްބަރު 7, 2017 - 18:37\nބަގުދާދީ،އުސާމާ ބިން ލާދިން،އަންވަރު އައުލާކީ އަށް ކިހިނެއް ބާ ނިސްބަތް ކުރާނީ


Dharavandhoo in. hayyaru kuree hamala aa gulhey meeheh\nދަރަވަންދޫން ހައްޔަރު ކުރީ ހަމަލާއާ ގުޅުންހުރި މީހެއް\nރައީސް ނަޝީދަށް ދިން ހަމަލާ އާއި ގުޅޭ އެންމެ ފަހުގެ މައުލޫމާތު ހާމަކުރުމަށް މިއަދު ފުލުހުން ބޭއްވި ނޫސްވެރިންގެ ބައްދަލުވުމުގެ ތެރެއިން -- ފޮޓޯ: ޕޮލިސް\nބ. ދަރަވަންދޫ އިން ރޭ ހައްޔަރުކުރި މީހަކީ ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ޓެރަރިސްޓް ހަމަލާ އާއި ގުޅުންހުރި މީހެއް ކަމަށް ފުލުހުން ބުނެފި އެވެ.\nދަރަވަންދޫގައި ހިންގި އޮޕަރޭޝަނެއްގައި ހައްޔަރުކޮށްފައި ވަނީ ލ.ގަން ދުންފުނި އުފާ، އަހުމަދު ފާތިހު އެވެ. އޭނާ އަކީ 23 އަހަރުގެ މީހެއް ކަމަށް ފުލުހުން މިއަދު ވަނީ ބުނެފަ އެވެ.\nނަމަވެސް މިއަދު ބޭއްވި ނޫސްވެރިންގެ ބައްދަލުވުމުގައި ޗީފް ސުޕްރިންޑެންޓް އޮފް ޕޮލިސް މުހައްމަދު ބަޝީރު ވިދާޅުވީ ހަމަލާގެ ތުހުމަތަށް ހައްޔަރުކޮށްފައިވާ މީހުންނާ ހަމަލާއާ ގުޅޭ ގޮތާއި ލިބިފައިވާ ހެކީގެ މައުލޫމާތު އަދި ހާމަ ކުރެވެން ނެތް ކަމަށެވެ. އެހެން ނަމަވެސް މައުލޫމާތު ހާމަކުރެވޭ މިންވަރަކުން ހާމަކުރަމުން ދާނެ ކަމަށް ވިދާޅުވި އެވެ.\nމި މަހުގެ ހަވަނަ ދުވަހު ރައީސް ނަޝީދަށް އަމާޒުކޮށް ދިން ޓެރަރިސްޓް ހަމަލާއާ ގުޅިގެން ފުލުހުން ގެންދަނީ ރާއްޖޭގެ އެކި ކަންކޮޅުތަކުގައި އޮޕަރޭޝަންތަކެއް ކުރިއަށް ގެންދަމުންނެވެ. އެގޮތުން އައްޑޫ އިން ހައްޔަރުކޮށްފައިވާ ނުވަ މީހުން، ރައީސް ނަޝީދަށް ދިން ހަމަލާއާއި އެއްވެސް ގުޅުމެއް ވޭތޯ ފުލުހުން ބަލަމުން އަންނަ ކަމަށް ބަޝީރު ވިދާޅުވި އެވެ.\nރައީސް ނަޝީދަށް ދިން ހަމަލާ އާއި ހުޅިގެން މީގެ ކުރިން ވަނީ ތިން މީހަކު ހައްޔަރުކޮށްފަ އެވެ. އެއީ ޑިވައިސް ގޮއްވާލި ކަމުގެ ތުހުމަތު އޮތް ވ. ތިނަދޫ، ހިޔާ، އަދުހަމް އަހްމަދު އާއި މއ. ފޭރުގެ މުޖާޒް އަހުމަދު އާއި ގއ. ކޮނޑޭ ފޮޅޭމާ ތަހުމީން އަހުމަދު އެވެ. ތަހްމީނަކީ ބޮން ގޮއްވާލުމަށް ބޭނުން ކުރި ސައިކަލްގެ ވެރިމީހާ އެވެ. އަދި މުޖާޒް އަކީ އެ ހަމަލާއަށް ފަހު އަދުހަމްއާ ބައްދަލުކުރި މީހެކެވެ.\nނަމަވެސް ފާތިހު އާއި މި ހަމަލާއާއި އޮތް ގުޅުން ފުލުހުން ސާފުކޮށްދީފައެއް ނުވެ އެވެ. އޭނާ އަކީ ހަމަލާ ދިން ތަނުގައި ސައިކަލު ބެހެއްޓި މީހާ ކަމަށް މައުލޫމާތު ލިބެ އެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް ޓެރަރިޒަމް + ދަރަވަންދޫ ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ


Mohamed Shafiu: އެންމެ ބޮޑު ފާފަ\nފަހެ ޝިރުކު ކުރުމުގެ ފާފައަކީ، އެފާފަ ނުފުއްސަވާނޭ ފާފަ އެކެވެ. އެހެނިހެން ފާފަ އެއިލާހު އިރާދަ ކުރެއްވި ފަރާތަކަށް ފުއްސަވާދެއްވާނެއެވެ. މާތް ﷲ ސުބްޙާނަހޫ ވަތަޢާލާ ވަޙީކުރައްވާފައިވެއެވެ.\nإِنَّ اللَّهَ لا يَغْفِرُ أَنْ يُشْرَكَ بِهِ وَيَغْفِرُ ما دُونَ ذلِكَ لِمَنْ يَشاءُ – (النساء 48)\nމާނައީ: “ﷲގެ ރަސްކަންފުޅާ ޝިރުކުކުރުމުގެ ފާފަ ހަމަކަށަވަރުން ﷲ ސުބްޙާނަހޫ ވަތަޢާލާ ނުފުއްސަވާނެއެވެ. އަދި، އެނޫން ފާފަ އެއިލާހު އިރާދަކުރެއްވި ފަރާތަކަށް ފުއްސަވާނެއެވެ.”\nއެންމެ ބޮޑު ފާފައަކީ ކޮބައިތޯ ރަސޫލުﷲ ޞައްލަﷲ ޢަލައިހި ވަސައްލަމައާ ސުވާލު ކުރެއްވުމުން ހަދީޘްކުރެއްވިއެވެ.(أَنْ تَجْعَلَ لِلّهِ نِدًا وَهُوَ خَلَقَكَ)(الحديث مسلم)މާނައީ: “އެއީ ﷲ ސުބްޙާނަހޫ ވަތަޢާލާއާ އެހެން އެއްޗަކާ ކަލޭ އެއްފަދަ ކުރުމެވެ. އެއިލާހު އެއީ ކަލޭ ހެއްދެވި އިލާހެވެ.”\nމިހެން ކަންހުރިއިރު އެންމެހާ އިންސާނުންގެ މައްޗަށް ވާޖިބު ވެގެންވަނި ﷲ ސުބްޙާނަހޫ ވަތަޢާލާއަށް ޝިރުކުނުކޮށް ހުރިހާ މާނައެއްގައި އެއިލާހުގެ އެއްކައުވަންތަ ކުރުމެވެ. އަހަރެމެން ރެއާއި ދުވާލު ކުރާ އަޅުކަން ޤަބޫލުކުރެވޭނީ އޭރުންނެވެ. ސަވާބެއް ލިބޭނީ އޭރުންނެވެ. ސުވަރުގެއަށް ވާނި އޭރުންނެވެ.\n(1) އެންމެ ބޮޑު ފާފައަކި ކޮބައިހެއްޔެވެ؟\n(2) ޝިރުކު ކުރިމީހާގެ ފާފަ ނޫން އެހެން މީހުންގެ ފާފަ ފުއްސަވަވާނެ ބާވައެވެ؟\n(3) ޝިރުކު ކުރުމުގެ ނުރައްކައު ތެރިކަން ބަޔާންކުރާ އާޔަތެއް ލިޔޭ!\n(4) ޝިރުކު ކުރުމުގެ ނުރައްކައު ތެރިކަން ބަޔާންކުރާ ޙަދީޘްއެއް ލިޔޭ؟


Fainu gai Airport hadhan 5000 avvure gina gas kandan , thimaavettah nurakkaa: EIA | Mihaaru\nފައިނުގައި އެއާޕޯޓު ހަދަން 5،000 އަށްވުރެ ގިނަ ގަސް ކަނޑަން ޖެހޭ، ތިމާވެއްޓަށް ގެއްލުންތަކެއް ލިބޭނެ: އީއައިއޭ\n08 ނޮވެމްބަރ 2018 - 12:22 39 comments\nރ. ފައިނުގައި އެއާޕޯޓު އެޅުމަށްޓަކައި 5،000 އަށްވުރެ ގިނަ ގަސް ކަނޑަންޖެހޭ ކަމަށާއި އަދި އެ މަޝްރޫއުގެ ސަބަބުން ތިމާވެއްޓަށް އެކިވަރުގެ ގެއްލުންތައް ލިބޭނެ ކަމަށް، އެ މަޝްރޫއު ކުރިއަށް ގެންދިއުމަށް ހެދި އެންވަޔަރްމަންޓަލް އިމްޕެކްޓް އެސެސްމަންޓް (އީއައިއޭ) ރިޕޯޓުގައި ބުނެފި އެވެ.\nއެ ރިޕޯޓުގައި ބުނެފައިވަނީ، ތަރައްގީގެ މަޝްރޫއު ކުރިއަށް ގެންދިއުމަށް 5،792 ގަސް ކަނޑަންޖެހޭ ކަމަށެވެ. އެއީ އެ ރަށުގެ ގަސް ހެދިފައިވާ ސަރަހައްދުގެ 38 ޕަސެންޓެވެ. އެހެންވެ އެހާ ބޮޑު ސަރަހައްދަކުން ގަސް ކެނޑުމުން ފެންފަށަލަ އާއި ރަށުގެ ފިނިހޫނުމިނަށް ނޭދެވޭ އަސަރުތަކެއް ކުރާނެ ކަމަށާއި އެ މަޝްރޫއުގެ ސަބަބުން ތިމާވެއްޓަށް ލިބޭނެ އެންމެ ބޮޑު ގެއްލުމަކީ ވެސް ގިނަ އަދަދެއްގެ ގަސްތައް ކެނޑުން ކަމަށް ބުންޏެވެ.\nތިން ފިޔަވައްސަކަށް ބަހާލައިގެން މަޝްރޫއު ކުރިއަށް ގެންދާއިރު ސަރުކާރުން ނިންމާފައި ވަނީ އެއާޕޯޓާ އެކު ސިޓީ ހޮޓަލާއި މެޑިކަލް ސެންޓަރަކާއި ބައެއް ކަހަލަ ސާޖަރީތަކުން ރިކަވާ މީހުންނަށް ހިދުމަތް ދޭ ފެސިލިޓީއަކާއި އައިލެންޑް އޭވިއޭޝަންގެ މަތިންދާބޯޓުތަކަށް ހާއްސަ ހޭންގަރަކާއި މުވައްޒަފުން ތަމްރީނުުކުރާނެ ތަނެއް ވެސް، ބިމުގައި 59 ހެކްޓަރު އޮތް ފައިނުގައި ހެދުމަށެވެ.\nހުސް ބިންތަކުގެ އިތުރުން ރަށުގެ ފަޅުން ހަތަރު ހެކްޓަރުގެ ސަރަހައްދެއް ހިއްކަން ނިންމާފައިވާ ކަމަށް ޓޫރިޒަމް މިނިސްޓްރީން ކުރިން ބުނެފައި ވެ އެވެ. ނަމަވެސް އީއައިއޭގައި ފާހަގަކޮށްފައިވާ ގޮތުން ހިއްކަން ހަމަޖައްސާފައިވަނީ 8.3 ހެކްޓަރުގެ ބިމެވެ. އެ ބިން ހިއްކުމުން މޫދަށާއި ފަރުތަކަށް ނޭދެވޭ އަސަރުކުރާނެކަން ފާހަގަކޮށްފައި ވެ އެވެ.\nމި މަޝްރޫއު ކުރިއަށް ގެންދަން ނަގަން ޖެހޭ ގަސްތަކުގެ ތެރޭގައި ނިކަ ގަހާއި ގިނަ އަދަދެއްގެ ފުނަ ގަސް ހިމެނެ އެވެ. އެގޮތުން ފައިނުގައި ބޮޑެތި 20 ނިކަ ގަސް ހުރިއިރު އެ ގަސްތައް 20 މީޓަރަށް ވުރެ ދިގެވެ. އަދި 30 މީޓަރަށްވުރެ ދިގުވާނެ ކަމަށް ލަފާކުރެވޭ އެ ގަސްތައް އެތައް ސަތޭކަ އަހަރުވަންދެން ދުނިޔޭގައި ހުންނާނެ ކަމަށް ލަފާކުރެވޭ ކަމަށް ވެސް ރިޕޯޓުގައި ބުންޏެވެ. ނަމަވެސް އޭގެ ތެރެއިން އަށް ގަސް ހިމެނެނީ ސާފުކުރަންޖެހޭ ސަރަހައްދުގަ އެވެ.\nނަގަން ހަމަޖައްސާފައިވާ ފުނަ ގަސްތަކުގެ ތެރޭގައި 29 މީޓަރުގެ އުސް ފުނަ ގަހެއް ވެސް ހިމެނެ އެވެ. އީއައިއޭގައި ބުނެފައިވަނީ، އެއާޕޯޓު އަޅާ ސަރަހައްދުން ނަގާ ގަސްތައް ރަށުގެ އެހެން ސަރަހައްދެއްގައި ނުވަތަ އެހެން ރަށެއްގައި ނުވަތަ ރިސޯޓެއްގައި އިންދިދާނެ ކަމަށެވެ.\nހެދި ދިރާސާތަކަށް ފަހު، އެ މަޝްރޫއަށް ގެނެވިދާނެ ބަދަލުތައް ވެސް އީއައިއޭގައި ވެ އެވެ. އެގޮތުން ބިންހިއްކުމަށް ކަނޑައަޅާފައިވާ ސަރަހައްދުގެ ބައްޓަން ބޮޑަށް ވައްކޮށްލެވިދާނެ ކަން ފާހަގަކޮށްފައި ވެ އެވެ.\nއެއާޕޯޓުގައި 1320 މީޓަރު ދިގު އަދި 30 މީޓަރު ފުޅާ ރަންވޭއަކާއި 45 މީޓަރު ފުޅާ އޭޕްރަން އޭރިޔާއެއް ހަދާއިރު އެ މަޝްރޫއަށް ރަށުގެ ބިމުން 20.8 ހެކްޓަރު ބިން ނަގާނެ އެވެ.\nފައިނު ހިމެނޭ ސަރަހައްދުގައި ގިނަ އަދަދެއްގެ ރިސޯޓުތަކެއް ތަރައްގީކުރަމުން ދާއިރު އެ އެއާޕޯޓަކީ އެ ސަރަހައްދުގެ ރަށްތަކަށް އިތުރު ތަރައްގީ އާއި މަންފާއެއް ލިބޭނެ އެއާޕޯޓެއް ކަމަށް ވެސް އީއައިއޭގައި ވެ އެވެ.\nއަށް މިލިއަން ޑޮލަރު (123 މިލިއަން ރުފިޔާ) ހަރަދުކޮށްގެން އެއާޕޯޓު މަޝްރޫއު ކުރިއަށް ގެންދިއުމަށް ޓޫރިޒަމް މިނިސްޓްރީން ވަނީ މިދިޔަ މެއި މަހު އައިލެންޑް އޭވިއޭޝަނާ ހަވާލުކޮށްފަ އެވެ. އެއް އަހަރުގެ ތެރޭގައި ފުރަތަމަ ފިޔަވަހީގެ މަސައްކަތްތައް ނިންމައި އެއާޕޯޓު ހުޅުވާނެ ކަމަށް އައިލެންޑް އޭވިއޭޝަނުން އޭރު ބުންޏެވެ.\nއިތުރު ލިޔުންތައް ތިމާވެށި އައިލެންޑް އޭވިއޭޝަން ޓޫރިޒަމް މިނިސްޓްރީ ރ. ފައިނު ސަރަހައްދީ އެއާޕޯޓްތައް\nފައިނު އެއާޕޯޓު އީއައިއޭ ބަލައިނުގަންނަން ނިންމައިފި\nފައިނު އެއާޕޯޓް މަޝްރޫއަށް މިހާރު ޝަކުވާ ހުށަހެޅޭނެ\nފައިނުގައި އެއާޕޯޓު ނާޅަން ސަރުކާރުން ނިންމައިފި


Dhiraaguge ehee loafan kudinge jamiyaaah\nދިރާގުގެ އެހީ ލޯފަން ކުދިންގެ ޖަމްއިއްޔާ އަށް\nދިރާގުގެ އިޖުތިމާއީ ޒިންމާގެ ދަށުން ކުރެވޭ ތަފާތު ކަންތައްތަކުގެ ތެރެއިން ލޯފަން މީހުންގެ ހައްގުގައި މަސައްކަތްކުރާ ޖަމިއްޔާއެއް ކަމަށްވާ "ބްލައިންޑް އެންޑް ވިޝުއަލީ އިމްޕެއަޑް ސޮސައިޓީ އޮފް މޯލްޑިވްސް" އަށް ހާއްސަ ޑިޖިޓަލް މުވާސަލާތުގެ ހިދުމަތް ކުރިއަށް އޮތް އަހަރަށް ހިލޭ ފޯރުކޮށްދީފި އެވެ.\nދިރާގުން 2016 ވަނަ އަހަރުން ފެށިގެން ފޯރުކޮށްދޭ މިހިދުމަތް ވަނީ އެ ޖަމިއްޔާ އަށް ކުރިއަށް އޮތް އަހަރަށް އަލުން އާ ކޮށްފައިވާއިރު، މި ހިދުމަތަކީ ދިރާގުން އެ ޖަމިއްޔާއަށް ހާއްސަކޮށްގެން ފަރުމާކޮށްފައިވާ ސޮލިއުޝަނެކެވެ. މި ހިދުމަތުގެ ސަބަބުން ބީވީއައިއެސްއެމްގެ މެންބަރުންނަށް ހިލޭ ފޯން މީޓިންގް ހިދުމަތްފޯރުކޮށްދެވެ އެވެ. އެ ޖަމިއްޔާއިން ހާމަކުރިގޮތުގައި އެހެނިހެން އިޖްތިމާއީ ޖަމިއްޔާތައް ހިންގުމުގައި މެދުވެރިނުވާ ގިނަ ގޮންޖެހުންތައް ބީވީއައިއެސްއެމް އަށް ދިމާވެ އެވެ. ޖަލްސާ ބާއްވާލަން ނުވަތަ އެންމެން އެއްތަނަކަށް އެއްކޮށްގެން މަޝްވަރާކުރުމަކީ އެހާ ފަސޭހަކަމެއް ނޫނެވެ. ދިރާގުން މި ފޯރުކޮށްދޭ ހިދުމަތަކީ އެގޮތަށް ޖަލްސާތަކާއި ބައްދަލުވުންތައް ފަސޭހައިން ބާއްވާލެވޭގޮތަށް ގާއިމުކުރެވޭ ހާއްސަ ޑިޖިޓަލް ސްޕޭސް އެކެވެ.\nމި ހިދުމަތުގެ ޒަރިއްޔާ އިން ޖަމިއްޔާގެ މެންބަރުން ޖަމިއްޔާގެ ޖަލްސާތައް ބޭއްވުމަށް ފަސޭހަވުމާއި މިހިދުމަތް މެދުވެރިކޮށް މެންބަރުންގެ މެދުގައި އެކުވެރިކަމާއި ރަހްމަތްތެރިކަން ބަދަހިކުރަން ނުހަނު ބޮޑަށް ފަސޭހަވެގެންދެއެވެ. ޖަމްއިއްޔާގެ 200 އަށް ވުރެ ގިނަ މެމްބަރުންނަށް ބައްދަލުވުންތަކާއި ޖަލްސާތައް އެކުގައި އެއް މާލަމެއްގައި ބައްދަލުވުމުގެ ދަތިކަން ދިމާވަމުން ދާއިރު ހުރިހާ މެމްބަރުން އެއްތަނެއްގައި ނެތްކަމުގައި ވިޔަސް މަޝްވަރާ ކުރުމަށް އިތުރު ފަސޭހަތަކެއް މި ޚިދުމަތުގެ ސަބަބުން ލިބިގެން ދާނެ އެވެ.\nމީގެ އިތުރުން ގުރުއާން ކިޔަވައިދިނުމާއި ދީނީ ނަސޭހަތް ދިނުން ފަދަ ޖަމްއިއްޔާގެ މެންބަރުންގެ މެދުގައި ހިންގޭ ތަފާތު ތަމްރީނު ޕްރޮގުރާމްތައް ވެސް ކުރިއަށް ގެންދަނީ މިހިދުމަތް މެދުވެރިކޮށެވެ. ވޭތުވެދިޔަ އަހަރު ބީވީއައިއެސްއެމް އިން ވަނީ މި ހިދުމަތުގެ ބޭނުންކޮށްގެން ހިސާބު، ލެޓިން އަދި ޤުރުއާން ފަދަ ކްލާސްތައް ކުރިއަށް ގެންގޮސްފައި އެވެ. އެހެން ކަމުން ރާއްޖޭގެ އެކި ކަންކޮޅުތަކުގައި ދިރިއުޅޭ ލޯފަންކުދިންނަށް މިފަދަ ތަމްރީނު ޕްރޮގްރާމްތަކުގައި ބައިވެރިވުމުގެ ފުރުސަތު މި ޚިދުމަތުގެ ސަބަބުން ވަނީ މަގުފަހިވެފަ އެވެ.\nދިރާގުން ހިލޭ މިހިދުމަތް ފޯރުކޮށްދިނުމުގެ ސަބަބުން ރާއްޖޭގައި ލޯފަން ބޭފުޅުންގެ ހައްގުގައި މަސައްކަތްކުރާ ފަރާތްތައް ބާރުވެރިކުރުވައި، ލޯފަން ބޭފުޅުންނަށް ހިތްވަރުދީ މުޖުތަމަޢުއަށް ނެރުމަށް ކުރެވޭ މަސައްކަތްތަކަށް ވަރަށް ބޮޑު އެހީތެރިކަމެއް ލިބެ އެވެ.


Photo story: Mi faharu, farive folhilaafaivaa Makunudhooge reethi bougainvillaea gasthah\nފޮޓޯ ސްޓޯރީ: މި ފަހަރު، ފަރިވެ ފޮޅިލާފައިވާ މަކުނުދޫގެ ރީތި ބޯގަންވިލާ ގަސްތައް\nމިއީ މި ރަށުގެ ކޮންމެ މަގަކުން ވެސް ފެންނަ ހިތްގައިމު ކަމެއް. ރަށުގެ ގިނަ ބަޔަކު ބޯގަންވިލާ ގަސް އިންދަން ލޯބި ކުރާއިރު، ބައެއް ހިސާބުތަކުގައި ހުރިހާ ގެއެއްގައިހެން ބޯގަންވިލާ ހުރޭ\nމި ފަހަރު ހދ. މަކުނުދުއާ ގުޅޭ މާ އާދަޔާހިލާފު ވާހަކައެއް ނޫނެވެ؛ އެކަމަކު އެ ރަށު މީހުން ބަގީޗާ ހެއްދުމާއި ހާއްސަކޮށް ބޯގަންވިލާއަށް އޮތް ލޯބި ދައްކައިދޭ ރީތި ފޮޓޯތަކެކެވެ.\nކުލަކުލައިގެ ބޯގަންވިލާ ގަސް މަކުނުދުއަށް ތައާރަފްވީ ވަރަށް ފަހުންނެވެ. މި ރަށުގެ ގިނަ ގެތަކުގެ ގޯތިތެރެއިން ވެސް މި ރީތިކަން މިހާރު ވަނީ ފެންނަން ފަށައިފި އެވެ.\nމަކުނުދޫގެ ގެއެއްގައި ހައްދާފައިވާ ބޯގަންވިލާ ގަހެއް (ދައުރު ފޮޓޯ/މުހައްމަދު ވާސިފް)\nމިހާރު ހުރިހާ ވައްތަރެއްގެ ކުލަކުލައިގެ ބޯގަންވިލާ ވެސް މި ރަށުން ފެނޭ (ދައުރު ފޮޓޯ/މުހައްމަދު ވާސިފް)\nމިހާރު ބޯގަންވިލާ ގަސްތައް މިރަށުގައި އަންނަނީ އާދަޔާހިލާފަށް ގިނަވަމުންނެވެ. ރަށުގެ ބައެއް ހިސާބުތަކުގައި ކޮންމެ ގެއެއްގައި ވެސް ބޯގަންވިލާ ގަހެއް ހުރެ އެވެ. އެހެން ހިސާބުތަކުގައި ވެސް މީހުން އަންނަނީ ގޯތިތެރޭގައި ބޯގަންވިލާ އިންދައި، ރޯކުރަމުންނެވެ.\nކައިރިކައިރިން މި ގޮތަށް މިހާ ބައިވަރު ބޯގަންވިލާ ގަސްތައް ހުރުމުން އިތުރު ހިތްގައިމުކަމެއް މަގަށް ގެނެސްދޭ (ދައުރު ފޮޓޯ/ މުހައްމަދު ވާސިފް)\nމަކުނުދޫ ގޭގޭގައި ބޯގަންވިލާ މި ގޮތަށް ހައްދައި ބޮޑުކުރަން ފެށިތާ އަދި މާ ގިނަ އަހަރުތަކެއް ނުވޭ (ދައުރު ފޮޓޯ/ މުހައްމަދު ވާސިފް)\nމި ރަށުގައި މިހާރު ހުރިހާ ކުލައެއްގެ ވެސް ބޯގަންވިލާ ހުރެ އެވެ. އެންމެ ކުރިއްސުރެ ފެންނަ ގަދަ ފިޔާތޮށީގެ އިތުރުން، މަޑު ފިޔާތޮއްޓާއި ހުދާއި އޮރެންޖާއި ޕީޗުގެ އިތުރުން ރީނދޫ ކުލައިގެ މާ އަޅާ ގަސް ވެސް ހުރެ އެވެ.\nއެކި ގޭގެއިން ގޮފި ކަނޑައިގެން ގެންގޮސް އެހެން ގޭގޭގައި އިންދައި، މުޅި ރަށަށް މިހާރު އަންނަނީ މި ރީތިކަން ފެތުރެމުން (ދައުރު ފޮޓޯ/މުހައްމަދު ވާސިފް)\nބައެއް ގޭގޭގައި އެއްވައްތަރަށް ވުރެ ގިނަ ވައްތަރުގެ ބޯގަންވީލާ ގަސް ވެސް ހައްދާފައި ހުރޭ (ދައުރު ފޮޓޯ/މުހައްމަދު ވާސިފް)\nމަކުނުދޫގެ ބައެއް ހިސާބުތަކުގެ މަގުމަތިން ހިނގާލާފައި ދާއިރު ފެންނާނީ، ގޭގެ ވަށާފާރު މަތިން ބޭރަށް ނުކުމެ އޮންނަ ބޯގަންވިލާ މާކޯޅިތަކެވެ. އެކި ކުލަކުލައިގެ މާތައް އެހެން ފެންނައިރު ވަރަށް ހިތްގައިމެވެ.\nމިއީ މި ރަށުގެ މީހުން ވަރަށް ލޯބިން، ވަރަށް ޝައުގުވެރިކަމާ އެކު މިހާރު ކުރަމުން އަންނަ ކަމެކެވެ. ރީތިކޮށް ހެދިފައި ހުރި ގަހަކުން، ގޮފި ކަނޑައި ދެން ތިބި މީހުންނަށް ދީގެން އެކުގައި ކުރަމުން އަންނަ ބަގީޗާ ހެއްދުމެކެވެ.\nމަކުނުދޫގެ ބައެއް މީހުން ބުނާ ގޮތުގައި ގޭގޭގައި މިގޮތަށް މިހާ ރީތި ގަސްތައް އިންދުމުން ވަރަށް ބޮޑު ހިތްހަމަޖެހުމެއް ވެސް ލިބޭ (ދައުރު ފޮޓޯ/ މުހައްމަދު ވާސިފް)\nރަށުގެ ބައެއް ހިސާބުތަކުގެ ގިނަ ގޭގެއިން ބޯގަންވިލާ ފެންނަ އިރު އެހެން ހިސާބުތަކުގައި ވެސް މިހާރު އަންނަނީ ގަސް އިންދައި ހައްދަމުން (ދައުރު ފޮޓޯ/ މުހައްމަދު ވާސިފް)


އުނގޫފާރު ފަތްމިނި ބަލިކޮށް އަލިފުށީ ރަނި ޓީމް ގުރޫޕްގެ އެއްވަނައަށް – Ungoofaaru\nބަނޑޭރިގަނޑު/ޚަބަރު/އުނގޫފާރު ފަތްމިނި ބަލިކޮށް އަލިފުށީ ރަނި ޓީމް ގުރޫޕްގެ އެއްވަނައަށް\nމެޗުގެ މޮޅުކުޅުންތެރިޔާގެ މަޤާމު ހޯދި ރަނި ޓީމުގެ ޖާޒީ ނަމްބަރު 10 އާމިނަތު ޝައްނާ އާއި މެޗުގެ ޝަރަފްވެރި މެހުމާނު ޒުބައިދާ އަބްދުލްކަރީމް ސެޓްފިކެޓް ހަވާލުކޮށްދެއްވަނީ\nއުނގޫފާރު ކޮމިއުނިޓީ ސެންޓަރުގައި މިހާރު ކުރިއަށްދާ ބީއެމްއެލް ރ އަތޮޅު ބަށިލީގުގައި ކުޅުނު ތިންމެޗުން ވެސް މޮޅުވެ އަލިފުށީ ރަނި ޓީމު ގުރޫޕްގެ އެއްވަނަ ޓީމުގެ ގޮތުގައި މުބާރާތުގެ ފައިނަލުން ޖާގަ ހޯދައިފިއެވެ.\nބަށިބޯޅަ ފައުންޑޭޝަނާއި އުނގޫފާރު އިޖުތިމާއި މަރުކަޒު އަދި އުފާ ގުޅިގެން ކުރިއަށް ގެންދާ މިމުބާރާތުގެ ގުރޫޕް ސްޓޭޖުގެ ފަހުމެޗަށް އުނގޫފާރު ފަތްމިނި އަދި އަލިފުށީ ރަނި ނިކުތް އިރުވެސް މިދެޓީމު އޮތީ ފައިނަލްގެ ދެ ޖާގަ ކަށަވަރު ކޮށްފައެވެ. އެއީ ދެޓީމުވެސް މުބާރާތުގައި ކުޅެންޖެހޭ3މެޗުގެ ތެރެއިން ދެމެޗް ކާމިޔާބު ކޮށްގެންނެވެ. މިދެޓީމު އިއްޔެ ހަވީރު ކުޅުނީ މިދެޓީމު ވެސް މުބާރާތުގައި ކުޅެންޖެހޭ ފަހުމެޗެވެ.\nފައިނަލުން ދެ ޓީމަށް ޖާގަ ލިބިފައި އޮތަސް މެޗުން ފެނިގެންދިޔައީ ވަރަށްވެސް ފޯރިގަދަ ވާދަވެރި ކުޅުމެކެވެ. މިމެޗު ވެގެންދިޔައީ ގުރޫޕްގެ އެއްވަނަ ހޯދުމުގެ އިތުރުން ފައިނަލް މެޗުގެ ކުރިން ދެޓީމަށްވެސް އަނެއްޓީމުގެ ފެންވަރު ވަޒަންކޮށްލަން ބޭނުންކުރި ފުރުސަތެއްގެ ގޮތުގައެވެ. އަލިފުށީ ރަނިން މިމެޗު ކާމިޔާބުކުރީ 17 ލަނޑު 23 ލަނޑުން އުނގޫފާރު ފަތްމިނީގެ މައްޗަށް ކުރި ހޯދައިގެންނެވެ.\nއަލިފުށީ ރަނި އަދި އުނގޫފާރު ފަތްމިނި ބައްދަލުކުރި މެޗުގެ ފޭސްބުކް ލައިވް ވީޑިއޯ\nމުބާރާތުގެ ފައިނަލްމެޗު އޮންނާނީ މިއަދު ހަވީރު އުނގޫފާރު އިޖުތިމާއީ މަރުކަޒުގައެވެ. މިމެޗުވެސް އުނގޫފާރު ޑޮޓްކޮމްގެ ފޭސްބުކް ޕޭޖުން ލައިވް ކުރާނެއެވެ.\nރ. އަލިފުށި ރ. އުނގޫފާރު ބަށި ބޯޅަ އުނގޫފާރު އިޖުތިމާއީ މަރުކަޒު އުފާ


Hudha nunagaa masverikan nukurevey gothah majileehah bileh hushahalhaifi - vNews.mv\nހުއްދަ ނުނަގާ މަސްވެރިކަން ނުކުރެވޭ ގޮތަށް މަޖިލީހަށް ބިލެއް ހުށަހަޅައިފި\nމުޙައްމަދު އުސާމް 16 April 2019, 14:26\nރާއްޖޭގެ ކަނޑުގެ އިގްތިސާދީ ސަރަހައްދުގައި އެއްވެސް ބާވަތެއްގެ މަސްވެރިން ކުރާނަމަ ފިޝަރީޒް މިނިސްޓްރީން ދޫކުރާ ހުއްދައެއް ނުވަތަ ލައިސަންސެއް ނަގަން ޖެހޭ ގޮތަށް ރައްޔިތުންގެ މަޖިލީހަށް ބިލެއް ހުށަހަޅައިފި އެވެ.\nސަރުކާރުގެ ފަރާތުން އަލިފުށި ދާއިރާގެ މެންބަރު މުހައްމަދު ރަޝީދު ހުސައިން ހުށަހެޅުއްވި ބިލުގައިވާ ގޮތުން ކުޅިވަރުގެ ބޭނުމަށް ނުވަތަ އެހެން ބޭނުމަކަށް ވެސް ރާއްޖޭގެ ކަނޑުގެ ސަރަހައްދު ބޭނުންކޮށްގެން މަސްވެރިކަން ކުރުމާއި މަސްރޭސް ފަދަ މުބާރާތްތައް ބޭއްވޭނީ ވެސް ފިޝަރީޒް މިނިސްޓްރީގެ ހުއްދައެއް ހޯދައިގެންނެވެ.\nމީގެ އިތުރުން ރާއްޖެއިން ބޭރުގެ ފަރާތްތަކަށް ވެސް ރާއްޖޭގެ ކަނޑުގެ ސަރަހައްދު ހުއްދަ ހޯދައިގެން ބޭނުން ކުރެވޭ ގޮތަށް ބިލުގައި ކަނޑައަޅާފައިވެ އެވެ. މިގޮތުން މަސްވެރިކަން ކުރުމަށް ދިވެހިންނަށް އަދި ބޭރުގެ ފަރާތްތަކަށް ވެސް ހުއްދަދީ ލައިސަންސް ދޫކުރެވޭނީ ފީއެއް ދައްކައިގެން ކަމަށް ވެސް ބިލުގައި ބަޔާންކޮށްފައިވެ އެވެ.\nއެހެން ނަމަވެސް ހުއްދަ ހޯދުމަށް ދައްކަން ޖެހޭ ފީގެ މިންވަރެއް ބިލުގައި ކަނޑައަޅާފައެއް ނުވެ އެވެ. އަދި ހުއްދަ ނުހޯދާ ރާއްޖޭގެ ކަނޑުގެ ސަރަހައްދު ބޭނުންކޮށްފިނަމަ ފިޔަވަޅު އެޅޭނެ ކަމަށް ވެސް ބިލުގައި ބަޔާންކޮށްފައިވީ ނަމަވެސް އަޅާނެ ފިޔަވަޅުތަކެއް ބިލަކު ނެތެވެ.\nބިލުގައިވާ ގޮތުން ބިލު ގާނޫނެއްގެ ގޮތުގައި ތަންފީޒު ކުރަން ފަށާ ފަހުން ގާނޫނުގެ ދަށުން ގާވައިދުތައް ހެދުމުގެ ބާރުތައް ފިޝަރީޒް މިނިސްޓްރީއަށް ލިބޭނެ އެވެ. މިގޮތުން ހުއްދަ ހޯދުމަށް ދައްކަން ޖެހޭ ފީގެ މިންވަރާއި ހުއްދަ ނުހޯދާ ކަނޑުގެ ސަރަހައްދުގައި މަސްވެރިކަން ކުރާ ފަރާތްތަކަށް އަޅާނެ ފިޔަވަޅުތައް ކަނޑައަޅާނީ ވެސް ފިޝަރީޒް މިނިސްޓްރީން ހަދާ ގަވާއިދުގެ ތެރެއިން ކަމަށް ބިލުގައިވެ އެވެ.\nމި ބިލުގައިވާ ގޮތުން ރާއްޖޭގެ ކަނޑުގެ ސަރަހައްދުތަކުގެ ބޭރުން ދިވެހިން މަސްވެރިކަން ކުރުން ވެސް މަނާކުރެ އެވެ. ނަމަވެސް ފިޝަރީޒް މިނިސްޓްރީން ދޫކުރާ ސައްހަ ލިޔުމެއް އޮވެ، ބައިނަލްއަގްވާމީ މުއާހަދާތަކާއި ގަރާރުތަކާއި ހިލާފު ނުވާ ގޮތަށް ރާއްޖޭގެ ކަނޑުން ބޭރުން މަސްވެރިކަން ކުރެވޭނެ ކަމަށް ބިލުގައިވެ އެވެ.\nރައްޔިތުންގެ މަޖިލީހަށް ހުށަހެޅި މި ބިލު މަޖިލީހުން ފާސްކޮށްފިނަމަ ރާއްޖޭގައި މަސްވެރިކަން ކުރާ އޮޑިފަހަރުތަކަށް މަސްވެރިކަން ކުރެވޭނީ މިނިސްޓްރީން ދޫކުރާ ލައިސަންސް އޮވެގެންނެވެ. އަދި މިނިސްޓްރީން ލައިސަން ދޫކުރާނީ ފިޝަރީޒް މިނިސްޓްރީން ކަނޑައަޅާ ފީ ދެއްކުމުންނެވެ.


Bodethi Discount Libey Sheesha Thehthirees Promotion Ge Muhdhathu Ithuru Kohffi - Vaguthu\n5 މަސް ކުރިން ( ޑިސެމްބަރު 29, 2020 )\nރާއްޖޭގައި އެންމެ ފުޅާދާއިރާއެއްގައި ހޮންޑާ ބްރޭންޑްގެ ސައިކަލުގެ ވިިޔަފާރި ކުރަމުން އަންނަ ޝީޝާއަށް 33 އަހަރު ފުރުމުގެ މުނާސަބަތުގައި ފެށި "ތެއްތިރީސް" ޕްރޮމޯޝަންގެ މުއްދަތު އިތުރު ކޮށްފިއެވެ.\nޝީޝާ އިން ބުނީ، އަހަރީ ދުވަހާއި ދިމާކޮށް ފެށި ތެއްތިރީސް ޕްރޮމޯޝަން ކަސްޓަމަރުންގެ ތެރޭގައި ވަރަށް ބޮޑު މަގްބޫލުކަމެއް ހޯދާފައިވާ ކަމަށެވެ. އެހެންވެ ޝީޝާއިން އެ ޕްރޮމޯޝަންގެ މުއްދަތު ޖެނުއަރީ މަހުގެ 15 ވަނަ ދުވަހުގެ ނިޔަލަށް ކުރިއަށްގެންދަން ނިންމީ ކަމަށް ޝީޝާ އިން ބުންޏެވެ.\nޝީޝާ އިން ބުނީ، މިޕްރޮމޯޝަންގައި އަމާނާ ތަކާފުލްގެ އެއްބާރުލުމާއެކު 33 ނަސީބުވެރިންނަށް މޯޓަރ ކޮމްޕްރިހެންސިވް ތަކާފުލް (އިންޝުއަރަންސް) ދިނުމަށް ހަމަޖެހިފައިވާ ކަމަށެވެ.\nމޯޓަރ ކޮމްޕްރިހެންސިވް ތަކާފުލް (އިންޝުއަރަންސް) އަކީ ތާޑްޕާޓީ އިންޝުއަރަންސްއާ ޚިލާފަށް، އެއްގަމު އުޅަނދުފަހަރަށް ދިމާވާ ވަރަށްގިނަ ކަންކަމުން ބަދަލުލިބޭގޮތަށް ފަރުމާކުރެވިފައިވާ ކަވަރެކެވެ. ކޮމްޕްރިހެންސިވް ކަވަރުގައި ތާޑްޕާޓީ ވެސް ހިމަނާފައިވާނެއެވެ. އޭގެއިތުރުން ކޮމްޕްރިހެންސިވް ކަވަރުގައި އަލިފާނުގެ ހާދިސާއަކުން އުޅަނދަށްލިބޭ ގެއްލުމާއި، އުޅަދު ވަގަށް ނެގުމާއި، މަގުމަތީގެ އެކްސިޑެންޓުތައަފަދަ މުހިންމު ކަވަރޭޖުތައް ހިމެނެއެވެ.\nޝީޝާ އިން ބުނީ، މި ޕްރޮމޯޝަނާއި ގުޅިގެން ޝީޝާއިން ވިއްކާ ހުރިހާ ސައިކަލަކުންވެސް ބޮޑެތި ޑިސްކައުންޓް ލިބޭނެ ކަމަށެވެ. އަދި ވަކިން ހާއްސަކޮށް، މި ޕްރޮމޯޝަންގައި ހިމެނޭ އިންސްޓޯލްމެންޓް ފްލެޝް ޑީލްގެ ދަށުން ރަޖިސްޓަރވެފައިވާ ސައިކަލު އެބަހުރި ކަމަށާއި، މި ސައިކަލުތައް ދެ ދުވަސް ތެރޭގައި ލިބުމުގެ ފުރުސަތު އޮންނާނެ ކަމަށް ޝީޝާ އިން ބުންޏެވެ.\nގިނަބައެއްގެ މަގްބޫލުކަން ހޯދާފައިވާ ޝީޝާގެ އައުޓްލެޓްތަކުގައި މިވަގުތު ސްކޫޕީ ކްލަބް12، ސްކޫޕީ އައި ޕްރިސްޓީޖް، އެއާބްލޭޑް 2019، ޒޫމާ އެކްސް، ވޭވް 110އައި، ވޭވް 125އައި ހިމެނެއެވެ. ޝީޝާ އިން ބުނީ، މިހާރު ބައެއް މޮޑެލްތަކުގެ ސައިކަލުތައް ހުރީ ވަރަށް މަދުން ކަމަށެވެ.\nޝީޝާގެ އަހަރީ ޕްރޮމޯޝަނާއެކު މުޅިން އާ އިންސްޓޯލްމެންޓް ޕްލޭނެއްވެސް ޝީޝާއިން ވަނީ ތައާރަފްކޮށްފައެވެ. މި ޕްލޭންގެ ދަށުން ފަސް އަހަރަށް ޕޭމަންޓް ބަހާލައިގެން، ވޭވް 125އައި، ވޭވް 110އައި ގަނެލުމުގެ ފުރުސަތު ކަސްޓަމަރުންނަށް ލިބޭނެއެވެ.


SunOnline: Raajje-EU policy dialogue hoama dhuvahu\nރާއްޖެއާ ޔޫރަޕިއަން ޔޫނިއަން (އީޔޫ) އާއެކު ބާއްވާ ޕޮލިސީ ޑައިލޮގްގެ ފަސް ވަނަ ބައްދަލުވުން މިމަހުގެ 23 ވަނަ ދުވަހު އޮންނާނެ ކަމަށް ފޮރިން މިނިސްޓްރީ އިން ބުނެފިއެވެ.\nމިއަހަރުގެ ޕޮލިސީ ޑައިލޮގް ބާއްވާނީ ވާޗުއަލްކޮށެވެ. މި ޑައިލޮގްގައި މައިގަނޑު ގޮތެއްގައި މަޝްވަރާ ކުރާނީ ކޮވިޑް-19 ފެތުރުން ހުއްޓުވުމަށް ކުރެވެމުންދާ މަސައްކަތްތަކާއި، ބަލިމަޑުކަމުގެ ސަބަބުން ރާއްޖޭގެ އިގްތިސޯދަށް ލިބުނު ގެއްލުންތަކުން އަރައިގަތުމަށް ކުރެވޭ މަސައްކަތްތަކާ ބެހޭ ގޮތުންނެވެ.\nމީގެ އިތުރުން މަސްވެރިކަމާ، ތިމާވެއްޓާއި މޫސުމީ ބަދަލުތަކާއި، ތަރައްޤީގެ ދާއިރާގައި ގުޅިގެން މަސައްކަތްކުރުމާއި، ވިޔަފާރިއާއި އިންވެސްޓްމަންޓްތަކުގެ އިތުރުން މާލީ ދާއިރާ، ޑިމޮކްރަސީ، އިންސާނީ ހައްގުތައް، ސަލާމަތީ އެއްބާރުލުން އަދި ޝެންގެން ވިސާ އާއި ބެހޭ ގޮތުން މިއަހަރުގެ ބައްދަލުވުމުގައި މަޝްވަރާކުރާނެ ކަމަށް މިނިސްޓްރީ އިން ބުންޏެވެ.\nޕޮލިސީ ޑައިލޮގްގައި ރާއްޖޭގެ ވަފުދުގައި އިސްކޮށް ހުންނަވާނީ މިނިސްޓާ އޮފް ފޮރިން އެފެއަރޒް އަބްދުﷲ ޝާހިދެވެ. މިނިސްޓަރުގެ އަރިހުގައި ދައުލަތުގެ ބައެއް ވަޒީރުންނާއި، ސަރުކާރުގެ ބައެއް އިދާރާތަކުގެ އިސްވެރިން ބައިވެރިވެވަޑައިގަންނާނެއެވެ.\nއީޔޫގެ ވަފުދުގައި އިސްކޮށް ހުންނަވާނީ އީޔޫ އިން ރާއްޖެއަށް ކަނޑައަޅާފައި ހުންނަވާ ސަފީރު ޑެނިސް ޗައިބީއެވެ.\nރާއްޖެއާއި އީޔޫއާ ދެމެދު އެކި ދާއިރާތަކުން ހަރުދަނާ ގޮތެއްގައި މަޝްވަރާކޮށް، ރާއްޖެއާއި އީޔޫ އާ ދެމެދު އޮންނަ ގުޅުން އިތުރަށް ބަދަހިކުރުމަށް ބާއްވާ މި ޑައިލޮގަކީ އަހަރު އެއް ފަހަރު ބާއްވާ މަޝްވަރާތަކެކެވެ.\nމި ޑައިލޮގްގެ އިތުރުން ރާއްޖެއާއި އީޔޫ އާ ދެމެދު ސީނިއާ އޮފިޝަލުންގެ ބައްދަލުވުމެއް އަހަރަކު އެއް ފަހަރު ބޭއްވުމަށް ނިންމައި، ފުރަތަމަ ބައްދަލުވުން މިއަހަރު ފެބްރުއަރީ މަހު މާލޭގައި ވަނީ ބާއްވާފައެވެ.\nމުސްލިމުންނަށް ކުރާ އަނިޔާއާ ހެދި ޗައިނާއަށް ފިޔަވަޅުތަކެއް\nޔޫރަޕްގެ ގައުމުތަކުން އެސްޓްރާޒެނެކާ ވެކްސިން ދޭން ފަށަނީ\nޔެލޯފިން ޓޫނާ ބޭނުން %14 މަދު ކުރަން ރާއްޖޭގެ ހުށަހެޅުމެއް


"Dhanjehunu" Vakeeluge Maru Thahqeeq Kuran Jeheh: Vakeel Maniu | Fenvaru Online\nވަކީލް ޢަބްދުﷲ މާނިޢު / ފޮޓޯ: އަވަސް\n"ދަންޖެހުނު" ވަކީލުގެ މަރު ތަހްގީގު ކުރަންޖެހޭ؛ ވަކީލް މާނިޢު\n00:42 - 26 ޖޫން 2020 -0ކޮމެންޓް\nމިއަދުގެ ވަގުތެއްގައި "ދަންޖެހިގެން" މަރުވި ގާނޫނީ ވަކީލުގެ މަރު، ތަހްގީގު ކުރަންްޖެހޭކަމަށް، ގާނޫނީ ވަކީލުންގެ ފަރާތުން ޖުޑީޝަލް ސަރވިސް ކޮމިޝަނުގައި ހިމެނޭ މެމްބަރު އަލްއުސްތާޛު ޢަބްދުﷲ މާނިޢު ވިދާޅުވެއްޖެއެވެ.\nފުލުހުންގެ އިތުރުން ކޮމިޝަނަރ އޮފް ޕޮލިސް މުޙައްމަދު ޙަމީދުވެސް ޓެގް ކުރަށްވައި މާނިޢު މިރޭ ކުރެއްވި ޓްވީޓެއްގައި ވިދާޅުވެފައިވަނީ، "ވަކީލް ވައްހާބުގެ މަރުގެ މައްސަލާގައި ފުރިހަމަ ފުން ތަހުގީގެއް ހިންގަން ޖެހޭނެ ކަމަށް ދެކެން. ދަންޖެހުމެއް ކަމަށްބަލައި ތަހުގީގު އޮއްބައި ލެވިގެން ނުވާނެ" ކަމުގައެވެ.\nމާނިޢުގެ އިތުރުން، ގާނޫނީ ވަކީލް އަދި މަޖްލިސް މެމްބަރު މޫސާ ސިރާޖުވެސް ވަނީ، މިމައްސަލަ ތަހުގީގުކުރުމަށް ފުލުހުންނަށް ގޮވާލަށްވާފައެވެ. ސިރާޖު ކުރެއްވި ޓްވީޓުގައި އިތުރަށް ވިދާޅުވެފައިވަނީ، ވަކީލު ވައްހާބަކީ މޮޅު އަޚްލާގު ރަނގަޅު ވަކީލެއްކަމުގައެވެ.\nނިޔާވި ވަކީލަކީ، ފުލުހުންގެ އިންވެސްޓިގޭޝަން އޮފިސަރެއްގެ އިތުރުން، ޕަބްލިކް ޕްރޮސެކިޔުޓަރެއްގެ މަގާމު ކުރިން އަދާކޮށް، އަމިއްލަ ލޯފާމެއް ހިންގަވަމުން ގެންދެވި ބޭފުޅެކެވެ.\n"ތިބާގެ އިހްސާސްތަކުގެ މައްޗަށް ސިކުނޑި(ވިސްނުން)، ބާރުވެރިކުރުވަން ފަރިތަކުރާށެވެ". ނިޔާވި ވަކީލުގެ ޓްވިޓަރ އެކައުންޓުން މިއަދު ހެނދުނު ކޮށްފައިވާ، ދެވަނައަށް އެންމެފަހު ޓްވީޓުގައި ވެއެވެ.\nނިޔާވި ވަކީލު މިއަދު ކޮށްފައިވާ ޓްވީޓް\nމިރޭ ނިޔާވެދިޔަ ވަކީލަކީ، ރޭގެ ވަގުތެއްގައި މީޑިއާއިން ރިޕޯޓުކޮށްފައިވާ، ބްލެކްމެއިލް މައްސަލައާއި ގުޅުންހުރި ވަކީލު ނޫންކަމުގައި މި ނޫހަށް ކަށަވަރު ކުރެވިފައިވެއެވެ. ނިޔާވި ވަކީލުގެ އަތްބެއްގެ އިތުރުން އަންހެން ދަރިފުޅަކުވެސް ހުރެއެވެ.\nފުލުހުންދަންޖެހުންދިވެހިރާއްޖޭގެ ބާ ކައުންސިލްގާނޫނީ ވަކީލުން\n"ރޯޔަލް ރޭޕް" ވަނީ ޖަމަލު ފޮޑިއަށް ވެގެން ގޮސް: ޝުޖާޢު\nޢަލީ ވަޙީދުގެ މައްޗަށް ތުހުމަތުކުރެވޭ ޖިންސީގޯނާ މައްސަލައެއް މިގެންދަނީ ބަލަމުން: ފުލުހުން\nޢަލީ ވަޙީދު އިސްތިޢުފާ ދިނުމަށް ރައީސް އަންގަވައިފި


“މަހުލޫފްގެ މައްސަލައާ ސަރުކާރުން ނުބެހޭނެ”\nރައީސް އޮފީހުގެ ސްޕޯކްސްޕާސަން މަބްރޫކް އަޒީޒް: މަހުލޫފުގެ މައްސަލައިގެ ތެރެއަށް ސަރުކާރުން ނުވަންނާނެ ކަމަށް ވިދާޅުވި -- ފޮޓޯ: ރައީސް އޮފީސް\nޔޫތު މިނިސްޓަރު އަހްމަދު މަހުލޫފުގެ މައްޗަށް ދައުވާކޮށްދިނުމަށް ޕްރޮސެކިއުޓާ ޖެނެރަލްގެ އޮފީހަށް ފޮނުވާފައިވާ މައްސަލައަކީ ސަރުކާރުން ބެހޭނެ މައްސަލައެއް ނޫން ކަމަށް ރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވެއްޖެ އެވެ.\nނޫސްވެރިންނާ މިއަދު ބައްދަލުކުރައްވާ މަބްރޫކް ވިދާޅުވީ މިނިސްޓަރު މަހުލޫފްގެ މައްސަލައިގައި ގޮތެއް ނުނިމި ޕީޖީ އޮފީހުގައި އޮންނަތާ ތިން މަހާ ގާތްކުރާއިރު، ސަރުކާރުން ވެސް އެދެނީ މައްސަަލަ އަވަހަށް ނިންމައިދިނުން ކަމަށެވެ.\nމަހްލޫފްގެ މައްސަލާގައި ލަންކާ ރައްޔިތެއްގެ ހެކިބަސް ނަގަން އެސެޓް ރިކަވަރީ ކޮމިޝަނުން ލަންކާގައި ހުންނަ ދިވެހި އެމްބަސީ މެދުވެރިކޮށް އަމަލުކޮށްފައިވަނީ ގާނޫނުތަކާއި ހިލާފަށް ކަމަށް ރައީސް އޮފީހުން ފޮރިން މިނިސްޓްރީ މެދުވެރިކޮށް އެ ކޮމިޝަނަށް ވަނީ އަންގާފަ އެވެ.\nއެ މައްސަލައިގައި ހެކިބަސް ނަގަން އެސެޓް ރިކަވަރީ ކޮމިޝަނުން ލަންކާގައި ހުންނަ ދިވެހި އެމްބަސީ އަށް ސީދާ ގުޅައިގެން ލަންކާ ރައްޔިތަކާ ސީދާ އެމްބެސެޑަރު އެތައް ފަހަރަކު ފޯނުކޮށް ވަކީލެއްގެ ފުރުސަތުވެސް ނުދީ އޭނަ ލައްވާ އެންބެސެޑަރު ބޭނުންވާ ގޮތަށް ހެކިބަސް ނަގާފައިވާ ކަމަށް މަހުލޫފު ތުހުމަތު ކުރައްވަ އެވެ.\nމަބްރޫކް ވިދާޅުވީ ބޭރުގެ މީހެއްގެ ހެކިބަސް ނެގީ އިޖުރާއަތްތަކެއް ފުރިހަމަ ނުކޮށް ކަމަށް މަހުލޫފު ތުހުމަތުތަކެއް ކުރައްވާ ކަމަށާއި ރައީސް އޮފީހުން އެކަން ބެލުމަށް ފޮރިން މިނިސްޓްރީއަށް އެންގި ކަމަށެވެ. ރައީސް އޮފީހުން މިނިސްޓްރީއަށް ފޮނުވި ސިޓީ އެސެޓް ރިކަވަރީ ކޮމިޝަނަށް ފޮނުވި ކަމަށާއި އެހިސާބުން ދެން އެކަމުގެ ތެރެއަށް ސަރުކާރުން ނުވަންނާނެ ކަމަށެވެ.\n“އިތުރަށް މިކަމުގެ ތެރެއަށް ވަދެ ގޮތްތަކެއް ނިންމުމަށް އެދި ސަރުކާރަކުން މި މައްސަލައިގެ ތެރެއަކަށް ނުވަންނާނަން. އެއީ މައްސަލަ އަވަސް ކުރަން ކަމަށް ވިޔަސް އަދި ވަކި ގޮތަކަށް ނިންމަން ކަމަށް ވިޔަސް ސަރުކާރަކުން ނުބެހޭނެ. އެކަމަކު އަޅުގަނޑުމެން އެދެނީ ޕްރޮސެކިއުޓާ ޖެނެރެލްގެ އޮފީހުން ވީހާވެސް އަވަހަށް މައްސަލަ ނިންމައިދިނުމަށް،” މަބްރޫކް ވިދާޅުވި އެވެ.\nމިނިސްޓަރު ސަސްޕެންޑް ކުރައްވާފައި ހުރި ހުރުމާ ގުޅޭ ގޮތުން މަބްރޫކް ވިދާޅުވީ، މިނިސްޓަރެއްގެ މައްސަލަ ޕީޖީ އޮފީހަށް ވަންނަ ހިސާބުން އެ މިނިސްޓަރަކު މަގާމުން އެކަހެރި ކުރަން ޖެހޭ ކަމަށެވެ. ސަބަބަކީ އަދުލު އިންސާފު ގާއިމްކުރުމަށް ހުރަސް އެޅުނަ ނުދިނުން ކަމަށް ވިދާޅުވި އެވެ. އެހެންކަމުން މައްސަލަ ވަކި ގޮތަކަށް ނިމެންދެން މިނިސްޓަރު ހުންނަވާނީ ސަސްޕެންޝަންގައި ކަމަށާއި އެކަމަށް ބަދަލު ނާންނާނެ ކަމަށެވެ.\nމިނިސްޓަރު މަހުލޫފުގެ މައްސަލައިގައި ގޮތެއް ނުނިންމިގެން އުޅެނީ އިތުރަށް ހޯދަންޖެހޭ ހެކިތަކެއް ހުރުމުން ކަމަށް ޕްރޮސެކިއުޓާ ޖެނެރަލް ހުސެއިން ޝަމީމް ކުރިން ވަނީ ވިދާޅުވެފަ އެވެ. ނަމަވެސް އިތުރަށް ހޯދާނެ ހެއްކެއް ނެތްކަމަށް ފުލުހުން ވަނީ ބުނެފަ އެވެ.


Vehicle manaa amuru thafeez kuran fashaifi\nކާފިއު ހިންގި ދުވަސްވަރު ފުލުހުން މަގުމަތި ބަލަހައްޓަނީ: މިރެއިން ފެށިގެން ރޭގަނޑު 12 އިން ވެހިކަލް ދުއްވުން މަނާ އަމުރު ތަންފީޒު ކުރާނެ -- އަހުމަދު އަޝްހާދު އަބްދުﷲ (ޖެރީ)\nމިރެއިން ފެށިގެން މި މަހުގެ 15 ވަނަ ދުވަހުގެ ނިޔަލަށް ރޭގަނޑު 12 އިން ފެށިގެން ފަތިހު ހަތަރަކަށް މާލެ ސަރަހައްދުގައި އެއްގަމު އުޅަނދު ދުއްވުން މަނާކޮށް ހެލްތު ޕްރޮޓެކްޝަން އޭޖެންސީން އަންގާފައިވާ އެންގުން ތަންފީޒް ކުރުމަށް ފުލުހުން ހާއްސަ މަސައްކަތްތަކެއް ކުރަމުން ގެންދާނެ ކަމަށް މޯލްޑިވްސް ޕޮލިސް ސާވިސްއިން ބުނެފި އެވެ.\nމިއީ ކޮވިޑް-19 އިން ރައްކާތެރިވުމުގެ ގޮތުންނާއި ބަލިފެތުރުން ކޮންޓްރޯލް ކުރުމަށް ގިނަ ފިޔަވަޅުތަކެއް ރޭ ވަނީ އިއުލާނު ކޮށްފައެވެ. އެ ފިޔަވަޅުތަކަށް މިރޭ 12 ޖެހުމާއެކު އަމަލު ކުރަން ޖެހެއެވެ.\nއެގޮތުން ރޭގަނޑު 12 އިން ފެށިގެން ފަތިހު ހަތަރަކަށް މާލެ ސަރަހައްދުގައި އެއްގަމު އުޅަނދު ދުއްވުން މަނާކޮށްފައިވާ އެންގުން ތަންފީޒު ކުރާނެ ކަމަށް ފުލުހުން ބުންޏެވެ. ނަމަވެސް އެންމެ ފަހުން ހިންގި ކާފިއުގައި ބޭނުން ކުރުމަށް ދިވެހި ފުލުހުންގެ ހިދުމަތުން ދޫކޮށްފައިވާ ދާއިމީ ފާސްތައް ވަކި ގޮތެއް އަންގަންދެން ބޭނުން ކުރަމުން ގެންދެވޭނެ ކަމަށް ބުނެފައިވެއެވެ.\nވެހިކަލް މަނާ ގަޑިތަކުގައި ހުއްދަ އަށް އެދުމަށް police.gov.mv/permit ބޭނުން ކުރެއްވޭނެ ކަމަށާ އަދި ޕޮލިސް ޕާމިޓް ސެންޓަރަށް 1665 ނަންބަރުން ގުޅޭނެ ކަމަށްވެސް ފުލުހުން ބުންޏެވެ.\nމޯލްޑިވްސް ޕޮލިސް ސާވިސް އެޗްޕީއޭ ކޮރޯނާ ވައިރަސް + ކޮވިޑް-19 މައިމޫނާ އަބޫބަކުރު\nވެހިކަލް މަނާކުރި އެންގުން ބާތިލުކޮށްފި\nނިންމުން ތަންފީޒު ކުރަން ހާއްސަ މަަސައްކަތްތަކެއް ކުރާނެ


ކޮރަޕްޝަން ހިންގި މީހުންނަށް ފިޔަވަޅު އެޅުމަށް ގޮވާލައި ކުއްލި މައްސަލައެއް – Dhuvas Online\nކޮރަޕްޝަން ހިންގި މީހުންނަށް ފިޔަވަޅު އެޅުމަށް ގޮވާލައި ކުއްލި މައްސަލައެއް\nކޯވިޑް-19 އާއި ގުޅިގެން ދައުލަތުގެ ބަޖެޓުން ބޮޑެތި ހަރަދުތައް ކޮރަޕްޝަނަށް މަގުފަހިވާގޮތަށް ހިންގި ބޭފުޅުންނަށް ފިޔަވަޅު އެޅުމަށް ގޮވާލައި ރައްޔިތުންގެ މަޖިލީހަށް ކުއްލި މައްސލައެއް ހުށަހަޅައިފި އެވެ.\nމި މައްސަލަ ހުށަހެޅުއްވީ މަޑުއްވަރީ ދާއިރާގެ މެމްބަރު އާދަމް ޝަރީފެވެ.\nއޭނާ ހުށަހެޅުއްވި މައްސަލައިގަ ބުނެފައިވާ ގޮތުގައި ކޯވިޑް-19 ގެ މިހާލަތަކީ ރާއްޖޭގެ އިގްތިސޯދު ދަށަށް ގޮސް ގަުއމު ބޮޑު ބަލިމަޑު ކަމެއްގެ ތެރޭގައި އޮތް ދުވަސް ކޮޅެއް ކަމަށެވެ. މިފަދަ ހާލަތެއްގައި ބުރަ މަސައްކަތްތަކެއް ކުރަމުން ދިޔަ ހެލްތް މިނިސްޓްރީ އާއި ޓޫރިޒަމް މިނިސްޓްރީގެ ތެރެއިން ކޮރަޕްޝަންގެ އަމަލުތަކެއް ފެންމަތި ވުމަކީ ކަންބޮޑުވެވަޑައިގެންނަވާ ކަމެއް ކަމަށެވެ.\nއާދަމް ޝަރީފުގެ މައްސަލައިގަ އިތުރަށް ބުނެފައިވަނީ މިފަދަ ކޮރަޕްޝަންގެ އަމަލުތައް ތަކުރާރު ވިޔަ ނުދިނުމަށް ކުރިޔަށް އޮތްތާ އަމަލު ކުރުމަށް ހަރުދަނާ ފިޔަވަޅުތަކެއް އަޅަން ޖެހޭ ކަމަށެވެ. އަދި މިހާރު އާންމުވި ކޮރަޕްޝަންގެ އަމަލުތަކުގައި ޝާމިލްވާ މީހުންނާއި މެދު އަވަހަށް ފިޔަވަޅު އެޅުމަށް އެދިވަޑައިގެންފައިވެ އެވެ.\nޓޫރިޒަމް މިނިސްޓްރީ އާއި ހެލްތް މިނިސްޓްރީގެ އޮޑިޓް ރިޕޯޓުތަކުން ވަރަށް ބޮޑެތި ކޮރަޕްޝަންގެ މައްސަލަތައް ފާހަގަވެފައިވާއިރު މި މައްސަލަތައް ބަލާ ނިމެންދެން ހެލްތް މިނިސްޓްރީގެ ބައެއް ވެރިން ވަނީ ސަސްޕެންޑުކޮށްފައި އެވެ. އަދި ހެލްތް މިނިސްޓަރު އަބްދުﷲ އަމީން ވަނީ މައްސަލަ ތަހުގީގުކޮށް ނިމެންދެން އަމިއްލަފުޅަށް މަގާމުގެ މަސްއޫލިއްޔަތުތަކުން އެކަހެރިވެފައި އެވެ.


Ahmed Adeeb minivan vejje\nއަދީބު: އޭނާ ވަނީ މިއަދު މިނިވަންވަންވެފައި\nގިނަ ދުވަސްތަކެއްވަންދެން ބަންދުގައި ހުންނެވި ކުރީގެ ނައިބު ރައީސް އަހުމަދު އަދީބު މިނިވަންވެއްޖެ އެވެ. އޭނާ މިނިވަންވީ އޭނާގެ މައްޗަށް އުފުލާފައިވާ ހަތް ދައުވާ މިއަދު ކުރިމިނަލް ކޯޓުން ބާތިލް ކުރުމާއެކު އެވެ. އޭނާގެ މައްޗަށް މިހާރު ޖަލު ހުކުމެއް ނެތްއިރު، ބަންދުގައި ހުރީ ދައުވާތަކުގެ ޝަރީއަތަށެވެ.\nއެމްއެމްޕީއާރްސީގެ ހިޔާނާތުގެ މައްސަލާގައި ފަހުން އަދީބުގެ މައްޗަށް އުފުލާފައިވަނީ ވަރަށް ބޮޑެތި ސީރިއަސް ދައުވާތަކެވެ. އޭގެ ތެރޭގައި މަނީ ލޯންޑްރިން ވެސް ހިމެނެ އެވެ. މި ދައުވާތަކަކީ އަދީބާއެކު ޕްރޮސިކިއުޓާ ޖެނަރަލް (ޕީޖީ) އޮފީހުން އެކުލަވާލި އެއްބާރުލުންދިނުމުގެ އެއްބަސްވުމުގެ ދަށުން އުފުލި ދައުވާތަކެކެވެ. އަދި އެ އެއްބަސްވުމުގެ ދަށުން ޖިނާއީ އިޖުރާއަތުގެ ގާނޫނުގައި ބަޔާން ކުރާ ފަދަ އިއުތިރާފު އެއްބަސްވުމެއް ހަދާފައިވެ އެވެ.\nކުރިމިނަލް ކޯޓުގައި މިއަދު ވަނީ އަދީބުގެ މައްޗަށް ކުރާ ހަތް ދައުވާގެ އިބްތިދާއީ އަޑުއެހުމެއް އޮންލައިންކޮށް ބާއްވާފަ އެވެ. އެ އަޑުއެހުމަކީ ދައުވާތަކާމެދު ޝަރީއަތުން ގޮތެއް ނިންމުމަށް ބޭއްވި އަޑުއެހުމެކެވެ. މީގެކުރީގެ އަޑުއެހުމުގައި މައްސަލަ ބައްލަވާ ގާޒީ އިސްމާއިލް ރަޝީދު ވަނީ އެއްބަސްވުމާއި މި މައްސަލާގެ ތަހުގީގާ ގުޅޭ ގޮތުން ގިނަ ސުވާލުތަކެއް ކުރައްވާފަ އެވެ.\nސުވާލުތަކަށް ޖަވާބު ދެއްވަމުން އަދީބު ވިދާޅުވެފައިވަނީ އޭނާ އިއުތިރާފު އެއްބަސްވުމެއްގައި ސޮއި ކުރެއްވީ ބޭސްފަރުުވާއަށް ރާއްޖެއިން ބޭރަށް ދެވޭނެ ޝަރުތެއްގެ ގޮތުގައި އެކަން ކަނޑައެޅުމުން ކަމަށެވެ. ޑޮކްޓަރުން ވަނީ ބޭރަށް ދިޔުމަށް ލަފާ ދީފައި ކަމަށާއި ނަމަވެސް ބޭސްފަރުވާއަށް ދެވޭނީ އެ އެއްބަސްވުމުގައި ސޮއިކުރުމުން ކަމަށް އޭރުގެ ޕީޖީ އައިޝަތު ބިޝާމް ވިދާޅުވެފައިވާ ކަމަށެވެ. ޕީޖީގެ ވަކީލް ވިދާޅުވެފައިވަނީ އެއްބާރުލުން ދިނުމުގެ އެއްބަސްވުމުގައި އަދީބަށް ލުއިތަކެއް ދިނުމަށް ހިމެނި ކަމަށާއި އޭގައި ބޭސްފަރުވާއަށް ފޮނުވުމުން ވެސް ހިމެނީ އަދީބު ވެސް އެކަމަށް އެދޭތީ ކަމަށެވެ. އަދި އެއީ ޕީޖީއަށް ލިބިދޭ ގާނޫނީ ބާރުގެ ތެރެއިން ކޮށްފައިވާ ކަމެއް ކަމަށާއި އިއުތިރާފު އެއްބަސްވުމަކީ ގާނޫނުގައިވާ ގޮތުން ޕީޖީ އާއި ދައުވާ ލިބޭ ފަރާތް މަޝްވަރާ ކުރުމަށްފަހު ވެވޭ އެއްބަސްވުމެއް ކަމަށެވެ. އެ މަޝްވަރާ ކުރިއަށްދާން ޖެހޭ ވަކި ސީދާ ގޮތެއް ގާނޫނުގައި ނެތް ކަމަށެވެ.\nމިއަދު ގާޒީ އެކަމާ ގުޅޭ ގޮތުން ގޮތެއް އިއްވުމަށް މަސައްކަތް ކުރެއްވުމުން ޕީޖީގެ ވަކީލް އެކި ފަހަރު މަތިން ފުރުސަތަކަށް އެދި، ކުރީ ދުވަހު ދެއްކެވި ވާހަކަތައް އަލުން ދެއްކެވުމަށް މަސައްކަތް ކުރެއްވި އެވެ. އެކަމަށް އަދީބުގެ ވަކީލް މަހުފޫޒު ސައީދު ވެސް އިއުތިރާޒު ކުރެއްވި އެވެ. ގާޒީ އިސްމާއިލް ރަޝީދު ވެސް ވިދާޅުވީ އެ ފުރުސަތު ދެން ދެވެން ނެތް ކަމަށާއި ޝަރީއަތުގެ ނިންމުމާމެދު ހިތްހަމަނުޖެހޭނަމަ އިސްތިއުނާފަށް ދިޔުމަކީ އޮތް މަގު ކަމަށެވެ.\nއަދީބުގެ މައްޗަށް މީގެކުރިން އެމްއެމްޕީއާރްސީގެ ކޮރަޕްޝަންގެ މައްސަލައެއް ސާބިތުވި އެވެ. އެއީ މާބިންހުރާ މައްސަލަ އެވެ. އެ މައްސަލާގައި ކުރިމިނަލް ކޯޓުން އިއްވާފައި އޮތް 10 އަހަރުގެ ޖަލު ހުކުމް ބާތިލްކޮށް ހައިކޯޓުން އެންގީ މައްސަލަ އަލުން ކުރިމިނަލް ކޯޓުން ބެލުމަށެވެ. އެއީ އެ މައްސަލާގެ ތަހުގީގު ކުރިއަށް ގެންގޮސްފައިވަނީ މިނިވަންކަމާއެކު ނޫން ކަމަށް ހައިކޯޓުން ކަނޑައެޅުމަށްފަހު އެވެ. އެ މައްސަލަ ޕީޖީ ސުޕްރީމް ކޯޓުގައި އިސްތިއުނާފުކުރި އެވެ. ނަމަވެސް އަދީބާއެކު އެއްބާރުލުންދިނުމުގެ އެއްބަސްވުމަކަށް ގޮސް އޭގައި ޝަރުތެއްގެ ގޮތުގައި އެ މައްސަލަ ސުޕްރީމް ކޯޓުން ނެގުމަށް ޕީޖީ އެއްބަސްވެ، އެކަން އެގޮތަށް ކުރި އެވެ. އޭގެ ފަހުން ކުރިމިނަލް ކޯޓުން ވަނީ މާބިންހުރާ މައްސަލާގެ ތަހުގީގު ގޯސްކަމަށް ހައިކޯޓުން ނިންމާފައިވާތީ، އެ މައްސަލަ އަލުން ނުބެލުމަށް ނިންމާފަ އެވެ. އަދި ދެން އަދީބުގެ މައްޗަށް ހުރި ދައުވާތައް ވެސް އަނބުރާ ފޮނުވާލި އެވެ.\nގާޒީ އިސްމާއިލް ރަޝީދު ވިދާޅުވި ގޮތުގައި، އެ މައްސަލައެއްގައި ދެ ފަހަރަށް އަދަބު ނުދިނުމަކީ ގާނޫނު އަސާސީއިން ކޮންމެ މީހެއްގެ މައްޗަށް ވެސް ކަށަވަރުކޮށްދީފައި އޮތް އަސާސީ ހައްގެކެވެ. ނަމަވެސް އެމްއެމްޕީއާރްސީ މައްސަލާގައިއ އަދީބުގެ މައްޗަށް ދެ ފަހަރަށް ތަހުގީގު ހިންގައި ދައުވާ ކޮށްފައިވަނީ އެ ހައްގު ގެއްލޭ ގޮތަށް، އަދުލުގެ ނިޒާމްގައި ކަށަވަރުކޮށްދީފައިވާ އެއް ކުށަކަށް ދެ އަދަބު ނުލިބުމުގެ އުސޫލާ މުޅިން ހިލާފަށް ކަމަށެވެ.\nއެމްއެމްޕީއާރްސީގެ މަައްސަލާގެ ތަހުގީގު ގޯސްކަމަށް ސުޕްރީމް ކޯޓުން 2018 ވަނަ އަހަރުގެ ފެބުރުއަރީ މަހު އެއްވަނަ ދުވަހު ނެރުނު އަމުރަށް ރިއާޔަތްކޮށް ހައިކޯޓުން ކަނޑައަޅާފައި އޮތްވައި އެކަމާ ގުޅޭ ގޮތުން ކޯޓުތަކުން ގޮތްތަކެއް ކަނޑައަޅާފައިވަނިކޮށް އަނެއްކާ ހަމަ އެ މައްސަލަތަކުގައި ދައުވާކޮށް ކުރިއަށް ދެވޭނެ ހަމައެއް ނެތް ކަމަށް ގާޒީ ނިންމެވި އެވެ. އޭގެއިތުރުން މައްސަލާގެ ތަހުގީގުގައި ހަރަކާތްތެރިވި ފުލުހުންގެ މައްސަލަ ގާޒީ ފާހަގަ ކުރެއްވި އެވެ.\nގާޒީ އިސްމާއިލް ރަޝީދު ވިދާޅުވީ އެމްއެމްޕީއާރްސީގެ ތަހުގީގުގައި ކުރިން ސީދާ ކަނޑައެޅިގެން އިޖުރާއަތްތަކާ ހިލާފަށް ފުލުހުން އަމަލުކޮށްފައިވާކަން ސާބިތުވާ އެބަ އޮތް ކަމަށެވެ. އެހެން އޮތްވައި އަލުން ތަހުގީގުކުރިއިރު ވެސް ހަމަ އެ ފުލުހުންގެ އޮފިސަރުން ތަހުގީގުގައި ބައިވެރިކުރުމަކީ އޭގައި ޟަރޫރަތެއް ނެތް މުޅިން ގޯސްކަމެއް ކަމަށެވެ. ކުރީގެ ތަހުގީގުގައި ވެސް އަދި ފަހުގެ ތަހުގީގުގައި ވެސް އިސްކޮށް ހުންނެވީ އެސިސްޓެންޓް ކޮމިޝަނާ އޮފް ޕޮލިސް މުހައްމަދު ރިޔާޒެވެ.\nދެން ގާޒީ ފާހަގަ ކުރެއްވީ އޭރުގެ ޕީޖީ ބިޝާމްގެ މައްސަލަތެކެވެ. އެގޮތުން މި މައްސަލާގައި ބިޝާމް ވަނީ ގާނޫނުން ބުނެފައިނުވާ ޒިންމާއަކާ އަމިއްލައަށް ހަވާލުވެ ގާނޫނު ނުދަންނަ ކަންތައްތަކެއްކޮށްފައި ކަމަށެވެ. އެގޮތުން ގައިދީން ބޭސްފަރުވާއަށް ފޮނުވުމަކީ ޕީޖީގެ ޒިންމާއަކަށް ނުވާއިރު އެކަން ކުރުމުގެ ހުއްދަ އެއްބަސްވުމެއް ހަދައިި ޕީޖީއަށް ނުދެވޭނެ ކަމަށެވެ. ޕެރޯލްގެ ގާނޫނުގެ ދަށުން ގައިދީއަކު ބޭސްފަރުވާއަށް ފޮނުވޭނީ ހޯމް މިނިސްޓަރު ދެއްވާ ބާރުތަކެއްގެ ދަށުން ކޮމިޝަނާ އޮފް ޕްރިޒަންސްއަށް ކަމަށާއި އެއީ ގާނޫނުގައި ބަޔާންކޮށްފައިވާ ގާނޫނީ ނިޒާމެއް ކަމަށެވެ. އެ ނިޒާމްގެ ތެރެއަށް ވަނުމުގެ ފުރުސަތު ޕީޖީއަށް ނޯންނާނެ ކަމަށް ގާޒީ ވިދާޅުވި އެވެ. އޭރު ވެސް އަދީބަކީ ކަރެކްޝަނަލް ސާވިސްގެ ބެލުމުގެ ދަށުގައި ހުރި ފަރާތެއް ކަމަށެވެ.\nގާޒީ ވިދާޅުވީ ބޭސްފަރުވާއަކީ ވަރަށް އަސާސީ ހައްގެއް ކަމަށެވެ. އެ ހައްގު ކަށަވަރުކޮށް ދިނުމަށް ކުށަކަށް އެއްބަސްވުމަށް ޝަރުތު ނުކުރެވޭނެ ކަމަށެވެ. އެފަދަ ޝަރުތެއް ވެގެންދާނީ ޓޯޗާއަކަށް ކަމަށްވާތީ އެވެ. އެއީ ގާނޫނު އަސާސީ އާއި ގާނޫނުތަކާއި ރާއްޖެ ބައިވެރިވާ މުއާހަދާތަކާ ވެސް ހިލާފު ކަމެއް ކަމަށެވެ. އެގޮތުން މި މައްސަލާގައި ހިމެނޭ އިއުތިރާފު އެއްބަސްވުމަކީ އޭނާއަށް މަޖުބޫރުކޮށްގެން ނުފޫޒު ފޯރުވައިގެން ހަދާފައިވާ އެއްބަސްވުމެއް ކަމާއި އެފަދަ ތަކެތި ކޯޓުތަކުން ބަލައިގަތުމަކީ ގާނޫނު އަސާސީ ކަނޑައެޅިގެން މަނާ ކުރާ ކަމެއްކަން ގާޒީ ފާހަގަ ކުރެއްވި އެވެ.\nއެހެންކަމުން މި މައްސަލާގައި އަދީބު ހުންނެވީ ނުފޫޒެއް ނެތް މާހައުލެއްގައި ކަމަށް ކަނޑައެޅެން ނެތް ކަމަށް ގާޒީ ވިދާޅުވި އެވެ. އަދި ޕީޖީގެ އަމަލުތައް ހުރީ ގާނޫނު ނުދަންނަ އުސޫލުތަކެއްގެ މައްޗަށް ކަމަށެވެ. އެގޮތުން، އިއުތިރާފު އެއްބަސްވުމަށް ވާސިލްވުމަށްޓަކައި ކަމަށް ބުނެ އަދީބާއެކު އެކުލަވާލާފައިވާ އެއްބާރުލުން ދިނުމުގެ އެއްބަސްވުމަކީ އެއްވެސް ގާނޫނެއް ދަންނަ އެއްބަސްވުމެއް ނޫންކަން ގާޒީ ފާހަގަކުރެއްވި އެވެ. އެއީ ކިހިނެއް އެކުލަވާލި އެއްބަސްވުމެއްކަން ސާފުނުވާ ކަމަށެވެ.\nއެ އެއްބަސްވުމުގައި ޕީޖީގެ ފަރާތުން ބިޝާމް އެކަނި ސޮއި ކުރައްވާފައިވާއިރު ދެން ހާޒިރުވެ ތިބި މީހުންގެ ގޮތުގައި ވެސް ސޮއި ކުރައްވާފައިވަނީ އެސިސްޓެންޓް ކޮމިޝަނަރު އޮފް ޕޮލިސް ރިޔާޒު އެކަނި ކަމަށް ގާޒީ ވިދާޅުވި އެވެ. ގާޒީ އިސްމާއިލް ރަޝީދު ވިދާޅުވީ ތަހުގީގަކީ އޭސީސީ އާއި ރިޔާސީ ކޮމިޝަންގެ ބައިވެރިވުން އޮތް ތަހުގީގެއް ކަމަށް ބުނާއިރު އެއްބަސްވުމުގައި އެ ދެ ފަރާތުން ސޮއިކޮށްފައިނުވާކަން ވެސް ވަނީ ފާހަގަ ކުރައްވާފަ އެވެ. އެހެންކަމުން ގާނޫނަށް ހިލާފަށް ހިންގާފައިވާ މިކަމުގައި ބައިވެރިވެފައިވަނީ ބިޝާމް އަދި ރިޔާޒުކަން ގާޒީ ފާހަގަ ކުރެއްވި އެވެ.\nކުރީގެ ނައިބު ރައީސް އަހުމަދު އަދީބު މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް އައިޝަތު ބިޝާމް\nއަދީބަށް ކުރާ ހަތް ދައުވާ ބާތިލުކޮށްފި


Thilafuttah kuni baalaa sarahahdhu kunin furifai\nތިލަފުށީ ޖެޓީ ސަރަހައްދު -- ފޮޓޯ: ކިޔުންތެރިއެއް\n15 ޑިސެންބަރ 20190ކޮމެންޓް\nތިލަފުއްޓަށް ކުނި ބާލައި ސަރަހައްދު ކުނިން ފުރިފައި\nރިސޯޓުތަކުން ތިލަފުއްޓަށް ގެންދާ ކުނިތައް ރަނގަޅަށް ނައްތާނުލެވި މުޅި ޖެޓީ ސަރަހައްދު ކުނިން ފުރިއްޖެ އެވެ.\nތިލަފުށީގައި މަސައްކަތް ކުރާ މީހަކު ސީއެންއެމްއަށް ކިޔައިދިން ގޮތުގައި ތިލަފުށީ ވެމްކޯ ޖެޓީ ސަރަހައްދުގައި ކުނި ހިފައިގެން ގޮސް، އިއްޔެ ވެސް 17 ވަރަކަށް ދޯނި ކިއުގައި އޮތެވެ. އެކަމަކު އެތަނުގައި ކުނި އުފުލުމަށް ބޭނުން ކުރަމުންދާ ތިން ޕިކަޕު ހަލާކުވެފައިވާތީ އެމަސައްކަތް ކުރަމުންދަނީ ހައިމާކެއް ބޭނުންކޮށްގެންނެވެ.\nޖެޓީ ސަރަހަދަށް ގާތްކޮށް އެތަނަށް ދޯނި ފަހަރު ކުނިތައް ބޭލުމުން މުޅި އެ ސަރަހައްދު އޮތީ ކުނިން ފުރިފަ އެވެ. އިތުރަށް ކުނި ބާލާނެ ޖާގަ ވެސް އެތަނުގައި ނެތެވެ. އެމީހާ ކިޔައިދިން ގޮތުގައި ދޯނި ފަހަރުން ބާލާ ކުނިތަކުން އެ ސަރަހައްދު ފުރި، ވެމްކޯ އޮފީހާ ހިސާބަށް ކުނިތައް އެބަ އޮތެވެ.\nސީއެންއެމްއަށް ލިބިފައިވާ ބައެއް ފޮޓޯތަކަށް ބަލާއިރު ފެނިގެންދަނީ ޖެޓީއާ ދޯނި ފަހަރު ގާތްކޮށްފައި އޮންނައިރު ކިރިޔާ މޫދަށް އެޅޭ ނޭޅޭ ހިސާބުގައި ވެސް ކުނިތައް އޮތް މަންޒަރެވެ.\n"މި ޖެޓީއާ ގާތްކޮށްލަން ވެސް އެބަ ނަގާ 16000 އިން 17000 ރުފިޔާ. އެކަމަކު މިތަނުގައި އެތައް އިރެއް އިއްޔެ ވެސް އަޅުގަނޑުމެން ވެސް އޮތިން ކިއުގައި. އެ ސަރަހައްދު ފުރުނީމަ ދެން ކުނި އަޅާނެ އިތުރަށް ވެސް ޖާގަ ނެތީމަ. އެތައް ގަޑިއިރަކު އޮންނަން މި ޖެހެނީ. އެމީހުންގެ އޮފީހާ ހިސާބަށް އެބައޮތް ހުސް ކުނި،"\n"ޕިކަޕްތަކަށް އަޅައިގެން މި ގެންދަނީ މިތަނަށް ކުނި ބޭލީމަ. އެކަމަކު މިތަނުގައި އޮންނަ ތިން ޕިކަޕު ވެސް ހަލާކުވީމަ މިދަތިތައް މިކުރިމަތިވަނީ،" ތިލަފުށިން ވާހަކަދެއްކި އެހެން މީހަކު ބުނެފައިވެ އެވެ.\nތިލަފުއްޓަކީ މާލެ ސަރަހައްދުގައި އުފެދޭ ކުނިތައް ވެސް ނައްތާލުމަށް ގެންދާ ރަށެވެ. އެކަމާ ގުޅިގެން ވެމްކޯގެ ބިޒްނަސް ޑިވެލޮޕްމަންޓް މެނޭޖަރު، އިސްމާއިލް އުބައިދު ވިދާޅުވީ ވެހިކަލްތައް ހަލާކުވުމުގެ މައްސަލައެއް އެބަ އުޅޭ ކަމަށެވެ. އެހެންނަމަވެސް މިމަހުގެ ތެރޭގައި އިތުރު ވެހިކަލްތަކެއް ރާއްޖެ ގެނައުމުގެ މަސައްކަތް މިހާރު ކުރެވެމުން އަންނަ ކަމަށާއި އޭރުން އެ މައްސަލައަށް ހައްލެއް ލިބޭނެ ކަމަށްވެސް އުބައިދު ވިދާޅުވި އެވެ.\nއުބައިދު އިތުރަށް ވިދާޅުވީ އެތަން ތަރައްގީ ކުރުމުގެ މަސައްކަތް ވެސް ވެމްކޯއިން ކުރަމުން އަންނަ ކަމަށާއި އެގޮތުން ޖެނުއަރީ މަހުގެ ތެރޭގައި އެތަން ތަރައްގީކޮށް ނިމުމުން ކުނިތައް ގިނަވެ ފުނި ޖެހިފައި އޮންނަ މައްސަލައަށް ވެސް ހައްލެއް ލިބޭނެ ކަމަށެވެ.\nއުބައިދު އިތުރަށް ވިދާޅުވެފައިވަނީ ވެހިކަލްތައް ހަލާކުވި ނަމަވެސް ކުނި ހިފައިގެންދާ އުޅަނދުފަހަރަށް ވެކްމޯއިން ހިދުމަތް ދެމުން އަންނަ ކަމަށާއި އެކަން ހުއްޓިފައި ނުވާ ކަމަށެވެ.\nކުނި ވެމްކޯ ތިލަފުށި